Sifain : Gaumattakaa rayyithunnattakaa kuraa hanguraama - vNews.mv\nސިފައިން: ގައުމާއި ރައްޔިތުންނަށްޓަކައި ކުރާ ހަނގުރާމަ\nޒަމްޢަތު އަޙްމަދު ވަޙީދު 20 May 2020, 18:09\nރާއްޖެއަކީ ކުދި ޖަޒީރާތަކުގެ މައްޗަށް އެކުލެވިގެންވާ ގައުމަކަށް ވާއިރު ގުދުރަތީ ގިނަ ހާދިސާތަކާ ކުރިމަތި ލާފައިވާ ގައުމެކެވެ. ޚާއްސަކޮށް މޫސުމަށް އަންނަމުންދާ ނޭދެވޭ ބަދަލުތަކުގެ ސަބަބުން ރާއްޖެއަށް ކުރާ އަސަރު ދުވަހުން ދުވަހަށް އާންނަނީ އިތުރުވަމުންނެވެ. ހަމަ އެއާއިއެކު ތަފާތު ބަލިމަޑުކަމާއި އެކި އެކި ހާދިސާތަކާއިވެސް ރާއްޖެ ދަނީ ކުރިމަތިލަމުންނެވެ.\nމިއިން ކޮންމެ ފަހަރަކު ފުރާނައަށް ބެލުމެއް ނެތި އެންމެ ކުރީސަފުގައި ތިބެނީ ދިވެހި ސިފައިންނެވެ.\nމިކަން ރާއްޖޭގެ ރައްޔިތުން ގަބޫލު ކުރާނެއެވެ.\nތާރީޚަށް ޖެހިލާއިރު ރާއްޖޭގައި ފަހުގެ ތާރީޚުގައި ޤައުމަށް ކުރިމަތިވި ކޮންމެ ބޮޑުކަމެއްގައި ދިވެހި ސިފައިން ވަނީ ޢަމަލީ ގޮތުން ވަރަށް ބުރަ މަސައްކަތްތަކެއްކޮށް މަތިވެރި ޤުރުބާނީތަކެއް ވެފައެވެ.\nމިގޮތުން ރާއްޖެ ދުށް ބޮޑު ރޯގާގެ ދުވަސްވަރާއި ޝިގެއްލާގެ ދުވަސްވަރު ސިފައިން އިސްކޮށްފައިވަނީ އަމިއްލަ ފުރާނައިގެ ކުރިއަށް ދިވެހި ޤައުމާއި ރައްޔިތުންނެވެ.\nބޮޑު ރޯގާގެ ދުވަސްވަރު ބަލި މީހުންގެ ގޭގެއަށް ބަތްޕެން ކައްކައިގެން ވަނީ ބަހާފައެވެ.\nއެކަމުގައި އޭރުގެ ސިފައިންގެ ޮކޮމާންޑަރ މީރުބަހުރު އިސްމާޢީލް ދީދީ ޢަމަލީގޮތުން އުޅުއްވިކަން ތާރީޚު ހެކިދެެެއެވެ.\nއެހެން އުޅުއްވަނިކޮށް އެ ރޯގާގެ ޝިކާރައަކަށް ޚުދު އެމަނިކުފާނު ވެސް ވެވަޑައިގެންނެވިއެވެ. އެހެންނަމަވެސް ގޭގައި ނޯންނަވާ ރައްޔިތުންގެ ޚިދުމަތުގައި އުޅުއްވިއެވެ.\nޝިގެއްލާ ތެރޭގައި ބަލި މީހުން ބޭތިއްބުމަށް މިހާރު އޭޑީކޭ ހުރި ތަނުގައި އެންމެ ރެއަކުން ވަގުތީ ފެސެލިޓީއެއް ވަނީ ހަދާފައެވެ.\nއޭގެ ފަހުން އޭޝިޔާ ދުށް އެންމެ ބިރުވެރި ގުދުރަތީ ކާރިސާ، އާދެ ސުނާމީ ކާރިސާގައި ސިފައިންގެ އާއިލާތަކުގެ މެންބަރުން ގެއްލި، ނިޔާވި އިރުވެސް ޚިދުމަތުގައި އެތައް ސިފައިންނެއް ރެއާއި ދުވާލު އާއިލާއާ ދުރުގައި އުޅުނެވެ.\nމިހާރުވެސް މި ފެންނަމުން ދަނީ އެ މަންޒަރެވެ.\nކޮންމެ ހާދިސާއެއް ދިމާވި ކަމުގައި ވިޔަސް އެންމެ ކުރީ ސަފުގައި ތިބީ ސިފައިންނެވެ.\nގެއަކުން ބަލިމީހަކު ނެރެން ޖެހުނަސް އެކަމުގައި އެހީތެރިވަނީ ސިފައިންނެވެ.\nއަލިފާނުގެ ހާދިސާއެއް ދިމާވި އަސް އެކަމުގައިވެސް އެންމެ ކުރީ ސަފުގައި ހަރަކާތްތެރިވަނީ ސިފައިންނެވެ.\nވިއްސާރަވުމާއި ގުޅިގެން ދިމާވާ އެއްގަމާއި ކަނޑުމަތީގެ ހާދިސާތަކުގައި ދިމާވާ ކަންކަމަށްވެސް ވަގުތުން ނުކުމެ ވިއްސާރައަކަށް ބެލުމެއްނެތި ރައްޔިތުންނަށްޓަކައި ޚިދުމަތުގައި ތިބީ ސިފައިންނެވެ.\nމަފެންބޮޑުވުމުން ފެން ހިންދުމުގައި ހަރަކާތްތެރިވަނީ ސިފައިންނެވެ. ވިއްސާރައިގައި ގެއެއްގެ ފުރާޅު އެއްލާލިޔަސް، މަގުމައްޗަށް ގަސްވެއްޓުނަސް، ކަނޑުމަތީގައި ހާލުގައި ޖެހުނަސް އެންމެ ފުރަތަމަވެސް އެތަނެއްގައި އެހީވާން ތިބެނީ ސިފައިންނެވެ.\nމިއަދު މިކަން ވަކިން ޚާއްސަކޮށް ފާހަގަ ކުރަންޖެހެނީ މިހުރިހާކަމަކާއިއެކުވެސް މުޅި ދުނިޔެ އެ ބައްޔަކުން މިންޖު ނުވެވިގެން އުޅޭ ކޮވިޑް-19ގެ ބަލިމަޑުކަމުން މި ކުޑަ ކުޑަ ރާއްޖެ ސަލާމަތް ކުރުމަށްޓަކައި ސިފައިން ވަމުންދާ ގުރުބާނީ އަށްޓަކައެވެ.\nބަލިމީހުން ބައިތިއްބާނެ ފެސިލިޓީތައް ހެދުމުގައި ރެއާއި ދުވާލު މަސައްކަތް ކުރިއިރު އެތައް ސިފައިންނެއް މި ބައްޔަށް ޕޮޒިޓިވްވިއެވެ. ނަމަވެސް އަމިއްލަ ސިއްހަތަށް ވިސްނަން ނިންމީ ވެސް ހެލްތު ފެސިލިޓީތައް ގާއިމްކޮށް ނިންމުމަށްފަހު ގައެވެ.\nމާލެ ލޮކްްޑައުންއަށް ދިޔުމާއި އެކު ރައްޔިތުންނަށް ބޭނުންވާ ކާބޯތަކެއްޗާއި އެހެނިހެންވެސް ޒަރޫރީ ތަކެތި ނުލިބި ތިބެން ޖެހުނަނުދީ އެތަކެތި ފޯރުކޮށްދިނުމުގައި އަންހެނެއް ފިރިހެނެއް ނެތް ގޮތަށް ސިފައިން ކުރި ބުރަ މަސައްކަތަކީ ކޮންމެ ދިވެހި ރައްޔިތަކު ވެސް ހިތުގެ އަޑިން ޝުކުރު ކުރި ކަންތަކެވެ.\nއަޅުގަނޑުމެން ސިފައިންނާއި ރިސްކުގަ މަސައްކަތްކުރާ ބައެއް. ބަލިޖެހުނަސް އެކަމަށްވުރެ ގައުމާއި ރައްޔިތުން އިސްކުރާނެ.އަޅުގަނޑުމެންނަކީ ގައުމާއި.ރައްޔިތުން ހިމާޔަތްކުރުމަށް ޓަކައި ހުވާ ކޮށްގެން ތިބިބައެއް. އަޅުގަނޑުމެން ދެކެނީ މިއީ ހަނގުރާމައެއްގެ ގޮތުގައި. މިފަދަ ހާލަތެއްގައި އަޅުގަނޑުމެން ފަހަތަކަށް ނުޖެހޭނެ.އެންމެ ފަހު މީހާ އާއި ޖެހެންދެންވެސް މިކަމުގައި ކުރިމަތިލާ އިރާދަކުރެއްވިޔާ ރައްޔިތުން މިކަމުން ސަލާމަތް ކުރާނަން\nމޭޖަރ ޖެނެރަލް އަބްދުއްﷲ ޝަމާލް\nމިއީ ޗީފް އޮފް ޑިފެންސް ފޯސް މޭޖަރ ޖެނެރަލް އަބްދުއްﷲ ޝަމާލް ރައްޔިތުންނަށް ދެއްވި އިތުބާރެވެ.\nމިހާރު މި ދުވަސްވަރު ސިފައިން ކުރަމުން އެދާ މަސައްކަތަކީ އެކި އެކި މުއައްސަސާތަކާއި އެކު ކުރާ މިފަދަ އެންމެ ބޮޑު މަސައްކަތްތަކަށްވާއިރު ގައުމު ހިމާޔަތް ކުރުމަކީ ވެސް ސިފައިންގެ ވާޖިބެއްކަން ހަނދާން ނައްތާލާފާއެއް ނުވެއެވެ.\nގައުމަށްޓަކައި ރައްޔިތުންނަށްޓަކައި މިފަދަ ބުރަ މަސައްކަތްތަކެއް ކުރަމުން ދާއިރު ގައުމީ ސަލާމަތަށްޓަކާ ކުރަންޖެހޭ ކަންކަމަށްވެސް ވަރަށް ފުރިހަމައަށް ރޭވުންތެރިކަމާއިއެކު ސިފައިން ދަނީ މަސައްކަތްކުރަމުންނެވެ.\nމިފަދަ ދަނޑިވަޅެއްގެ ނާޖާއިޒު ފައިދާ ނަގައިގެން ގައުމީ ސަލާމަތަށް ނުރައްކާ ކުރަން އެ ފުރުސަތު ނުދޭނަން.\nމި ނުރައްކާތެރި ބަލިން ގައުމުގެ ރައްޔިތުން ސަލާމަތް ކުރުމަށްޓަކައި ރެއާއި ދުވާލު އާއިލާއަށް ބެލުމެއްނެތި ސިފައިން ކުރަމުންދާ ބުރަ މަސައްކަތް ފާހަގަކުރައްވާ ޝަމާލްވިދާޅުވީ ލޮކްޑައުން އާއި އެކު ސިފައިން އާއިލާތަކާއި ދުރުގައި އެތައް ދުވަސްތަކެއް ހޭދަކުރަމުން ދާއިރު ސިފައިންގެ އާއިލާތަކުން ވެސް ގުުރުބާނިތަކެއް ވަމުންދާކަމަށެވެ. އަދި އެކަމަށްޓަކައި އެ އާއިލާތަކަށް ވަނީ ޝުކުރު އަދާކުރައްވާފައެވެ .\nސިފައިންގެ ޝުކުުރު ރައްޔިތުންނާއި ސިފައިންގެ އާއިލާތަކަށް އަރިސްކުރިއިރު ރާއްޖޭގެ ރައްޔިތުންގެ ހިތްތައްވަނީ ދިވެހި ސިފައިންނަށްޓަކާ ލޯތްބާއި ޝުކުރުން ފުރިފައެވެ.\nއާއިލާތައް އެކަނި ދޫކޮށް ، އާއިލާއިން އެންމެ ބޭނުންވާ ދަނޑިވަޅުތަކުގައިވެސް އާއިލާއަށް ވުރެ ގައުމު އިސްކޮށް ގައުމީ ޚިދުމަތުގައި ދަނީ ހޭދަކުރަމުންނެވެ.\nސިފައިންގެ އެންމެ ފަހު މީހާއާއި ޖެހެންދެންވެސް މިފަދަ ދަނޑިވަޅެއްގައި ގައުމަށްޓަކައި، ރައްޔިތުންނަށްޓަކައި ވަމުންދާ ގުރުބާނީ އަކީ އާއިލާތަކުން ފަޚުރުވެރިކަމާއެކު ބަލައިގަންނާނެ މަތިވެރި ގުރުބާނީތަކެއް ކަން ކަށަވަރެވެ.


Filmfare awards: "Raazi"ehvanaiga\nފިލްމްފެއާ އެވޯޑްސް: "ރާޒީ" އެއްވަނައިގައި\nފިލްމު "ރާޒީ"ގެ މަންޒަރެއް --\nބޮލީވުޑްގެ އެންމެ އިންތިޒާރުކުރެވޭ އެވޯޑު ހަފްލާ 64 ވަނަ ފިލްމްފެއާ އެވޯޑްސް ބާއްވައިފި އެވެ. އަހަރުގެ އެންމެ މޮޅު ފިލްމަކަށް ހޮވުނީ، ބޮކްސް އޮފީސް ޗާޓުން ބޮޑު ކާމިޔާބީ އެއް ހޯދި، ޑައިރެކްޓަރު މޭގްނާ ގުލްޒާރުގެ ފިލްމު "ރާޒީ" އެވެ.\nރޭ ބޭއްވި ފިލްމުފެއާ އެވޯޑް ހަފުލާފައި "ރާޒީ" ފިލްމަށް ވަނީ ފަސް އެވޯޑެއް ލިބިފަ އެވެ. އޭގެ ތެރޭގައި، ޒުވާން ބަތަލާ އާލިއާ ބަޓް އަށް އެ ފިލްމުން އެންމެ މޮޅު ބަތަލާގެ އެވޯޑާއި، ޑައިރެކްޓަރު މެގްނާ ގުލްޒާރަށް ލިބުނު އެންމެ މޮޅު ޑައިރެކްޓަރުގެ އެވޯޑާއި، ލަވަކިޔުންތެރިޔާ އަރިޖިތު ސިންގް "ރާޒީ" އަށް ކިޔާދީފައިވާ "އޭ ވަތަން" އަށް އެންމެ މޮޅު ފިރިހެން ލަވަކިޔުންތެރިޔާގެ އެވޯޑުގެ އިތުރުން، ފިލްމުގެ ޑައިރެކްޓަރު މެގްނާގެ ބައްޕަ ގުލްޒާރަށް "އޭ ވަތަން" ލަވަ ހަދައިގެން ލިބުނު އެންމެ މޮޅު ޅެމުގެ އެވޯޑް ފާހަގަކޮށްލެވެ އެވެ.\nކްރިޓިކުންގެ ހިޔާލު ތަފާތުވި، އެހެންނަމަވެސް ބޮކްސް އޮފީހުގައި ވިދާލި މި ފިލްމަށް އަހަރުގެ އެންމެ މޮޅު ފިލްމު ލިބުނީ ސަންޖޭ ލީލާ ބަންސާލީގެ، "ސަންޖޫ" އަދި "ޕަދްމާވަތު"ވެސް ވައްޓާލުމަށްފަހު އެވެ. ގިނަ ބަޔަކު އުއްމީދު ކުރީ މިއަހަރުގެ އެންމެ މޮޅު ފިލްމު ގެންދާނީ "ޕަދްމާވަތު" ކަމަށެވެ. ނަމަވެސް، އެ ފިލްމަށް ގެންދެވުނީ ޖުމްލަ ހަތަރު އެވޯޑެވެ.\nހާއްސަކޮށް ފިލްމު "ޕަދްމާވަތު" އިން ދީޕިކާ ވަނީ ޒީސިނެ އެވޯޑްސްގެ އެންމެ މޮޅު ބަތަލާގެ އެވޯޑު ހޯދާފަ އެވެ. ފިލްމްފެއާގައި ޒުވާން ބަތަލާ އާލިއާބަޓްއަށް އެ ޝަރަފު ލިބުން ވެގެން ދިޔައީ ގިނަ ބަޔަކު ފާހަގަ ކުރި ކަމަކަށެވެ.\nއެންމެ މޮޅު ފިލްމު: "ރާޒީ"\nކްރިޓިކްސް އެވޯޑުގެ އެންމެ މޮޅު ފިލްމު: "އަންދާދުން"\nބެސްޓް އެކްޓްރެސް: އާލިއާ ބަޓް "ރާޒީ"\nބެސްޓް އެކްޓާ: ރަންބީރު ކަޕޫރު، "ސަންޖޫ"\nބެސްޓް ޑެބިއު އެކްޓްރެސް: ސާރާ އަލީ ޚާން "ކޭދަރްނާތު"\nބެސްޓް ޑެބިއު އެކްޓާ: އިޝާން ކައްތަރު "ބިޔޯންޑް ދަ ކްލައުޑްސް"\nބެސްޓް ޑައިރެކްޓާ: މޭގްނާ ގުލްޒާރު "ރާޒީ"\nމި ޖޯޑު ވަނީ ޝަރަފު ވަނަތަކެއް ހޯދާފައި --\nމިއަހަރުގެ ފިލްމްފެއާ އެވޯޑްސްގައި އެންމެ ވިދާލީ އާލިއާ ބަޓް އާއި ރަންބީރުގެ ޖޯޑެވެ. ރަންބީރު އަށް އެންމެ މޮޅު އެކްޓަރުގެ އެވޯޑު ލިބުނީ ސަންޖޭ ދަތުގެ ހަޔާތައް ބަންސާލީ ހަދާފައިވާ ފިލްމު "ސަންޖޫ" އިންނެވެ. ނަމަވެސް މި އަހަރުގެ ހަފްލާއިން އެންމެ އަޑު ގަދަ ވެގެން ދިޔައީ އެންމެ މޮޅު ފިލްމު ގެންދިޔަ "ރާޒީ" އެވެ.


SunOnline: Bappa Niyaavegen dhiyaee Test nahadhaa faskuranikoh!\nބައްޕަ ނިޔާވެގެން ދިޔައީ، ޓެސްޓު ނަހަދާ ފަސް ކުރަނިކޮށް!\nނަޖާހު މަސްއޫދު 02 Jun 2020, 11:12\nކެންސަރު ޖެހިގެން އައިޖީއެމްއެޗްއަށް ގެންގޮސްފައި ހުއްޓައި ފަރުވާ ނުދެވި ނިޔާވި، ޏ. ފުވައްމުލައް، ދިގުވާޑު، ސިންދު، އަލީ މުހައްމަދު، 62 --\nބަނޑޮސް އައިލެންޑް ރިސޯޓުގެ ސެކިއުރިޓީ ސުޕަވައިޒަރެއްގެ ގޮތުގައި މަސައްކަތް ކުރަމުން އައި، ޏ. ފުވައްމުލައް، ދިގުވާޑު، ސިންދު، އަލީ މުހައްމަދު، 62، ލޯންޗެއް ހިފައިގެން އޭޕްރިލް 21ގައި އޭނާގެ އަމިއްލަ ރަށަށް ފުރީ ކޮރޯނާވައިރަހާ ގުޅިގެން ރިސޯޓު ހުއްޓުމަކަށް އައުމުންނެވެ. އޭރު އަލީ އުޅުނީ އަޑު ސަކަރާތްވެގެން އެކަމާ އުނދަގޫވާތީ އެވެ. ރަަށަށް ދިޔަފަހުން ވެސް އެކަން ރަނގަޅު ނުވުމުން ފާމަސީއަކުން ބޭސް ނަގައިގެން އެކަން ފަސޭހަވޭތޯވެސް ބެލި އެވެ. އެކަމަކު، އޭރު އެއީ މާ ބޮޑު ކަމެއް ކަމަށް އޭނާއާއި އާއިލާގެ މީހުންގެ ހިތަކަށް ނާރަ އެވެ.\nފަހުންފަހުން އައިސް، އަލީއަށް ކެއުމަށާއި ކާބޯތެކެތި ދިރުވަންވެސް އުނދަގޫވާން ފެށި އެވެ. އަދި ދެ ލޮލުގެ ކުލަ ރީނދޫވާން ފެށި އެވެ. މިކަމާ ހާސްވެގެން ފުވައްމުލަކު ހޮސްޕިޓަލަށް އޭނާ ގެންގޮސް ހެދި ސްކޭންތަކުން ދެއްކީ އޭނާގެ ކަރުގައި ކެންސަރު ހުރި ކަމެވެ. އެ ހޮސްޕިޓަލުން ބުނީ އެއީ ތައިރޮއިޑުގެ ކެންސަރު ކަމަށެވެ. އަދި އެ ކެންސަރު ހުރީ ވަރަށް ނުރައްކާ ހިސާބަކަށް ގޮސްފައި ކަމަށެވެ. އެހެންވެ، މެއި 24 ވަނަ ދުވަހު އާސަންދައިގެ އެހީގައި ފްލައިޓެއްގައި އަލީ ފޮނުވާލީ ފުރަބަންދުކޮށްފައި އޮތް މާލެއަށެވެ. އައިޖީއެމްއެޗް ހޮސްޕިޓަަލަށް ދައްކައި ފަރުވާ ހޯދާށެވެ.\nއެންމެ މުހިންމު ޓެސްޓު ތިން ފަހަރެއްގެ މަތިން ފަހަށް ޖައްސާލި\nއަލީގެ ދަރިފުޅު، ތަހްސީން އަލީ ކިޔައިދިން ގޮތުގައި އޭނާގެ ބައްޕަ މާލެ ގެނެސް މެއި 25ގައި އައިޖީއެމްއެޗްގެ އިމަޖެންސީ ރޫމަށް ގެންދިޔަ އެވެ. އެތަނުގައި ބާއްވައިގެން ފުރަތަމަ ކަމަކަށް އޭނާގެ ބައްޕަގެ ކޮވިޑް ޓެސްޓު ހެދި އެވެ. އެ ޓެސްޓުގެ ނަތީޖާ ނެގަޓިވްވުމުން ސީޓީ ސްކޭންއާއި، އީސީޖީ އާއި ލޭގެ ޓެސްޓުތަކެއް ހެދި އެވެ.\nތަހްސީން ބުނީ ސީޓީ ސްކޭންއިން ދެއްކީ ބައްޕަގެ ކެންސަރު ވަރަށް ބޮޑަށް ފެތުރިފައި ހުރި ކަމަށެވެ. ނަމަވެސް، ޖެހިފައިވާ ކެންސަރަކީ ކޮން ބާވަތެއްގެ ކެންސަރެއް ކަމެއް އައިޖީއެމްއެޗްއަށް ޔަގީން ނުވާ ކަމަށް ތަހްސީން ކިޔައިދިނެވެ.\n"ސީޓީ ސްކޭންއިން ފެންނަ ގޮތުގައި ކެންސަރު ހުރީ ވަރަށް ބޮޑަށް ޕްރޮޕޮގޭޓްވެފައި [ފެތުރިފައި]. ވަރަށް އެޑްވާންސް ސްޓޭޖެއްގައި ހުރީ،" ތަހްސީން ކިޔައިދިނެވެ.\nބައްޕަ އައިޖީއެމްއެޗްއަށް ގެނައި ދުވަހުގެ މެންދުރު އައިޖީއެމްއެޗްގެ އޮންކޯ ސާޖަރީ ޑިޕާޓްމެންޓުގެ ހެޑް ޑރ. މުހައްމަދު ޝިފާން ވަޑައިގެން ބައްދަލުކުރެއްވި ކަމަށް ތަހްސީން ބުންޏެވެ. އަދި ބުނީ ބައްޕަގެ "ފައިން ނީޑަލް އެސްޕިރޭޝަން ސައިޓޮލޮޖީ" (އެފްއެންއޭސީ) ބަޔޮޕްސީ ޓެސްޓު ހަދަން ޖެހޭ ކަމަށް ޑރ. ޝިފާން ވިދާޅުވި ކަމަށެވެ. އަދި ޖެހިފައި ވަނީ ކޮން ކަހަލަ ކެންސަރެއް ކަމެއް ޔަގީންކޮށް، ފަރުވާ ދެވެން ފެށޭނީ އެ ޓެސްޓުގެ ނަތީޖާ ލިބުމުން ކަމަށް ޑޮކްޓަރު ވިދާޅުވި ކަމަށް އޭނާ ބުންޏެވެ.\n"25ގެ މެންދުރު ޑރ. ޝިފާން އައީ ބަލާލަން. އައިސްފައި ޑރ. ޝިފާން ބުނީ ބަޔޮޕްސީ އެކޯ ހަދަން ޖެހޭނީ. ބަޔޮޕްސީއެއް ހެދީމައޭ އެނގޭނީ ކޮން ކަހަލަ ކެންސަރެއްތޯ ކިހިނެއްތޯ ޓްރީޓު ކުރާނީ،" ތަހްސީން ކިޔައިދިނެވެ. "ބަޔޮޕްސީއަށް އެ މީހުން ސަޖެސްޓު ކުރި އެއްޗަކީ އެފްއެންއޭސީ ޓެސްޓު. އޭގެން ކަރުގައި ހުރި ކެންސަރު ޓިއުމާގެ ސެލްތައް ނަގާފައި މި ބަލަނީ ކޮން ކަހަލަ އެއްޗެއްތޯ،" ތަހުސީން ބުންޏެވެ.\nއެފްއެންއޭސީ ބަޔޮޕްސީ ފުވައްމުލަކުންވެސް އައްޑޫއިންވެސް ނުހެދެ އެވެ. އެ ޓެސްޓް ހެދެނީ ހަމައެކަނި މާލެއިންނެވެ.\nޖެހިގެން އައި ދުވަހު ސާޖިކަލް ވޯޑަށް ބައްޕަ ބަދަލު ކުރި ކަމަށް ތަހްސީން ކިޔައިދިނެވެ. އެ ދުވަހު އެހެން ދެ ޑޮކްޓަރަކު އައިސް، 27 ވަނަ ދުވަހު އެފްއެންއޭސީ ޓެސްޓު ހަދަން ތާވަލުކޮށްފައިވާކަމުގެ މައުލޫމާތު ދިން ކަމަށް ތަހްސީން ކިޔައިދިނެވެ.\nކެންސަރު ވަރަށް ބޮޑަށް ފެތުރިފައި ހުރިކަން އެނގޭތީ އަވަހަށް ޓެސްޓު ހަދައި ފަރުވާ ދޭން ފަށަން އާއިލާއިން ތިބީ ވަރަށް ބޮޑަށް ބޭނުންވެފަ އެވެ. އެހެންނަމަވެސް، 27 ވަނަ ދުވަސް އައި އިރު، ޓެސްޓު ހަދަން ބޭނުންވާ ފަންނީ މުވައްޒަފަކު ނެތިގެން ޓެސްޓު ހެދުން 28 ވަނަ ދުވަހަށް ލަސް ކުރީ އެވެ. އެހެންވެ، އެ ދުވަހު ގެއަށް ދިޔުމުގެ ކުރިން 28ގައި ޓެސްޓު ހެދޭނެކަމުގެ ޔަގީންކަން ޑޮކްޓަރުންނާއި، ނަރުހުންގެ ގާތުންވެސް ހޯދި ކަމަށް ތަހްސީން ބުންޏެވެ.\n"28ގައި ޓެސްޓު ހެދޭނެތޯ ޔަގީންކުރަން ޑޮކްޓަރުން ކައިރީ އެހިން. އެ މީހުން ބުނީ 28ގައި ހެދޭނެއޭ. އެ ދުވަހު ގެއަށް ދަމުން ނަރުހުން ކައިރީވެސް އެހިން ކައުންޓަރުގައި ތިބި. އެ މީހުން ބުނީ ފައިލްގައިވެސް ޖަހާފައި އެބަ އިނޯ 28ގައި ޓެސްޓު ހަދަން. ޕްރޮސީޑް ވާނެއޭ [ކުރިއަށް ދާނެއޭ] 28ގައި،" ތަހްސީން ކިޔައިދިނެވެ.\nއެހާ ބޮޑަށް ޔަގީންކަން ދިން ނަމަވެސް، 28 ވަނަ ދުވަހު އަނެއްކާވެސް ޓެސްޓު ހެދުން ލަސް ކުރި ކަމުގެ މައުލޫމާތު ހޮސްޕިޓަލުން ދިން ކަމަށް ތަހްސީން ކިޔައިދިނެވެ. މި ފަހަރު ފަސް ކުރީ 31 ވަނަ ދުވަހަށެވެ.\n"[ފަސް ކުރީ] ކީއްވެގެންތޯ ބަލާލަންވެގެން މަންމަ ނަރުހުން ކައިރީގައި އެހީ. އެހީމަ ބުނީ [ޑޮކްޓަރުގެ] ލަފާގެ މަތިންނޯ ބަދަލުކޮށްފައި އެހެރީ. އެ މީހުން އޭނައަށް ގުޅި. [ޑޮކްޓަރު] ބުނީ އިޓް ވޮޒަންޓް ދެޓް އާޖަންޓްއޭ [އަވަހަށް ޓެސްޓު ހެދުން އެހާ މުހިންމެއް ނޫނޭ]. ސަންޑޭގައިވެސް [31ގައި] ޓެސްޓު ހެދޭނެއޭ،" ތަހްސީން ކިޔައިދިނެވެ.\nއޭރު އަލީގެ ހާލަތު ދިޔައީ އިތުރަށް ގޯސްވަމުންނެވެ. އޭނާއަށް ނޭވާލާން އުނދަގޫވާން ފެށި އެވެ. މީހާ މާ ބޮޑަށް ވަރު ދެރަވާން ފެށި އެވެ. އެ ވާހަކަ ޑޮކްޓަރާ ހިއްސާ ކުރުމުން، ކެންސަރު ވަރަށް ނުރައްކާ ހިސާބެއްގައި ހުރުމުން އެފަދަ އަލާމާތްތައް ފެންނާނެ ކަމަށް ވިދާޅުވި ކަމަށް ތަހްސީން ކިޔައިދިނެވެ.\nތިން ވަނަ ފަހަރަށް ޓެސްޓު ފަސް ކުރި ދުވަހު ހަވީރު، ފާހާނާއަށް ދަނިކޮށް، ކުއްލިއަކަށް ފިޓު ޖެހުން ކަހަލަ ގޮތެއްވެ، އަލީ ތަހްސީންގެ އަތް މައްޗަށް ވެއްޓުނެވެ. ވެއްޓުނު ގޮތަށް އެޗްޑީޔޫއަށް ގެންގޮސް ފަރުވާދެމުން ދަނިކޮށް އަލީ ނިޔާވީ އެވެ.\n"އެ ދުވަހު ހަވީރު 5:45 ހާއިރު ބައްޕަ ކޮލެޕްސްވީ [ވެއްޓުނީ]. ހިނގަހިނގައި ހުއްޓާ. ފާހާނާއަށް ދަނިކޮށް. ވެއްޓުނު ގޮތަށް އެޗްޑީޔޫއަށް ގެންދިޔައީ. އެޗްޑީޔޫ ތެރޭ ފަރުވާ ދީދީ ތިއްބާ، ހީ ޕާސްޑް އަވޭ [ނިޔާވީ] އެރައުންޑް 7:58ގައި،" ތަހްސީން ކިޔައިދިނެވެ.\nއިހުމާލުގެ ތުހުމަތު އައިޖީއެމްއެޗްއަށް\nއެފްއެންއޭސީ ބައޮޕްސީ ޓެސްޓު ނަހަދާ ހޮސްޕިޓަލުން އެކަން ފަސް ކުރުމުން، ފަރުވާ ދޭން ނުފެށި، ބައްޕަ ނިޔާވެގެން ދިޔުމަކީ ތަހްސީން ބުނާ ގޮތުގައި ބޮޑު އިހުމާލެކެވެ. އަދި އޭނާ ދެކެނީ އެކަމުގައި އައިޖީއެމްއެޗް ޒިންމާދާރު ކުރެެވެން ޖެހޭނެ ކަމަށެވެ.\nއަލީ މަރުވުމުގައި އައިޖީއެމްއެޗް އިހުމާލުވާ ކަމަށް ސޯޝަލް މީޑިއާ އާއި މީޑިއާތަކުގައި އާންމުވާން ފެށުމުން އައިޖީއެމްއެޗްއިން އެކަމާ ގުޅިގެން ބަޔާނެއް ނެރުނެވެ. އަލީގެ ޓެސްޓު ހަދަން އެންމެ ފަހުން ތާވަލު ކުރި ތާރީހުގައި ނެރުނު އެ ބަޔާނުގައި އާއިލާއަށް ތައުޒިޔާ ކިޔަމުން އެ ހޮސްޕިޓަލުން ބުނީ އަލީގެ މަރާ ގުޅިގެން ދައްކަމުން ދަނީ ހަގީގަތާ ހިލާފު ވާހަކަތަކެއް ކަމަށެވެ.\nއައިޖީއެމްއެޗްއިން ބުނީ އަލީ ނިޔާވީ ހޮސްޕިޓަލުގައި އެޑްމިޓްކޮށްފައި އޮންނަތާ ހަ ދުވަަސް ފަހުން ކަމަށް ބުނެ ދައްކާ ވާހަކަތަކަކީ ސައްހަ ވާހަކަތަކެއް ނޫން ކަމަށެވެ. އަދި އޭނާ މަރުވީ "އެނދުމަތިކުރިތާ ދެ ދުވަސް ފަހުން" ކަމަށް ބުނެފައިވެ އެވެ. އޭގެ އިތުރުން، އައިޖީއެމްއެޗްއިން ބުނީ އަލީ އެންމެ ފުރަތަމަ އެ ހޮސްޕިޓަލަށް ދައްކާފައި ވަނީ 26 ވަނަ ދުވަހުގެ ރޭގެ ވަގުތެއްގައި ކަމަށެވެ.\nނަމަވެސް، މި ވާހަކަ ތަހްސީން ހެއްކާ އެކު ދޮގު ކުރެއެވެ. އޭނާ "ސަން"އާ ހިއްސާ ކުރި އައިޖީއެމްއެޗްގެ ކޮންސަލްޓޭޝަން މެމޯއިންނާއި އިމަޖެންސީ ރޫމްގެ ހިދުމަތާ ގުޅޭ ލިޔުމުގައިވެސް ވާގޮތުން 25 ވަނަ ދުވަހު އަލީ އައިޖީއެމްއެޗްއަށް ދައްކާފައިވެ އެވެ.\nއައިޖީއެމްއެޗްއިން އަލީ މުހައްމަދަށް ދިން ކޮންސަލްޓޭޝަން މެމޯ: އޭނާ ހޮސްޕިޓަލަށް ދެއްކީ މެއި 25ގައިކަން މި ލިޔުމުން އެނގޭ --\nއައިޖީއެމްއެޗްގެ ބަޔާނުގައި ޓެސްޓު ހެދުން ފަސް ކުރުމާ ގުޅޭ ގޮތުން އެއްވެސް ވާހަކައެއް ދައްކާފައި ނެތެވެ. އަދި އެ ހޮސްޕިޓަލް އިހުމާލުވާ ކަމަށް ކުރާ ތުހުމަތުތަކަށްވެސް ޖަވާބެއް ދީފައި ނުވެ އެވެ. ނަަމަވެސް، އިސްލާހު ކުރަން ޖެހޭ ކަމެއް އޮތް ނަމަ އެކަމެއް ބަލައި ރަނގަޅު ކުރާނެކަމުގެ ޔަގީންކަން ދޭ ކަމަށް ބުނެފައިވެ އެވެ.\nބޭނުންވަނީ ޒިންމާދާރު ކުރުވަން\nމެޑިކަލް ނެގްޖިލެންސް ގާނޫނެއް ނެތް ނަމަވެސް، މިހާރުވެސް އިހުމާލުގެ ދައުވާ ސިވިލް ކޯޓުގައި ކުރެވޭނެ ކަމަށް ގާނޫނީ ވަކީލަކު ވިދާޅުވި އެވެ. އެފަދަ މައްސަލަތަކުގައި "ޑިއުޓީ އޮފް ކެއާ"އެއް ނުވަތަ އަޅާލުމުގެ ޒިންމާއެއް އޮވެ، އެ ޒިންމާ އަދާ ނުކުރުމުން، އެކަމުގެ ސަބަބުން ދައުވާ ކުރާ ފަރާތަށް ގެއްލުންވިކަން ސާބިތު ކުރަން ޖެހޭނެ ކަމަށް އޭނާ ވިދާޅުވި އެވެ. އަދި އެ ކަމެއް ނުކުރީ އެކަށީގެންވާ ސަބަބެއް ނެތިކަން ސާބިތު ކުރަން ވާނެ ކަމަށް ވިދާޅުވި އެވެ.\nއޭގެ އިތުރުން، 2007 ވަނަ އަހަރު ގދ. ތިނަދޫގެ ކުޑަކުއްޖަކަށް އެ ރަށު ހޮސްޕިޓަލަކުން ދިން ބޭހެއްގެ ސަބަބުން އެ ކުއްޖާގެ ދެ ކަންފަތުގެ އިވުން ދާއިމީކޮށް ގެއްލުނު މައްސަލާގައި ޑޮކްޓަރުން އިހުމާލުވިކަން ސުޕްރީމް ކޯޓުގައި ސާބިތުވެފައިވާކަން ވަކީލަކު ފާހަގަކުރެއްވިއެވެ. މިދިޔަ އަހަރުގެ ޖުލައި 25ގައި ނިންމި އެ މައްސަލައިގައި ސުޕްރީމް ކޯޓުން ކަނޑައެޅި ގައިޑްލައިންތަކަށް ބަލައިގެންވެސް އިހުމާލުގެ ދައުވާ ކުރެވިދާނެ ކަަމަށް ވަކީލު ވިދާޅުވި އެވެ.\nބައްޕަ ނިޔާވުމުގައި އިހުމާލު ހިމެނޭ ކަމަށް ދެކޭތީ ގާނޫނީ ފިޔަވަޅު އަޅަން ތަހްސީންވެސް ބޭނުންވެ އެވެ. އެހެންވެ، ވަކީލުންތަކަކާ ވާހަކަ ދައްކަމުންދާ ކަމަށް އޭނާ ބުންޏެވެ. ނަމަވެސް، އެކަމުގައި އަދި ވަކި ގޮތެއް ނުނިމޭ ކަމަށް އޭނާ ބުންޏެވެ.\nސިވިލް ކޯޓަށް ގޮސްގެން ބަދަލުގައި ފައިސާކޮޅެއް ލިބުމަކުން ތަހްސީނަކަށް ނުފުދެއެވެ. އެއީ ބައްޕަ ގެއްލުމުގެ ހިތާމަ ފޫބައްދާލެވޭނެ ކަމެއް ނޫނެވެ. އޭނާ ބޭނުންވަނީ އިތުރު ފުރާނަތައް ގެއްލިގެން ނުދަނީސް އިހުމާލުވާ މީހުން ޒިންމާދާރު ކުރެވޭނެ ގޮތްތަކެކެވެ. އެކަމަކު، މާޒީގައި ކަންކަން ހިނގާފައިވާ ގޮތަށް ބަލާފައި އޭނާ އެކަމުގައި މާ ބޮޑު އުންމީދެއް ނުކުރެ އެވެ.\n"[ސާބިތު ވިޔަސް] ޓްރާންސެކްޝަނެއް ދޯ ހިނގާނީ. ސެޓަލްމެންޓެއް ކަހަލަ. ހިޔެއް ނުވޭ އެކައުންޓަބިލިޓީ ޕާސްޕެކްޓިވްއިން ވޯކްއައުޓް [ޒިންމާދާރު ކުރުމުގެ ނަޒަރަކުން ބަލާނަމަ މަސައްކަތް] ކުރާނެހެނެއް،" ތަހްސީން ބުންޏެވެ.\nސިއްހީ ދާއިރާގައިވާ އިހުމާލުތަކާ ގުޅޭ ގާނޫނެއް ނުވަތަ "މެޑިކަލް ނެގްލިޖެންސް" ބިލެއް ތައްޔާރު ކުރުމަކީ އެޓާނީ ޖެނެރަލްގެ އޮފީހުން މި ރިޔާސީ ދައުރަށް އެކުލަވާލާފައިވާ ލެޖިސްލޭޓިވް އެޖެންޑާގައި ހިމެނޭ ކަމެކެވެ. މިއީ ސިއްހީ ދާއިރާގައި އިހުމާލުވުމުުގެ މައްސަލަތައް މަދުކޮށް، އެފަދަ ކަންކަން ކުރާ މީހުން ޒިންމާދާރު ކުރަން ފަސޭހަވެގެންދާނެ ކަމެކެވެ. އަދި ދާއިމީ ހައްލެއްވެސްމެ އެވެ. ނަމަވެސް، އެ ބިލު ޑްރާފްޓު ކުރުމުގެ މަސައްކަތް ކުރިއަށް ގޮސްފައިވާ މިންވަރެއް އޭޖީ އޮފީހުން ހާމައެއް ނުކުރެ އެވެ.\nމި ސްކޫލްތަކުން ފެނުނީ ތަފާތު ފަންނުވެރިކަމެއް\nބޮޑުފިނޮޅުގެ ހަމަނުޖެހުމުން ބޮޑު ނުރައްކަލެއްގެ ރަނގަބީލު!\nތުޅާދޫއަށް ހާސްކަން ބޮޑު 24 ގަޑިއިރެއް!


ބައްޕަގެ ރަނިކަމަނާ 16 – Esfiya\nދީނީ ލޯބި6days ago\nއެވަގުތު ނާލާވެސް ދެޑީ ދެޑީ ކިޔަމުން އީޝާގެ އުނގުން ފައިބައިގެން ޒާލިފާ ދިމާލަށް ދިޔައެވެ. މިރާން ހަމަޖެހިލަން މަސައްކަތް ކުރަމުން ދަނިކޮށް އަޝްބާ ދުވެފައި ގޮސް އީޝާގެ ގައިގައި އޮޅުލައިގަނެފައި ރޯންފަށައިފިއެވެ. އީޝާއަށްވެސް ވީ އެވަރެވެ. ނީލަމާއި ޒާލިފް ތިބީ ހައިރާންކަމެއްގެ ކަނޑެއްގައި ފީނާށެވެ. އަޝްބާ އަތުގެ ހަރަކާތުން ހަނދާންވާ ވާހަކަ އަންގައިދީ އީޝާގެ ކޮލަށް ދޮނެއް ދިނެވެ. މިރާނަށް އެމަންޒަރު ބެލުންވީ ދަތިކަމަކަށްށެވެ. ” މިރާން؟..ކިހިނެތް ދަރިފުޅު އީޝާ ދަންނަނީ؟..” ޒާލިފްމެން އަދިވެސް ތިބީ ދޮރުމަތީގައެވެ. އޭނާ ސުވާލުކުރީ ހަމައެއްގޮޔަކަަށްވެސް ވެގެން މިއުޅެނީ ކީއްކަން ނޭންގޭތީއެވެ. ” ފަހުން ކިޔާދޭނަން…އަހަރެންގެ ސިކުނޑި މިވަގުތު އެކަމަަށްތަނެއް ނުދެ…” މިރާން ދިޔަގޮތަށްގޮސް އަޝްބާ އީޝާގެ އުނގުތެރެއިން ނެރުނެވެ. ” މިރާން!..ޕްލީޒް ލިސެންޓް މީ..” އީޝާ ތެދުވެ ރޮވެމުން ބުނެލިއެވެ. ” އަޝްބާ ގައިގަ ދެން އަތްނުލާތި…އަޑުއިވިއްޖެތަ؟.އްމްމް!!..” މިރާން ޝަހާދަތް އިނގިލި ދިއްކޮށް ދެލޯ ބޮޑުކޮށްލަމުން އިންޒާރު ދީފައި ގޮސް ކޮޓަރިއަށް ވަދެ ދޮރުޖަހައިފިއެވެ. އީޝާ ތުންފަތުގައި ދަތްއަޅާލައިގެން ހިތްވަރު ކުރަމުން ދިޔައިރު ނީލަމަށް ވެެގެން އުޅޭގޮތް ޔަޤީންވެއްޖެއެވެ.\n” އޯގޯޑް…މީ ތަ އެ މިރާން؟..އިޝީ ޕްލީޒް ޑޯންޓް ކްރައި…” ނީލަމް އީޝާގެ ބުރަކަށީ ފިރުމާލިއެވެ. ” މިރާނާތަ އީޝާ އިނދެގެން އުޅެނީ…؟” ޒާލިފްވެސް އެކޮޅަށް އައިސް އަހާލީ ނާލާ އުރައިގެން ހުރެއެވެ. އީޝާ ބޯޖަހާލިއެވެ. ” ކީއްވެ މިރާން މިގޭގަ އެ އުޅެނީ..؟.” މީހާ ހަމައަކަށް އަޅުވާލަމުން އީޝާވެސް އެއްސެވެ. ” އޭ ޒާލިފްގެ ފްރެންޑެއް…އަޝްބާ ޑޮކްއަށް ދައްކަން އައިސް އެ އުޅެނީ…” ނީލަމް ޖަވާބުދިނެވެ. ” އަހަރެން މިވަގުތު ދަނީ އިނގޭ ލަމް…ވަރަށް ބޮޑަށް ބޮލުގައި ރިއްސަންފަށައިފި…” އީޝާ ބޭނުންވީ އަވަހަށް އެތަނުން ފިލާށެވެ. މީރާންގެ އެ އަޅައިލުން ކުޑަކަމަށް ކެތްތެރިވެގެން ހުރުމަކީ ކުޅަދާނަކަމެއް ނޫނެވެ.\n” ބައްޕީ އެއީ އީޝްގެ މަންމިއޭ…ވަރަށް ހަނދާންވޭ…ޕްލީޒް އީޝް މަންމި ކައިރިއަށް ފޮނުވާ….” އަޝްބާ އަތުން ބުނެލިއެވެ. މިރާން އިނީ އެނދުމަތީ ބޮލަށް އުނދަގޫވެފައެވެ. އަޝްބާގެ އެ ވާހަކަތަކަށް ޖަވާބު ދީދީ ވަރުބަލިވެއްޖެއެވެ. ” އީޝް!..އެއީ ދަރިފުޅު މަންމިއެއް ނޫން…ކިތައް ފަހަރު ބައްޕި ބުނެދޭންވީ…އެއީ ނުބައި ނިޔަތެއްގައި އީޝްގެ ދިރިއުޅުމަަށް ވަދެ އީޝްއަށް މަންމައެއްގެ ހުވަފެން ދައްކާފައި ގެއްލުނު މީހެއް….” މިރާންގެ އަތަށް އެނދުގެ ބެޑްޝީޓް ބޮނޑިވެގެން ދިޔައެވެ. އަޝްބާގެ އުމުރު ހަގުކަމުން މާބޮޑަކަށް ބައްޕަ ކީއެއްޗެއް ފަހުމެއް ނުވެއެވެ. ” ޕްލީޒް ބައްޕީ…މަންމި ދެކެ ރުޅިނުވެބަލަ….” އަޝްބާ މިރާން މޫނުގައި އަތްޖައްސާލުމުން މިރާން އެ ދަރިފުޅުގެ މޫނަށް ބަލަން އިނީ ގޮސްހުސްވެފައެވެ.\nގޭޓު ކައިރިއަށް ކާރު މަޑުކޮށްލުމުން އީޝާ ފޭބިއިރު ފޭބުނީ އެތާ މަޑުކޮށްގެން އޮތް އަނެއްކާރުން ފޭބި އިޔާދާ އެކުއެކީއެވެ. އިޔާދު ފެނުމުން އީޝާގެ ފިޔަވަޅުތަކަށް ހުއްޓުން އެރި ނަމަވެސް ނުރުހުންތެރި ނަޒަރެއް ހަދިޔާކޮށްފައި އީޝާ ވަނީ ގޭޓުން އެތެރެއަށްށެވެ. ” އީޝް…ވެއިޓް…” އިޔާދު ގޮވަމުން ފަހަތުން ދިޔައެވެ. ގޭތެރެއަށް ވަދެވަދެ އޮއްވައި އިޔާދު އީޝާގެ އަތުގައި ހިފެއްޓިއެވެ. ” އީޝް ދަރިފުޅާ…ކިހާ ދުވަހެއް ވަންދެންތަ ތިހެން ޑޭޑް އިންގްނޯ ކުރާނީ..” އިޔާދު ދެރަވެލާފައި ބުނެލިއެވެ. ” އަހަރެން ރުޅިއައިސްފައެއްނޫން…ކޮންމެ ގޮތެއްވިޔަސް ތީ އަހަރެންގެ ޑޭޑް…ބޭނުންވިޔަސް ވާހަކަ ނުދައްކައެއް ނުހުރެވޭނެއެއްނު…” އީޝާ ބުނެލިއެވެ. ” ބައްޕައަށް މާފްކުރޭ…ބައްޕަގެ ހުރި ހަމަ އެކަނި ދަރިފުޅު ގެއްލެން ނޭދޭތީ ކުރެވުނު ކަމެއް އެއީ…އެންމެ ބޮޑު މިސްޓޭކަކީ އޭނަޔާ ދަރިފުޅު އިނުވުން…ބޯ ހަރު މީހެއްނު އޭ….އެވަރުންވެސް ބޭނުމެއް ނުވިތާ އީޝް ވަރިކުރާކަށް….” އިޔާދު ބުނެލިއެވެ. ” ޑޭޑް ޕްލީޒް..އައި ހެވް ނޯ ޓައިމް ޓު ޑިސްކަސް ދިސް!!…” އީޝާ އަވަސްއަވަހަށް ހިނގައިގަތީ މައްޗަށް ގޮސް ކޮޓަރިއަށް ވަނުމަށެވެ. ހިތައި ސިކުނޑި ގޮވަމުން ދިޔައީ އަޑުވިއްލާ ރޮއެލުމަށެވެ.\nއެރޭ ހަތަރު ދަމު ވިސްނާފައި އީޝާ ނިންމީ މިރާން ރަނގަޅަށް އެކުގައި އުޅެން ބޭނުން ނޫންނަމަ އޭނާވެސް އެ ދިރިއުޅުމުގައި ހުރުމުގެ ބޭނުމެއް ނެތްކަމެވެ. ނީލަމް ބުނިފަދައިން މިރާން ގާތުން ވަރިއަަށް އެދެންވީއެވެ. އޭރުން މިރާންގެ “އީގޯ” ވެސް ފިލައިދާނެއެވެ. އީޝާ އެރޭ ނިދީ މިރާނާއި އެކަމާމެދު ވާހަކަ ދައްކަން ނިންމައިގެންނެވެ.\nޖެހިގެން އައީ މިރާނަށް އުފާވެރި ދުވަހެކެވެ. މިއޮއް ހުރިހާ ދުވަހު ދެކުނު ހުވަފެން ކާމިޔާބުވެ މުސްތަޤްބަލަށްޓައި ފޮނި އުންމީދުތަކެއް އަނެއްކާވެސް ކުރެވުނު ދުވަހެކެވެ. ޑޮކްޓަރުގެ ލަފަޔާއެކު އަޝްބާގެ ކަންފަތުގެ ހާލަތާއި އެންމެ އެކަށީގެންވާ ހިޔަރިންއެއިޑެއް އަޝްބާގެ ކަންފަތަށް ޖެހުމުގެ ފުރުސަތު ލިބުނެވެ. އެންމެ ފުރަތަމަ އަޝްބާގެ ކަންފަތަަށް އިވުނީ މިރާންގެ އަޑެވެ. ” އީޝް ބައްޕަގެ ފުރާނަ..ބައްޕަގެ ކުޑަކުޑަ ޕަރީ…” މިރާން ބުނެލި އަޑާއެކު އަޝްބާވެސް އެބަސްތައް އައިބު ކަމާއެކު ދުލުން އިއްވާލިއެވެ. ” އީ..ޝް!!!!!ބައް…ޕަ…! ” އަޝްބާގެ އަޑުން އެގޮތަށް ފުރަތަމަ ފަހަރަށް އެހާ ރީތިކޮށް ބަހެއް ކިޔާލާ އަޑު އިވުމުން މިރާނަަށް އުފަލުން ރޮވުނެވެ. އަވަސް އަވަހަށް ދަރިފުޅުގެ ނިތްކުރިއަށް ބޮސްދިންއިރު ލޮލުން ކަރުނަ ފޭބިއެވެ. އެމަންޒަރު ފެނި ޑޮކްޓަރާއި ޒާލިފުގެ ހިތަށްވެސް އަސަރު ކުރިއެވެ.\n“އަހަރެން ދެން މިދަނީ އޮފީހަށް….މިރޭ ޖެހޭނެ ކޮފީއަކަށް އަރަން އެބައިން ސަޅި އޮފާއެއް…” ޒާލިފް ކާރުގައި ގޭދޮށަށް މަޑުކޮށްލަމުން މިރާން ގާތު ބުނެލިއެވެ. ” މައްސަލައެއް ނެތް….” މިރާން ހެވިފައި ހުރެ ޖަވާބުއިއްވާފައި އަޝްބާ ގޮވައިގެން ފޭބިއެވެ. ކާރު ނައްޓާލުމުން އަޝްބާ ގެއަށް ލާފައި މިރާން ދިޔައީ މިސްކިތަށްށެވެ. ދިޔަމަގުމަތީ ފޯނަށް މެސެޖެއް އައިސްގެން ބަލާލިއިރު އީޝާގެ މެސެޖެކެވެ. ވާހަކައެއް ދައްކާލަން ބައްދަލު ކޮށްލެވިދާނެތޯ އަހާފައެވެ. މިރާން އާދައިގެ މަތިން ޖަވާބު ނުލިޔެ ފޯނު ވައްޓައިލީ ޖީބަށްށެވެ.\nއޮފީސް މޭޒުމަތީ ހުރީ ލެޕްޓޮޕަށް ނަޒަރު ހުއްޓައިލައިގެން އިނެއްކަމަކު އީޝާގެ ޚިޔާލު ހުރީ މުޅިން އެހެން ދިމާއެއްގައެވެ. އިރުކޮޅަކުން ފޯނު ޗެކްކޮށްލީ މިރާންގެ ޖަވާބެއް އައިސް އިންތޯ ބަލާލާށެވެ. ” މިރާން!..ތިހާ ހާރޓް ކުރަންވާނެތަ؟…ތިހާ ގޮތްދޫ ނުކުރާ އިންސާނެއް އަހަރެން މުޅި ޙަޔާތުގަވެސް ނުދެކެން….” އީޝާއަށް ފޯނު މޭޒުމައްޗަށް ޖަހާލެވުނެވެ. ” އިޝީ..އިޝީ…ހާދަ ރުޅިގަދަވެފަ…ބޯއިފްރެންޑް ދެކެތަ؟…” އޮފީހުގެ އެގްޒެކެޓިވްގެ މަޤާމުގައި ހުރި ލިހަމް އައިސް ކޮޓަރިއަށްވަނީ ބޭރުގައި ހުރެ އީޝާގެ ހަރާކާތްތަކަށް އިރުކޮޅަކު ބަލަން އިނދެފައެވެ.\n” ހޫ ސެޑް އައި ހެވް އެ ބޯއީ ފްރެންޑް…” އީޝާ ބުނެލީ ހިސާބަކަށް ފޫހިވެފައި އިނދެއެވެ. އެ އޮފީހާ ގުޅުނީއްސުރެ ލިހަމް ހީވަނީ އޭނާއާއި އަޅައިގަނެގެން އުޅޭހެންނެވެ. ވީހާވެސް ވާހަކަ ނުދައްކައި ދުރުގައި އުޅެވޭތޯ ބެލި ނަމަވެސް ދަނޑިވެޅެއް ހޯދައިގެން ލިހަމް އޭނާއާއި ބައްދަލުކުރެއެވެ. އަންހެން ކުދިން އަޅައިގަންނަ ފަދަ ސިފަތަކެއް ލިހަމްގެ ގައިގައި ހުރެއެވެ. ފުދޭވަރަކަށް ވަރުގަދަ ހަށިގަނޑަކާއި ރީތި ސޫރައެކެވެ. ތުނބުޅި މަތިމަސް އަބަދުމެ އޮމާންކޮށްލާފައި ހުންނައިރު ބޮލުގެ އިސްތަށިގަނޑު މައްޗަށް ތަތްކޮށް ސްޓައިލްކޮށްލާފައި ހުންނަނީ މޮޑެލެއް ފަދައިންނެވެ. ހަށިގަނޑު އިސްތިހާރުކުރަން އުޅޭ މީހަކު ފަދައިން ގަޔަށް ބާރު ގަމީސްތަކާއި ފަޓުލޫނުތައް ލުމުން އޮފީހުގެ އަންހެން ގިނަ މުއަައްޒަފުން ތިބެނީ ދީވާނާވެފައެވެ. އެކަމަކު އެ ހުރިހާ އަންހެން ކުދިންތަކުގެ ތެރެއިންވެސް ލިހަމްގެ ހިތް ދެވުނީ އީޝާއަށެވެ. ” ތިބުނީ ނުހުރެއޭތަ؟..އެބައޮތް ދޯ އެހެންވީމަ އަހަންނަށް ފުރުސަތެއް…” ލިހަމް މޭޒުގައި ފޫކޮޅުޖައްސައި ލަމުން އިށީނުމުން އީޝާ ތުން އަނބުރައިލިއެވެ. ” ޔޫ އަރ ޑިފަރެންޓް…” ތޫނު ނަޒަރެއް ލިހަމް އީޝާއަށް ދެމުން ބުނެލިއެވެ. ” ކީއްވެ؟…ލިހަމް އިގްނޯ ކުރާތީ ހާރޓްވީތަ؟…” އީޝާ ހިނިތުންވަމުން އެއްސެވެ. ” ރާއްޖޭގެ މަޝްހޫރު ވިޔަފާރިވެރިއެއްގެ ހުރި ހަމަ އެކަނި ދަރިފުޅު މިކަހަލަ އާދައިގެ ކުންފުންޏެއްގައި މަސައްކަތް ކުރާތީ…އެންޑް ޔޫއަރ ރައިޓް…އެފޯޓެއް ލައިގެން ނޫނި ހިޔެއް ނުވޭ ތިހިތް މިލްކުރެވިދާނެ ހެނެއް…” ލިހަމް އެއްލޯ މަރައިލުމުން ވީފޫހިން އޭނާ އަކީ މީހެއްގެ އަންބެކޭ ބުނެލަން އީޝާ ބޭނުންވިއެވެ. އެހެނަސް އަނެއްކާ އިތުރު މައުލޫމާތަށް ލިހަމް އެދިދާނެތީ ޖެހިލުންވިއެވެ.\nވަޅުފެހި ކުލައިގެ ގޮޅިޖެހި އަތް ދިގު ގަމީހަކާއި ޖިންސެއްގައި މިރާން އިންއިރު މޭޒުގެ އަނެއްފަޅީ އިނީ ޒާލިފެވެ. ބީޗްކެފޭގައި ތިބެ ދެމީހުން ކޮފީބޮމުން ދިޔައިރު މިރާން އިނީ ތުނބުގައި ސިނގިރޭޓެއް ޖަހާލައިގެންނެވެ. ޒާލިފް އޭނަށް ބަލަން އިންއިރު އެއްޗެއް ބުނެލަން އުޅޭފަދައެވެ. ” ކުރިންވެސް ބޮންތަ؟…” ޒާލިފް ސިނގިރޭޓު ދައްކައިލިއެވެ. ” ދެމަސް ކުރިން ފެށީ…މާބޮޑަށް ސްޓްރެސްވީމަ ފެށުނީ…މިއުޅެނީ ހުއްޓާ ނުލެވިގެން…” މިރާން އަޅިކެނޑިއަށް ސިނގިރޭޓު ޖަހައިލިއެވެ.\n” އެނގުނޭ…އެހާ ހާލުގައި އުޅޭ އިރު މިރާން ތިފަދަ ޚަރަދެއް ނުކުރާނެކަން….އީޝާއާ ހެދި ދޯ ފެށީ…މިރާން!..ބުނަން ތިއީ ވަރަށް ބޭކާރު ޚަރަދެއް…އަދި ހަށިގަނޑަށް ވަރަަށް ގެއްލުންދޭ އެއްޗެއް…އިނގޭތަ ބައްޕަ މަރުވީ އަނގައިގެ ކެންސަރުގަ…އޭގެ ފަހުން އަހަރެންވެސް ދޫކޮށްލީ ތިކަން…އާދަނުވަނީސް ދޫކޮށްލާ..” ޒާލިފް ބުނެލިއެވެ. ” އިނގޭ..ދީނުގައިވެސް ހުއްދަ ކަމެއް ނޫން…އީމާންތެރިކަން ބަލިކަށިވި ވަގުތު ޝައިޠާނާ ޖަހާލި މަޅީގައި ބެދުނީ…ބޭނުން ހުއްޓާލަން އީޝްއަށްޓަކައި… ﷲ އަށްޓަކައި…” މިރާން ބުނެލިއެވެ. ” ޔޫ ކެން ޑޫ އިޓް….އަހަރެން މިއަދު މިއުޅެނީ ވަރަށް ބޮޑު ހުށަހެޅުމެއް މިރާނަށް ހުށަހަޅަން…އަހަަރެމެންގެ ކޮމްޕެނީ ބޭނުންވޭ ޑެޕިއުޓީ ޑިރެކްޓަރެއް…ވާންވީނު..؟.” ޒާލިފް ހުށަހެޅި ހުށަހެޅުމުން މިރާނަށް ހެވުނެވެ. ” ހީވޭތަ އަހަންނަށް ތިހެން އިނދެ ކުރާ މަސައްކަތް ކުރެވިދާނެހެން…އެހެން ނޫނަސް އަހަރެންގެ ފެންވަރެއް ނެތް…ތިއިނގިރޭސި ލިޔެކިޔުންތައް ތައްޔާރުކޮށް ހަދާކަށް މަށަކަށް ނޭންގޭނެ..” މިރާން ބުނެލިއެވެ. ” ޔޫކެން ހަޔަރ އީޝާ އޭޒް އެ ސެކެޓްރީ…” ޒާލިފް ބުނިއެތިން މިރާންގެ މޫނުމަތިން ފެނުނީ ނުރުހުންތެރިކަމެވެ.\nAvaha aneybay genas dheebala\noh no…vvv reethi mi part vs…v avahah up kohdhehcheyy…v kiyaa hithun mihuree….keep it up dear… Alhey Eesha nd Miraan dhuru nukurahcheyy…\nVarah reethi when next part ❤💙❤\nStay safe sis oo💙❤💙\nލޯ މެރޭ ހިނދު ހީވޭ ގާތުގާ ވާހެން (26)\nހިތާމަ އެހެނިހެން ލޯބި May 2, 2017\nލޯބި June 7, 2018\nހިޖުރަ (ބައްތިރީސްވަނަ ބައި)\nދީނީ ލޯބި October 3, 2015


20 ޖޫން 2022 - 09:35 0\n"މިޒޫ ތި ދެއްކި ހުރިހާ ވާހަކައެއް ހަމަ ތި އަސަރާއެކު ހަބީބު ގާތުގައި ކިޔަން ކެރޭނެތަ؟" މާނަ ފުން ގޮތެއްގައި ޔަޒީދު ކޮށްލީ ސުވާލެކެވެ.\n"ހަބީބުތަ ފައިސާއަށް މީހުން ގަންނަނީ؟" އަހަރެންގެ ރުޅި ގަނޑު ފަޅައިގެން ދިޔަ އެވެ.\n"ވިއްކަނީ." ޔަޒީދުގެ އަޑުގައި ހުރީ މަޑުމައިތިރި ގޮތެވެ.\nއަހަންނަށް ބުނާނެ އެއްޗެއް ނޭނގުނެވެ. ދައްކާނެ ވާހަކައެއް ބޮލަކަށް ނުވަނެވެ. ޔަޒީދު އެ ބުނީ ކިހާ ބޮޑު ތެދެއް ހެއްޔެވެ؟ އެއީ ކިހާ މާނަ ފުން ވާހަކައެއް ހެއްޔެވެ؟ ނޫނެކެވެ. އެއީ އެއެވެސް ބުރަދަނެއް ހުރި ވާހަކައެއް ނޫނެވެ. އެއްވެސް ހަގީގަތެއް ނެތް، އަސާސެއް ނެތް ވާހަކަ އެކެވެ.\n"މިއަދު މިޒޫއަށް މަންޒަރު ފެންނަނީ މީހަކު ކުލަ ޖައްސާ ދޭގޮތަށް. އޭގެ ފަހަތުގައި ފޮރުވިފައި ވަނީ ކިހާ ވަރެއްގެ ތަސްވީރެއް ކަމެއް މިޒޫއަކަށް ނުވިސްނޭ. ވަޒަންކޮށް ނުލެވޭ. ކުޑަމިނުން ތަސައްވަރު ވެސް ކޮށް ނުލެވޭ،" ޔަޒީދު ފުން ނޭވާއެއް ބޭރުކޮށްލި އެވެ. "އަހަންނަށް އެކަން އެނގޭތީ ހަބީބު ބުނި އަގަކަށް، ބުނި ގޮތެއް ހަދައިގެން ވެސް މި ވަގުތު މި ގަތީ."\nއަހަންނަށް ބަލައިލެވުނީ ޝަކުވާގެ ނަޒަރުންނެވެ. ނަމަވެސް ޔަޒީދުގެ ޖުމުލަތަކުގެ ސަބަބުން އެ ޝަކުވާތައް ކެހި މީހާ ހިމޭންވާން ފެށި އެވެ. ވިސްނައިލަން ޖެހޭ ބައެއް ކަންކަން ވެސް ސިކުނޑިއަށް ތަސްވީރުވަމުން ދިޔުމުންނެވެ.\n"މި ފަހަރު ހިނގައިބަލަ އެހެން ކަމެއް ހަނދާނަށް ގެންނާން. ހަބީބު ބަލިވެގެން އިންޑިޔާއަށް ދިޔައީ މެއްނު." ޔަޒީދު ފޯނުގެ ސްކްރީނުގައި އިނގިލި ޖައްސާލި އެވެ.\n"ކިހިނެއް އެކަން އެނގުނީ؟" އަހަންނަށް ބުނެލެވުނެވެ.\n"އެއީ މީގެ ދެ އަހަރު ކުރިއެއްނު ދޯ! ޖުލައި މަހުގެ ތިންވަނަ ދުވަސް. އެ ދުވަހު އެއަރޕޯޓުން ދިމާވިއެއްނު ހަބީބުގެ ރައްޓެއްސެއް. މި ދައްކަނީ އިޓަލީ މީހެއްގެ ވާހަކަ. އޭނާއަކީ އިޓަލީ މީހެއް ނަމަވެސް އޭނާ އުޅުނީ އިންޑިޔާގަ." ޔަޒީދު ފުން ނޭވާއެއް ބޭރުކޮށްލަމުން އޭނާގެ ފޯނުގެ ސްކުރީނު އަހަންނަށް ދައްކާލި އެވެ.\nއަހަންނަށް ބަލައިލެވުނީ ޔަޒީދުގެ ފޯނުގެ ސްކުރީނަށެވެ. އެއީ ލިއަމް އެވެ. އެއީ ހަބީބުގެ ރައްޓެއްސެކެވެ. އަހަރުމެން ތިބީ ލިއަމް ކުއްޔަށް ނަގައިފައި ހުރި ގެއެއްގަ އެވެ. ލިއަމަކީ ވަރަށް އޯގާތެރި މީހެކެވެ. އޭނާއަކީ ރީތި ސިފަތަކެއް ލިބިފައިވާ ބަލައިލަން ހިތްގައިމު ގޮތެއް ވެސް ހުންނަ މީހެކެވެ. ލިއަމްގެ ކަތި ނަޒަރާއި އޭނާ އަހަންނާ ދިމާއަށް ބަލާ ދަހިވެތި ގޮތުން އަހަންނަށް އޭނާއާ ދިމާއަށް ބަލައިލަން ވެސް ނުކުރެ އެވެ. ފާޑެއްގެ ލަދުވެތި ފަރުދާއަކުން އަހަރެންގެ ނަފުސް އޮންނަނީ ބަނދެވިފަ އެވެ.\n"ހަބީބު ދިޔައެއްނު މިޒޫ އެކަނި ބަހައްޓައިފަ އެހެން މީހަކާއެކު އެއްރެޔަކު ތަންކޮޅެއް ދުރު އަވަށަކަށް. ހަނދާންކޮށްބަލަ! އެއީ ވަރަށް ވިއްސާރަ މޫސުން ގޯސް ރެޔެކެއްނު. އެރޭ ގޭގައި އެކަކު ވެސް ނެތެއްނު." ޔަޒީދު ލަސްލަހުން ކިޔައިދިނެވެ.\nއަހަންނަށް އެ ރޭގެ ހާދިސާތަކެއް ހަނދާނަކަށް ނާދެ އެވެ. ނަމަވެސް، ޔަޒީދު އެ ކިޔައިދެމުންދާ ވާހަކަތަކުން ބައެއް މަންޒަރު ސިފަވާހެން ހީވަމުން ދިޔަ އެވެ.\n"ހަނދާންކޮށްބަލަ! ތަންކޮޅެއް ފުންކޮށް ވިސްނައިލަ ބަލަ! ރަތްކުލަ މަތިން ހަނދާންކޮށްބަލަ! ރަތްކުލަ، އާނ! ރަތްކުލަ. ދެން ހަނދާންނަށް ގެނެސްބަލަ ދިރިދިރި އޮތް ހުދު ހާލެއް. ހާތަކެއް." ޔަޒީދު އަހަރެންގެ މޫނަށް ބަލަން އިނދެ ކިޔައިދެމުން ދިޔަ އެވެ.\nއަހަންނަށް ފާޑަކަށް ބަލައިލެވުނެވެ. ބޮލަށް ބަރުޖެހެމުންދާހެން ވެސް ހީވަމުން ދިޔަ އެވެ. ޔަޒީދު އެ ދައްކާ ވާހަކަތަކުގެ ސަބަބުންނެވެ. ބައެއް ފަހަރު އެ މަންޒަރު ފެންނަހެން ވެސް ހީވަމުން ދިޔަ އެވެ. ހުދު ހާލެއްގެ ފަތްތައް ބުރަބުރައިގެން ދާ މަންޒަރު ފެންނަމުން ދިޔަ އެވެ. އަހަންނަށް މަޑުމަޑުން ލޯ މަރައިލެވުނެވެ. ސާފުކޮށް އެ މަންޒަރު ސިފަވި އެވެ. ކަޅު އަނދިރި ކޮޓަރިއެއް ތެރެއިން ހުދުކުލައިގެ ދޫނިފަތްތައް އެކި ދިމަދިމާއަށް އުދުހެމުން ދިޔަ މަންޒަރު ފެންނަމުން ދިޔަ އެވެ. މަޑުމަޑުން ލޯ ހުޅުވާލީމެވެ. ފުން ނޭވާއެއް ބޭރުކޮށްލެވުނީ އިހުތިޔާރުން ބޭރުގަ އެވެ.\n"ދެން ހަނދާނަށް ގެނެސްބަލަ ހުސްގަޔާ ހުރި މީހެއްގެ ތަނަވަސް މޭމަތި. ލެއިން ތަތްތެޅިފައިވާ ހަށިގަނޑު. އެ މޭމަތި." ޔަޒީދު ލަސްލަހުން ބުނެލި އެވެ.\nހަމަ ސީދާ އެ މަންޒަރު އަހަރެންގެ ލޮލަށް ސިފަވި ކަހަލަ އެވެ. އެ އިހުސާސް އަހަންނަށް ކުރެވުނު ކަހަލަ އެވެ. އެއީ ތަފާތު ކަމެކެވެ. މުޅީން ތަފާތު ހަރަކާތެކެވެ. އެ ކަން ހިނގައިދިޔަ ގޮތް ފިލްމެއްގެ މަންޒަރުތަކެއް ފަދައިން ފެންނާން ފެށި އެވެ.\nހަބީބު ދިޔައީ ތަންކޮޅެއް ދުރުގައި އުޅޭ އޭނާގެ ޑޮކުޓަރަކަށް ދައްކާން ވެގެންނެވެ. އެރޭ އެ ކޮޅުގައި މަޑުކުރާ ގޮތަށެވެ. އަނެއް ދުވަހު އަންނާނެ ކަމަށްބުނެފަ އެވެ. އަހަރެން ގެންދާން ބުނުމުން ވެސް އޭނާ އެކި އުޒުރު ދެއްކި އެވެ. އެންމެފަހުން އަހަރެން ގޮތް ދޫކުރީ އެވެ. އަހަރެންގެ ހުރިހާ ކަމެއް ހަވާލުވީ ލިއަމް އަށެވެ.\nއެއީ ބޮޑު ގަނޑުވަރެއް ކަހަލަ ގެޔެކެވެ. ދެ ބުރިއަށް ހަދައިފައިވާ އެ ގޭގެ ސިޓިންރޫމާއި ބަދިގެ ނޫން އެއްވެސް ތަނަކަށް އަހަރެން ނުވަންނަމެވެ. ކޮޓަރިތަކުގެ ހާލަތެއް ވެސް ނުވެސް އެނގެއެވެ. އެތަނުގައި މީހަކު އުޅޭކަމެއް ނޫޅޭ ކަމެއް ވެސް ނޭނގެ އެވެ. އެނގުނުހާ ވެސް ކަމަކީ ލިއަމް ނޫން މީހަކު އެ ގޭގައި ނޫޅޭނެ ކަމެވެ. އެކަން ވެސް އެނގުނީ ލިއަމް އެހެން ބުނެފަ އޮތީމަ އެވެ.\nހަބީބު ދިޔުމުން ވީ ފޫއްސެއްގެ ބޮޑުކަމުން އަހަރެން އޮށޯތީ އެވެ. އޮށޯވެލިހެން ހީނުވެ އެވެ. ލޮލަށް ނިދި ސަވާރުވި އެވެ. ނިދުނީ ކިހާ އިރެއް ވަންދެން ކަމެއް ވެސް ނޭނގެ އެވެ.\nއަހަންނަށް ހޭލެވުނީ ކޮންމ ެވެސް އަޑުފަށްގަނޑެއް އިވެން ފެށުމުންނެވެ. ތަންކޮޅެއް ދުރުން ކުޑަދޮރެއް ވަޔާ ތެޅޭހެން ވެސް ހީވަމުން ދިޔަ އެވެ. އެއާއެކު ފާޑަކަށް ބައްވެފައި އިވޭ ކަހަލަ ބޫން އަޑެއް ވެސް އިވެމުން ދިޔަ އެވެ. ތަނަކުން ވައި ބޭރުވުމުން އިވޭ ކަހަލަ ބޮލަށް އުނދަގޫވާ ޒާތުގެ އަޑެއް ވެސް އިވިއިވި ހުއްޓެވެ.\nހިތްބުނެލީ އަޑު އަންނަ ދިމާއެއް ހޯދުމަށެވެ. ލިއަމް ނޫން އިތުރު މީހަކު ގޭގައި ނޫޅޭނެ ކަމަށް ޔަގީންކަން އޮތުމުންނެވެ. ލިއަމްއަކީ ވެސް ގިނަ ވަގުތު ގޭގައި އުޅޭ މީހެއް ނޫނެވެ. އިތުރު ހިޔާލެއް ބޮލަށް ތިލަވީ ވެސް އެހެންވީމަ އެވެ. ފަހަރެއްގައި މޫސުން ގޯސްވުމުގެ ސަބަބުން ކޮޓަރިއެއްގެ ކުޑަދޮރު ވަޔަށް ތެޅެނީ ކަމަށް ގަބޫލުކުރެވުނެވެ.\nތެޅިތެޅި އޮތް ހިތަކާއެކު ލަސްފިޔަވަޅުތަކެއް އަޅަމުންއަޅަމުން ބޭރަށް ނުކުމެލީމެވެ. ވަށައިގެން ވަނީ ހިމޭންކަމެވެ. އިވެމުން ދިޔަ އަޑުތައް އެއްކޮށް ހިނދުނެވެ. ކުއްލިއަކަށް އިވުނީ ހާލެއްގެ ހަޅޭއްކުގެ އަޑެވެ.\nއަހަންނަށް ވަށައިގެން ހޯދައިލެވުނެވެ. ލިބުނު ސިހުމަށްވުރެ ބޮޑަށް ހައިރާންކަން ވެރިވީ ވެސް އެހެންވީމަ އެވެ. ހާލެއްގެ އަޑު އިވެންޖެހުނީމަ އެވެ. ދެތިން ފަހަރަކު އެ އަޑު ތަކުރާރުވި އެވެ. އެހައި ހިސާބުން ޔަގީންކަން ލިބުނީ އެއީ ހީއެއް ނޫންކަމަށެވެ.\nއަޑު އިވެމުން ދިޔައީ މަތީ ފަންގިފިލާ އިންނެވެ. އެހެންވެ އެ ދިމާއަށް ހިނގައިގަތީމެވެ. ފަހަރެއްގައި ވައިރޯޅިއާއެކު، ހާޅުގައި ޖެހިގެން ގޭތެރެއަށް ވަން ހާލެއް ނިކުންނަށް ނޭނގިގެން އުޅެފާނެތީ އެވެ. ސިޑީގެ ހަރުފަތްތަކުން ދެ ހަރުފަތް އެއްކޮށްލައިގެން މައްޗަށް އެރީމެވެ. އޭރު ވެސް ހާލުގެ އަޑު އިވިއިވި ހުއްޓެވެ. ބައެއް ފަހަރު ހާލުގެ އަޑު ގަދަވެލަ އެވެ. އަނެއްބައި ފަހަރު މަޑުވެލަ އެވެ. އެކި ފަހަރު އަޑު އިވެނީ ވެސް އެކި ގޮތަށެވެ.\nއެ އަޑު އަންނަ ދިމާއަށް އަހަރެން ހިނގައިގަތީމެވެ. އަޑު އަންނަނީ އެންމެ ދުރުގައި ހުރި ކޮޓަރިންނެވެ. އެ ކޮޓަރިއާ ހަމައަށް ދެވެން އޮތީ ހަނި ދިގު މަގެކެވެ. އެއީ ދެ މީހުން އެކުގައި ކިރިޔާ ހިނގައިލެވޭ ފަދަ ދިގު ސަރައްކާއްޔެކެވެ.\nއަޑު އިވެމުން ދިޔަ ކޮޓަރީގެ ދޮރު ހުރީ ކޮންމެ ވެސް ވަރަކަށް ހުޅުވިފަ އެވެ. ކޮޓަރީގެ ތެރެއިން ނުކުމެފައިވާ ފަނޑު އަލި ރޮނގު މަގަށް އެޅިފައި ހުއްޓެވެ.\nހިތުގައި އަތް އަޅައިގެން ދެ ފިކުރެއްގައި ހުރެ ލަސްލަހުން ހިނގަމުން ދިޔައީމެވެ. ކޮންމެ ފަދަ ގޮތެއް ވެސް ވެދާނެ ކަމަށް ވިސްނޭތީ އެވެ. އަހަންނަށް ހިންދިރުވާ ވެސް ލެވެނީ ދެ ތިން ފިޔަވަޅު އެޅުމަށްފަހުގަ އެވެ. ކޮންމެ ފިޔަވަޅެއް އަޅަން ފައި ހިއްލައިލެވެނީ ދެވަނަ ފިޔަވަޅަށް ވެސް ސިއްރުވާ ގޮތަށެވެ. އެ މިންވަރަށެވެ. އެހައި ވެސް ލަސްލަހުން، ސިއްރު ސިއްރުންނެވެ.\nކޮޓަރީގެ ދޮރާހަމައަށް ދެވުނު އިރަށް ހާލުގެ އަޑު ގަދަވި އެވެ. މަރަށް ތެޅިގަތް ކަހަލަ އަޑެއް އިވުނެވެ. ދޮރުން ހުޅުވިފައިވާ ދޭތެރެއިން ބަލައިލެވުނީ ކޮޓަރީގެ ތެރެއަށެވެ.\nދެ ލޯ ބޮޑުވި އެވެ. އަނގަމަތީގައި އަތް އެޅުނެވެ. މަޑުމަޑުން ފަހަތަށް ޖެހިލުވުނެވެ. ފާރުގައި ބުރަކަށި ޖައްސާލެވުނެވެ. އަމިއްލަ އަނގަމަތީގައި އަތްއެޅުނެވެ. ނޭވާ ވެސް ބޭރަށް ނުނިކުންނާނެހެން ސިއްރުވާ ގޮތަށެވެ.\nވަގުތުކޮޅެއް ވަންދެން އެ ގޮތުގައި ހުރެވުނެވެ. ހަނދާންވީ ގޮތެއް ވެސް ނޭނގިފަ އެވެ. އިރުކޮޅަކުން ހިޔާލު ބަދަލުވި އެވެ. ފެނުނު މަންޒަރު ޔަގީންކޮށްލަން ބޭނުންވީ އެވެ.\nމަޑުމަޑުން ދޮރާ ކައިރިވެލީމެވެ. ފަނޑު އަލިކަމުގެ ތެރެއިން ފެންނަމުން ދިޔަ މަންޒަރާ މެދު ފުންކޮށް ވިސްނައިލީމެވެ. އެއީ އާދައިގެ ކަމެއް ނޫނޭ ހިތްބުނެލި އެވެ. އަހަންނަށް ޔަގީން ވަނީ އެއީ ފިރިހެނެއް ކަމެވެ. ހުސްގަޔާ ހުރި މީހެއް ކަމެވެ. އޭނާ ބަލަން ހުރީ ކުޑަ ދޮރާ ދިމާއަށް ކަމެވެ. ކުޑަދޮރުން ވަންނަމުން ދިޔަ ވައިރޯޅިތަކުގެ ސަބަބުން ކަނދުރާއާ ހަމައަށް ދިގުކޮށްފައިވާ އޭނާގެ އިސްތަށިގަނޑު ވަޔާ ވިހުރެމުން ދިޔަ އެވެ. އަހަންނަށް ފެންނަމުން ދިޔައީ އޭނާގެ ފަހަތުންނެވެ. ފުރަގަހެވެ. ޔަގީންވަނީ އޭނާގެ ގައިގައި ނިވާކަމެއް ނެތްކަމެވެ.\nއޭނާގެ ކަނާއަތުގައި އެލުވާލެވިފައި އޮތީ ހުދުކުލައިގެ ހާލެކެވެ. އެއީ ރޫފަ ރަނގަޅު ހާލެކެވެ. އިވެމުން ދިޔައީ އެ ސޮރު ސަލާމަތަށް އެދި ރޮއި ހޭރެމުން، ތެޅެމުންނެވެ. އަހަންނަށް ބަލައިލެވުނީ އަނެއް އަތަށެވެ. އެ އަތުގައި އޮތީ ތޫނު ވަޅި އެކެވެ. ވަޅީގެ މިޔައިގައި ހުރީ ލޭކަން އަހަންނަށް ޔަގީން ކުރެވުނެވެ. ތިރިއަށް އެލުވާލެވިފައިވާ ވަޅީގެ މިޔައިން ތިކި ޖަހަމުން ދިޔައީ ލޭކަން ވެސް ޔަގީންކުރެވުނެވެ.\nއޭނާގެ ވަށައިގެން ދިއްލައިފައި ހުރީ އުއްބައްތި ތަކެކެވެ. ބަލައިލެވުނީ ތިރިއަށެވެ. އުއްބައްތިތައް ހުރީ ތަރިއެއްގެ ބައްޓަމަށް އަތުރާފަ އެވެ. އޭނާ ހުރީ ވަށްބުރެއްހެން އުއްބައްތި އަތުރާފައިވާ ތަނުގެ މެދުގަ އެވެ. އޭނާގެ ފައި ބޮޑުގައި ހުރީ ހުދުކުލައިގެ ހާލެވެ. ކޮންމެ ހާލެއްގެ ވެސް ކަރުވަނީ ކަނޑައިލައިފަ އެވެ. ބައެއް ހާލުގެ އެންމެ ފަހުގެ ހަރަކާތް ކޮށްލާ މަންޒަރު ފެނުނެވެ. އެސޮރުމެން މަރަށް ތެޅެމުން ދިޔަ މަންޒަރު ފެނުނެވެ. ހަރަކާތްތައް ސިފަވި އެވެ. އަހަރެންގެ ހިތުގައި ޖެހެމުން ދިޔަ އެވެ.\nއޭނާގެ އަތުގައި އޮތް ހާ މައްޗަށް ހިއްލައިލި އެވެ. އެއާއެކު އެ ސޮރު ހޭރިގަތެވެ. ބާރުބާރަށެވެ. އަހަރެންގެ މޭ ތުރުތުރު އަޅައިގަތެވެ. ނޭނގޭ ބިރުވެރިކަމަކުން މީހާ ގުޑުގުޑު ލައިގަތެވެ. އަތްފައި ފިނިވެ މޭ ބޮޑުވާ ހެން ވެސް ހީވާން ފެށި އެވެ.\nއޭނާގެ އަތުގައިވާ ވަޅިން ހާލުގެ ކަރު ބުރިކޮށްލި އެވެ. އެއްވެސް ރަހުމެއް ހަމްދަރުދީ އެއް ނެތި އެވެ. އެސޮރު އާދޭސްކޮށްކޮށް އޮއްވަ އެވެ. އެއަށްފަހު ހާލުގެ ކަރުން އޮހެމުން ދިޔަ ލޭތައް އޭނާގެ މޫނާ ދިމާއަށް އޮހޭނެހެން އެލުވާލި އެވެ.\nއަހަރެންގެ ހިތުގައި ސުވާލުގެ ރާޅުބާނިތަކެއް ދުވެގަތެވެ. އެއީ ލޭ ބޯ މީހަކީ ހެއްޔެވެ؟ ނޫނީ އޭނާ ލެއިން ފެންވަރަނީ ހެއްޔެވެ؟ ކޮންމެ ގޮތެއް ވިޔަސް އެއީ ރަހުމެއް ކުލުނެއް ނެތް އަމަލެކެވެ. ހިތެއް ނެތް މީހެކެވެ. އެހެން ނޫން ނަމަ އެ ގޮތަށް އޭނާ ކަންތަކެއް ނުކުރީހެވެ.\nއަހަންނަށް ބާރުބާރަށް ހަޅޭއްލަވާ ގަނެވުނީ އިހުތިޔާރުން ބޭރުގަ އެވެ. އޭނާ ބަލައިލި އެވެ. އޭނާގެ މޫނު ރީތިކޮށް އަހަންނަށް ފެނުނެވެ. ދެ ލޯ ބޮޑުވީ އެ މަންޒަރު ސިފަވިލެއް ބޮޑު ކަމުންނެވެ. އެއާއެކު ބޮލަށާއި މެޔަށް ތަދެއް އެރީ އެވެ. އެހައި ހިސާބުން މުޅި ދުނިޔެ ހުއްޓުނީ އެވެ.


Mulhi Bollywood guduvaili Sushanth ge maruge mahssala CBI in thahugeegu kuran fashaifi - One Online\nމުޅި ބޮލީވުޑް ގުޑުވައިލި ސުޝާންތު ސިންގް ރާޖްޕޫތުގެ މަރުގެ މައްސަލަ، އިންޑިއާގެ އެންމެ މަތީ ތަހުގީގީ އިދާރާ ކަމަށްވާ ދަ ސެންޓްރަލް ބިއުރޯ އޮފް އިންވެސްޓިގޭޝަން (ސީބީއައި) އިން ތަހުގީގުކުރަން ފަށައިފި އެވެ.\nއުމުރުން 34 އަހަރުގެ ސުޝާންތު ދަންޖެހިފައި ހުއްޓައި ފެނިފައި ވަނީ މިދިޔަ ޖޫން މަހުގެ 14 ވަނަ ދުވަހު އޭނާ ދިރިއުޅޭ އެޕާޓްމެންޓްގަ އެވެ. ލޯކަލް ފުލުހުން އެއިރު ވަނީ ސުޝާންތު މަރުވެފައި ވަނީ އަމިއްލަޔަށް ދަން ޖެހިގެން ކަމަށް ބުނެފަ އެވެ. ނަމަވެސް އެ މަރާއި ގުޅިގެން ފަހުން އުފެދުނު ސުވާލު ތަކާ ގުޅިގެން މުޅި ބޮލީވުޑް ވަނީ ގުޑައިފައެވެ. އެ ގޮތުން ސުޝާންތުގެ މަރާ ގުޅޭ ގޮތުން ތަފާތު އެކި ކަހަލަ ވާހަކަތައް ވަނީ ފެންމަތި ވެފައެވެ.\nސުޝާންތު މަރުވި އިރު، އޭނާ ދިޔައީ ނަފުސާނީ މައްސަލަތަކަށް ފަރުވާ ކުރަމުން ކަމަށާއި އެކަމަށް ބޭސްވެސް ބޭނުންކުރަމުން ދިޔަ ކަމުގެ ވާހަކަތަކެއް ވަނީ ފެތުރިފަ އެވެ. އަދި ބޮލީވުޑްގައި މަޝްހޫރު މީހުންގެ މީހުންގެ އާއިލާތަކަށް ފުރުސަތު ދީ، އެނޫން މީހުން އެކަހެރިކޮށް ނިކަމެތި ކުރުމުގެ ސަގާފަތު ވަރަށް ބޮޑު ވެފައި ވާތީ އެކަމާވެސް ސުޝާންތު ވަރަށް ބޮޑަށް މާޔޫސްވެފައި ހުރި ކަމަށް އަޑުތައް ވަނީ ފެތުރިފަ އެވެ.\nސުޝާންތުގެ މަރާ ގުޅިގެން އާއިލާގެ ފަރާތުން ވަނީ ސުޝާންތުގެ ލޯބިވެރިޔާ، ރިޔާ ޗަކްރަބޮތީ ގެ މައްޗަށް ވެސް ތުހުމަތުތަކެއް ކޮށްފަ އެވެ. އެހެން ނަމަވެސް ރިއާ ވަނީ އެ ތުހުމަތުތައް ދޮގުކޮށްފަ އެވެ. ސުޝާންތު ރިއާއަށް ވަރަށް ގިނަ ތަކެތި ގަނެދީފައިވާ ކަމަށާއި ސުޝާންތުގެ އެކައުންޓުން ބޮޑެތި އަދަދުތަކުން ފައިސާ ރިއާގެ އެކައުންޓަށް ޓްރާންސްފާ ކޮށްފައިވާ ކަމަށް ވެސް މީޑިއާތަކުން ރިޕޯޓްކޮށްފައި ވެއެވެ.\nއެހެން ކަމުން ސުޝާންތުގެ މަރާގުޅޭ ގޮތުން އެންމެ ގިނަ ބަޔަކު ތުހުމަތު ކުރާ އެކަކީ ރިއާ އެވެ.\nމި ތަހުގީގާ ގުޅޭ ގޮތުން ސީބީއައި އިން އަދި އެއްވެސް އެއްޗެއް ބުނެފައެއް ނުވެއެވެ.


Zuvaan odiveriyaage loan 14 faraathakah dhoo koffi\nޒުވާން އޮޑިވެރިޔާގެ ލޯނު 14 ފަރާތަކަށް ދޫކޮށްފި\nޒުވާން މަސްވެރިންނާއި އޮޑިވެރިން އުފެއްދުމަށް ހާއްސަކޮށްގެން ކުރިއަށް ގެންދާ ލޯނު ޕްރޮގްރާމުގެ ދަށުން 14 ފަރާތަކަށް 8.6 މިލިއަން ރުފިޔާގެ ލޯނުގެ ގޮތުގައި ދޫކޮށްފި އެވެ.\nމިއަދު ބޭއްވި ރަސްމިއްޔާތެއްގައި ލޯނު ލިބުނު ފަރާތްތަކަށް ލިޔުން ހަވާލުކޮށްދެއްވީ ރައީސް އަބްދުﷲ ޔާމީނެވެ.\nމި ރަސްމިއްޔާތުގައި ވާހަކަ ދައްވަމުން ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވީ މި ލޯނަކީ ރައީސް ޔާމީން ރިޔާސީ ކެނޑިޑޭޓަކަށް ނުކުމެވަޑައިގެން ވެފައިވާ ވައުދެއް ކަމަށެވެ.\n"އެކި ބޭފުޅުނާ ބައްދަލުކޮށްގެން ޒުވާނުންނަށް ކޮށްދެވޭނީ ކޮންކަމެއްތޯ ބެއްލެވި ބެއްލެވުމެއްގައި ރައީސް އަރިހަށް އައި ކަންތައްތަކަށް ބަލާފަ ލޯނު ދޫކުރާ ލޯނެއް،" ޝައިނީ ވިދާޅުވި އެވެ.\nމިނިސްޓަރު ވިދާޅުވި ގޮތުގައި މި ލޯނު ދޫކުރަނީ ރާއްޖޭގެ ފައިނޭޝަލް ދާއިރާގައި މައްސަލަތަކެއް ހުރުމާއި ގުޅިގެން މަސްވެރިކަމުގެ ތެރެއަށް ނުކުމެ އުޅުމުގައި ދިމާވެފައިވާ ދަތިތައް ހައްލުކޮށް ދިނުމަށް ކަމަށެވެ.\n"ނުބޭލި ހުރި އޮޑިފަހަރު ހުރުމާއި އެކު އެފަރާތްތަކަށް ވެސް މި ލޯނުން ލުއިކަމެއް ލިބިގެން ދާނެ. މަސްވެރިކަމުގައި އުޅެމުން ދަނިކޮށް ދޯނި ހަލާކުވުމުގެ ސަބަބުން ކުރިއަށް ދާން ދަތިވެފައިވާ ފަރާތްތަކަށް ވެސް ފުރުސަތު ހުޅުވިގެންދާނެ،" ޝައިނީ ވިދާޅުވި އެވެ.\nމިނިސްޓަރު ވިދާޅުވީ ޒުވާނުންގެ ތެރެއިން މި ލޯނަށް ހުށަހެޅި ހުރިހާ ފަރާތްތަކަށް ލޯނު ދޫކުރެވިގެންދާނެ ކަމަށެވެ. އަދި ސަރުކާރުގެ އަމާޒަކީ "ސަބްސިޑީ" އަށް ބަރޯސާވުން ކުޑަކޮށް އިގްތިސާދީ ގޮތުން ދެކޮޅުޖެހޭ އިންތިޒާމެއްގެ ތެރެއިން ކުރިއަށް ދިއުން ކަމަށް ވެސް މިނިސްޓަރު ވިދާޅުވި އެވެ.\n"މި ލޯނު ޕްރޮގްރާމަކީ ހަ ޕަސެންޓް އިންޓަރެސްޓުގައި ދޭ ލޯނެއް. މި ލޯނު ނިންމާލާފައި ތައްޔާރުވަމުން މިދަނީ ވެލިއު އެޑެޑް އަށް ހާއްސަ ލޯނެއް ދޫކުރަން،" ޝައިނީ ވިދާޅުވި އެވެ.


Netherlands athun Italy ah muhimmu molheh | Mihaaru\nލަނޑު ޖެހުމަށް ފަހު އިޓަލީގެ ބަރެއްލާ (ވ) އާއި ކީން އުފާފާޅުކުރަނީ.-- ފޮޓޯ: އޭއެފްޕީ\n08 ސެޕްޓެމްބަރ 2020 - 09:26\nއަމްސްޓެޑަމް (ސެޕްޓެމްބަރު 8) - ޔުއެފާ ނޭޝަންސް ލީގުގައި ރޭ ކުޅުނު މެޗުން އިޓަލީން ނެދަލެންޑްސް އަތުން 1-0 އިން މުހިއްމު މޮޅެއް ހޯދައިފި އެވެ.\nމުބާރާތުގެ ފުރަތަމަ މެޗުގައި އިޓަލީ ވަނީ އަމިއްލަ ދަނޑުގައި ބޮސްނިއާއާ 1-1 އިން އެއްވަރުވެފަ އެވެ. އެންމެ ފަހުން މުބާރާތުގެ ފައިނަލުގައި ކުޅުނު ނެދަލެންޑްސް ފުރަތަމަ މެޗުން ވަނީ ޕޮލެންޑް އަތުން 1-0 އިން މޮޅުވެފަ އެވެ. ރޭގެ މެޗަށް ނުކުތްއިރު އިޓަލީ އަށް އޮތީ ގްރޫޕްގެ ކުރިއަށް އަރަން މޮޅެއް ހޯދުން މަޖުބޫރުވެފަ އެވެ.\nދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔަ މި މެޗުގައި ގޯލާ އަމާޒުކޮށް ހަމަލާތަކެއް ފޮނުވާލި އެވެ. ނެދަލެންޑްސްގެ ޖިއޮޖީނިއޯ ވައިނަލްޑަމް ފޮނުވާލި ބޯޅައެއް އިޓަލީގެ ޒުވާން ކީޕަރު ޖިއަންލުއިޖީ ޑޮންނަރުއްމާ ވަނީ މަތަކޮށްފަ އެވެ. އިޓަލީގެ ލޮރެންޒޯ އިންސީނިއޭ ޖެހި ބޯޅައެއް ގޯލުގެ ދަނޑިކައިރިން ދިޔައިރު، ޗީރޯ އިމޯބިއްލޭ ޖެހި ބޯޅަ ނެދަލެންޑްސްގެ ކީޕަރު ޔެސްޕާ ސިލިސަން ވަނީ އަތަށް ނަގައިފަ އެވެ.\nމެޗުގައި ޖެހި ހަމައެކަނި ގޯލު އިޓަލީ އަށް ކާމިޔާބުކޮށްދިނީ ފަހަކަށް އައިސް ރަނގަޅު ފޯމެއްގައި ހުރި މިޑްފީލްޑަރު ނިކޯލޯ ބަރެއްލާ އެވެ. ފުރަތަމަ ހާފުގެ އިތުރުވަގުތުގައި ބަރެއްލާ މި ގޯލު ޖެހީ ނެދަލެންޑްސްގެ ދެ ޑިފެންޑަރުން ކަމަށްވާ ވާޖިލް ވެން ޑައިކާއި ނޭތަން އަކޭ ކައިިރިން އަރައި ބޮލުން ގޯލުގެ ތެރެއަށް ބޯޅަ ފޮނުވާލައިގެންނެވެ.\nދެ ވަނަ ހާފްގައި އިޓަލީގެ ލީޑުފުޅާކުރަން މޮއިސް ކީން އަށް ރަނގަޅު ފުރުސަތެއް ލިބި ބޭނުން ނުކުރެވުނެވެ. ނަތީޖާ ހަމަހަމަކޮށްދޭން ނެދަލެންޑްސްގެ ކުރިއަށް ކުޅޭ މެމްފިސް ޑިޕާއި ޖެހި ބޯޅަ ވެސް ގޯލާ ސީދާނުވި އެވެ.\nއިޓަލީ ވަނީ އެންމެ ފަހުން ކުޅުނު 13 މެޗުގެ ތެރެއިން 12 މެޗުން މޮޅުވެފަ އެވެ. އެ ޓީމުގެ ކޯޗު ރޮބާޓޯ މަންޗިނީ ބުނީ ޖެހިޖެހިގެން 11 މެޗުން މޮޅުވުމުން އެނގެނީ ކުޅުންތެރިންގެ މެންޓަލިޓީ ވަރަށް ރަނގަޅުކަން ކަމަށާއި އެކަމަކު އެންމެ ފަހުން ކުޅުނު މެޗުގައި ބޮސްނިއާ އަތުން މޮޅުނުވެވުނީ އެހާ ގިނަ ދުވަސްތަކެއް ވަންދެން މެޗެއް ނުކުޅެ ހުންނަން ޖެހުމުން ކަމަށެވެ.\nމޮޅުވި ނަމަވެސް ރޭގެ މެޗުގައި އިޓަލީ އަށް ދިމާވި އެންމެ ކަންބޮޑުވުމަކީ އެ ޓީމުގެ ޒުވާން ތަރި ނިކޯލޯ ޒަނިއޯލޯ ކަކުލަށް އަނިޔާވެ ބަދަލުކުރަން ޖެހުމެވެ. ވާތު ކަކުލަށް ލިބުނު ސީރިއަސް އަނިޔާއަކުން ރަނގަޅުވެ އުމުރުން 21 އަހަރުގެ ޒަނިއޯލޯ އެނބުރި ކުޅުމަށް އައީ ދާދި ފަހުންނެވެ. މަންޗިނީ ބުނީ ޒަނިއޯލޯއާ މެދު އެއްޗެއް ބުނަން އެނގޭނީ އޭނާ ޓެސްޓުގެ ނަތީޖާ އެނގުމުން ކަމަށެވެ.\nރޭ ކުޅުނު މި ގްރޫޕްގެ އަނެއް މެޗުން ޕޮލެންޑް ވަނީ ރަށުން ބޭރުގައި 2-1 އިން ބޮސްނިއާ ބަލިކޮށްފަ އެވެ. އެހެން ގްރޫޕްތަކުގެ ފާހަގަކޮށްލެވޭ މެޗުތަކަށް ބަލާއިރު ޗެކް ރިޕަބްލިކް އަތުން 2-1 އިން ސްކޮޓްލެންޑް މޮޅުވިއިރު، ނޮދަން އަޔަލެންޑް އަތުން ނޯވޭ ވަނީ 5-1 އިން މޮޅުވެފަ އެވެ.


98.6 kilo ge masthuvaatheki athulaigaiy, Abuchaa shareeaiy nimendhen bandhah | Wathan.mv 98.6 ކިލޯގެ މަސްތުވާތަކެތި އަތުލައިގަތް، އަބުޗާ ޝަރީއަތް ނިމެންދެން ބަންދަށް | Wathan.mv\n98.6 ކިލޯގެ މަސްތުވާތަކެތި އަތުލައިގަތް، އަބުޗާ ޝަރީއަތް ނިމެންދެން ބަންދަށް\nއައްޑޫ ސިޓީގައި ފުލުުހުން މިހާރު ހިންގަމުން އަންނަ މަސްތުވާތަކެތީގެ ބޮޑު އޮޕަރޭޝަންގައި މިހާތަނަށް 98.6 ކިލޯގެ މަސްތުވާތަކެތި އަތުލައިގެންފައިވާ ކަމަށް ފުލުހުން ބުނެފިއެވެ. އޭގެ އިތުރުން ޑްރްގް ނެޓްވޯކްގެ އިސް ލީޑަރު އަބްދުﷲ އިބްރާހިމް (އަބުޗާ) ޝަރީއަތް ނިމެންދަށް ބަންދުގައި ބަހައްޓަން ކޯޓުން ވަނީ އަމުރުކޮށްފައެވެ.\nއެ އޮޕަރޭޝަނާ ގުޅޭ ގޮތުން ފުލުހުން މިރޭ ނެރުނު ނޫސް ބަޔާނުގައި ބުނީ، އަބުޗާ އިސްވެ ހުރެ ދިވެހީންގެ އިތުރު ބަޔަކާއި ބޭރުގެ ބަޔަކު ގުޅިގެން ރާއްޖެއަށް ކަނޑުމަގުން ގިނަ އަދަދެއްގެ މަސްތުވާތަކެތި އެތެރެކުރަން އުޅޭ ކަމަށް ފުލުހުންނަށް ލިބުނު އިންޓެލިޖެންސާ ގުޅިގެން ހިންގި އެ އޮޕަރޭޝަންގައި ޖުމްލަ 14 މީހަކު ފުލުހުންގެ ބެލުމުގެ ދަށަށް ގެނުނުވުނު ކަމަށެވެ.\nއޭގެ ތެރޭގައި ހިމެނެނީ 23 އަހަރާއި 40 އަހަރާ ދެމެދުގެ ދިވެހި ފިރިހެނުން ކަމަށް ފުލުހުން ބުންޏެވެ.\n“ފުލުހުން ކުރިއަށް ގެންދާ މިއޮޕަރޭޝަންގައި މިހާތަނަށް 98.6 ކިލޯ (ވަގުތީ ބަރުދަން) މަސްތުވާތަކެތި ފެނިފައި ވެއެވެ. އަދި ފެނިފައިވާ މަސްތުވާތަކެތީގެ ބާވަތްތަކުގެ ތެރޭގައި އެމް.ޑީ.އެމް.އޭ އާއި، އެމްފިޓަމިން އާއި ހެރޮއިން ހިމެނެއެވެ.” ފުލުހުން ނެރުނު ބަޔާނުގައި ބުންޏެވެ.\nއަބުޗާގެ އިތުރުން މި މައްސަލައިގައި ހައްޔަރު ކުރި ސ. ހިތަދޫ، ކޯޅި، މުޙައްމަދު ޔާމީން ނަޞީރު،23، ވެސް ޝަރީއަތް ނިމެންދެން ބަނދުގައި ބެހެއްޓުމަށް ކޯޓުން ވަނީ އަމުރު ކޮށްފައެވެ. އެ ދެމީހުންގެ އިތުރުން ހައްޔަރު ކުރި އެހެން މީހުންގެ ނަންތައް ފުލުހުން ހާމައެއް ނުކުރެއެވެ.\nފުލުހުން ބުނީ، މައްސަލައިގައި އެ ދެމީހުންގެ އިތުރުން ދެން ހައްޔަރު ކުރެވުނު އެހެން މީހުންގެ ތެރެއިން މިހާތަނަށް ބަންދުގެ މަޖިލިސް ނިމުނު މީހުންގެ ބަންދަށް ފަސް ދުވަސް ޖަހާފައިވާ ކަމަށެވެ.\nފުލުހުން ބުނީ، މަސްތުވާތަކެތި އެތެރެކުރުމުގައި އިސްކޮށް ހަރަކާތްތެރިވެފައިވާކަމަށް މިހާތަނަށް ތަހުގީގަށް ފާހަގަކުރެވިފައިވާ އަބުޗާއަކީ ޖުލައި 30، 2019ގައި ރާއްޖެއަށް މަސްތުވާތަކެތި އެތެރެކޮށް ޓްރެފިކް ކުރިކަމަށް ތުހުމަތު ކުރެވޭ މައްސަލައަކާ ގުޅިގެން ހައްޔަރު ކުރި މީހެއް ކަމަށެވެ. އަދި ތަހުގީގު ފުރިހަމަކޮށް މައްސަލަ ޕީޖީއޮފީހަށް ފޮނުވުމުން މައްސަލަ ކޯޓަށް ވައްދާފައިވަނިކޮށް ސެޕްޓެމްބަރ 30، 2019ގައި ކްރިމިނަލް ކޯޓުން އޭނާ ދޫކޮށްލާފައިވާ ކަމަށް ފުލުހުން ބުންޏެވެ. އޭގެ އިތުރުން، އޭނާއަކީ ރާއްޖެއަށް މަސްތުވާތަކެތި އެތެރެ ކުރުމުގެ ކުށުގެ ރެކޯޑް އާއި އެހެނިހެން މައްސަލަތަކުގެ ކުށުގެ ރެކޯޑް އޮންނަ ފަރާތެއްކަން ފުލުހުންގެ ބަޔާނުގައި ފާހަގަ ކޮށްފައިވެއެވެ.\n“މި އޮޕަރޭޝަނަކީ ފުލުހުންގެ އިންޓަލިޖަންސްއިން ހޯދާފައިވާ މައުލޫމާތުގެ އަލީގައި 2020 އޮކްޓޯބަރ 1 ވަނަދުވަހުން ފެށިގެން ހިންގަމުން އަންނަ އޮޕަރޭޝަނެކެވެ. އަދި މިއޮޕަރޭޝަނަކީ ބޭރުގެ އެއްވެސް އެޖެންސީއަކުން ދީފައިވާ މައުލޫމާތަކަށް ހިންގާފައިވާ އޮޕަރޭޝަނެއް ނޫންކަން ފާހަގަކުރަމެވެ.” ފުލުހުންގެ ބަޔާނުގައި ބުނެފައިެއެވެ.\nފުލުހުން އިތުރަށް ބުނީ، އޮޕަރޭޝަންގައި ދިވެހި ފުލުހުން ހޯދި މަސްތުވާތަކެތީގެ މައުލޫމަތު ބައިނަލްއަގުވާމީ މަސްތުވާތަކެތީގެ ވިއުގަތަކާ ހުރިގުޅުން އޮޅުންފިލުވުމަށްޓަކައި އާންމު އުސޫލުން، ބައިނަލްއަގުވާމީ ބައެއް ފަރާތްތަކާ މިހާރު ހިއްސާކޮށްފައިވާ ކަމަށެވެ.\nއޮޕަރޭޝަންގެ ދަށުން އައްޑޫ ސިޓީގެ ބައެއް ތަންތަން ބަލައި ފާސްކުރުމުގެ މަސައްކަތް ފުލުހުން މިހާރުވެސް ކުރަމުން އަންނަ ކަމަށް ބަޔާނުގައި ބުނެފައިވެއެވެ.\nމި އޮޕަރޭޝަގައި ބައިވެރިވެފައިވަނީ، ފުލުހުންގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް އާއި މެރިން ޕޮލިސް އާއި ސައުތު ޕޮލިސް ޑިވިޒަންގައި ގާއިމްވެތިބޭ ސްޕެޝަލް އޮޕަރޭޝަންގެ ފުލުހުން އަދި ސައުތު ޕޮލިސް ޑިވިޝަންގެ ފުލުހުންނެވެ.


ޖަމިއްޔާތަކަށް ދޫކުރާ ފައިސާއަށް އެދި ހުށަހެޅުމުގެ ފުރުސަތު ހުޅުވާލައިފި | Sandhaanu\nޖަމިއްޔާތަކަށް ދޫކުރާ ފައިސާއަށް އެދި ހުށަހެޅުމުގެ ފުރުސަތު ހުޅުވާލައިފި\nމަދަނީ ޖަމިއްޔާއަށް ދޫކުރާ ފައިސާގެ އެހީއަށް އެދި ޕްރޮޕޯޒަލް ހުށަހެޅުމުގެ ފުރުސަތު ޔޫތް މިނިސްޓްރީއިން ހުޅުވާލައިފިއެވެ. ފައިސާ ދޫކުރަން ނިންމައިފާ ވަނީ މަދަނީ ޖަމިއްޔާތަކުން ހިންގާ މުޖުތަމަޢު ބާރުވެރިކުރުމުގެ މަޝްރޫޢުތަކަށެވެ.\nއެހީއަށް އެދި ހުށަހެޅޭނީ ޤާނޫނު ނަންބަރު 2003/1 ގެ ދަށުން ރަޖިސްޓްރީކޮށް ހިންގަމުންދާ ޖަމިއްޔާތަކަށް ކަމަށް މިނިސްޓްރީއިން ވަނީ ބުނެފައެވެ.\nމިނިސްޓްރީއިން އިތުރަށް ބުނެފައިވާ ގޮތުގައި މި ފިޔަވަހީގެ ދަށުން އެހީ ދިނުމަށް ހަމަޖެހިފައިވަނީ ޖެނެރަލް ޕްރޮޖެކްޓް ގްރާންޓް އަދި ސްމޯލް ޕްރޮޖެކްޓް ގްރާންޓްގެ ގޮތުގައެވެ. އަދި އެހީ ދޭއިރު މި އެހީ ފޯރުކޮށްދެވޭނީ ސަރުކާރުގެ ސިޔާސަތުތަކާއި، ތަރައްގީގެ ޕްލޭންތަކުގައި ހިމެނޭ ކަން ކަން ހާސިލުކުރުމަށް މަގުފަހިކޮށްދޭ ކަންތައްތަކަށް ކަމަށް މިނިސްޓްރީއިން ބުނެފައިވެއެވެ.\nޕްރޮޕޯސަލް ބަލައިގަތުމަށް ހަމަޖެހިފައިވާ އެންމެ ފަހުގެ ތާރީޚަކީ 28 ފެބްރުއަރީ 2021 ވަނަދުވަހުގެ 13:00ގެ ނިޔަލަށެވެ. ޕްރޮޕޯސަލް ހުށަހަޅަންޖެހެނީ ޔޫތު މިނިސްޓްރީގެ އީމެއިލް، [email protected] އަށެވެ. މީގެ އިތުރުން އިތުރު މައުލޫމާތު ހޯއްދެވުމަށް 7556883، 7905784، 7662474 މިނަންބަރުތަކަށް ގުޅުއްވުމަށް މިނިސްޓްރީއިން ބުނެފައިވެއެވެ.


ޖަލު ހުކުމަކީ ގައިދީންނަށް އިލްމާއި ހުނަރު އުގެނުމަށް ލިބޭ ފުރުސަތެއް – ޒުލްކިފްލި\nއިއްޔެ މާފުށީ ޖަލުގައި ބޭއްވި ރަސްމިއްޔާތުގެ ތެރެއިން-ފޮޓޯ: ސ.ސާޖަންޓް އަޙްމަދު ނަސީމް\nޖަލު ހުކުމަކީ ގައިދީންނަށް އިލްމާއި ހުނަރު އުގެނުމަށް ލިބޭ ފުރުސަތެއްކަމަށާއި ގަވާއިދަށް ހުރުމަތްތެރިކޮށްހިތާ، ޕްރިޒަން އޮފިސަރުންނަށް އެއްބާރުލުން ދިނުމަށް ގައިދީންނަށް މެލޭޝިއާގެ ކޮމިޝަނަރ ޖެނެރަލް އޮފް ޕްރިޒަން، ދާތުކް ވީރާ ހާޖީ ޒުލްކިފްލި ބިން އޮމަރް އިލްތިމާސް ކުރައްވައިފިއެވެ.\nއެ މަނިކުފާނު މިހެން ވިދާޅުވީ މޯލްޑިވްސް ކަރެކްޝަނަލް ސަރވިސް އިން އިއްޔެ މާފުށި ޖަލުގައި، ހަތަރު ކޯހަކުން ފާސްވި ގައިދީންނަށް ސެޓްފިކެޓް ދިނުމަށް ބޭއްވި ރަސްމިއްޔާތުގައި ހާއްސަ މެހެމާނެއްގެ ގޮތުން ބައިވެރިވެވަޑައިގެން ވާހަކަފުޅުދައްކަވަމުންނެވެ.\n“މެލޭޝިއާ ޕްރިޒަން ޑިޕަރޓްމަންޓާއި މޯލްޑިވްސް ކަރެކްޝަނަލް ސަރވިސްއާ ދެމެދު 2008 ން ފެށިގެން ގާތްގުޅުމެއް އޮވޭ. އަދި މެލޭޝިއަން ޓެކްނިކަލް ކޯޕަރޭޝަން ޕްރޮގްރާމް (އެމް.ޓީ.ސީ.ޕީ) ގެ ދަށުން ޕްރިޒަން އޮފިސަރުން ތަމްރީންކުރުމަށް ގިނަ އަދަދެއްގެ އެހީތެރިކަން ފޯރުކޮށްދީފައިވޭ. މެލޭޝިއާގެ ޕްރިޒަން ޑިޕަރޓްމަންޓަށްވެސް، މޯލްޑިވްސް ކަރެކްޝަނަލް ސަރވިސްގެ ޖަލުތަކުން ދަސްކުރެވިދާނެ”. ކޮމިޝަނަރ ޖެނެރަލް ވިދާޅުވިއެވެ.\nގައިދީންނަށް މުހާތަބުކުރައްވާ ކޮމިޝަނަރ ޖެނެރަލް ވިދާޅުވީ ހުކުމް ތަންފީޒްކުރުމުގައި ކެތްތެރިވުމަށާއި އެއީ އިސްލާހުވާން ލިބުނު ފުރުސަތެއްކަމަށެވެ. އަދި ގައިދީން ޖަލުން ނިކުންނައިރު، ރަގަޅު މީހުންނަށްވެ، ފުރިހަމަ ދިރިއުޅުމެއް އުޅުމަށް ނަމޫނާއަކަށް ވުމަށާއި ގަވާއިދަށް ހުރުމަތްތެރިކޮށްހިތާ، ޕްރިޒަން އޮފިސަރުންނަށް އެއްބާރުލުން ދިނުމަށް އެދިވަޑައިގެންނެވިއެވެ.


Kulhudhuffushi kulhi ah alun dhirun gennan maahirun ge ehee hoadhanee\nކުޅުދުއްފުށީ ކުޅީގެ ބާކީ އޮތް ބައި: އެކްސްޕާޓުންގެ އެހީ ހޯދަން ވަނީ ނިންމާފަ\nހދ. ކުޅުދުއްފުށީ އެއާޕޯޓް ހެދުމަށް ހިއްކި އެ ރަށު ކުޅީގެ ބާކީ އޮތް ބަޔަށް އަލުން ދިރުން ގެނެސް، ހިމާޔަތް ކުރުމަށްޓަކައި ކުރަންޖެހޭ ކަންކަން ކުރުމަށް ބޭރުގެ އެކްސްޕާޓުންގެ އެހީ ހޯދުމަށް އެންވައިރަމެންޓް މިނިސްޓްރީން ނިންމައިފި އެވެ.\nއެންވައިރަމެންޓް މިނިސްޓަރު ޑރ. ހުސެއިން ރަޝީދު ހަސަން ވަނީ "މެންގްރޫވް އެކްޝަން ޕްރޮޖެކްޓް"އިން ހުށަހަޅާފައިވާ އެހީ ގަބޫލު ކުރައްވަން ނިންމަވާފަ އެވެ. މެންގްރޫވް އެކްޝަން ޕްރޮޖެކްޓަކީ ދުނިޔޭގެ ކުޅި، ފާ ފަދަ ތަންތަން ހިމާޔަތް ކުރުމަށް މަސައްކަތްކުރާ ބައިނަލްއަގްވާމީ ނެޓްވޯކެވެ.\nމިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަސީރު މިއަދު އަވަސްއަށް ވިދާޅުވީ ކުޅި ހިއްކައިގެން ބޮޑު މަޝްރޫއުއެއް ހިންގާފައިވުން އެ ސަރަހައްދަށް ގުދުރަތީ ގޮތުން ބޮޑެތި ބަދަލުތަކެއް އައިސްފައިވާ ކަމަށެވެ. އެހެންކަމުން އެތަނަށް އަލުން ދިރުން ގެންނަން އެކްސްޕާޓުންގެ އެހީ ބޭނުންވާ ކަމަށެވެ.\n"ގުދުރަތީ މާހައުލަކަށް ބަދަލުތަކެއް ގެނެސްފަ މިއޮތީ، ދެން ބަލަން މިޖެހެނީ ކުރިއަށް ކުރެވެން ހުރި ކަންކަން، ވަޓްސް ނެކްސްޓް؟ އެކަމަށް އެކްސްޕާޓުންގެ ލަފާ ބޭނުންވޭ، ހަމަ ޓަސްލާފައި މިހެން ހަދާށޭ އެހެން ހަދާށޭ ނުބުނެވޭނެ، ތަޖުރިބާ ހުރި ފަރާތްތަކުގެ އެހީއާއެކު ކުރިއަށް ދާން އެނގޭނީ،" ޑރ. ނަސީރު ވިދާޅުވި އެވެ.\nޑރ. ނަސީރު ވިދާޅުވީ، ތަނެއް ހިމާޔަތް ކުރަން ބޭނުންވާ މިންގަނޑުތަކެއް ވެސް ހުންނަ ކަމަށެވެ. އަދި ތަނެއް ހިމާޔަތް ކުރުމަކީ އެ ތަނެއް ބޭނުން ނުކޮށް ބޭއްވުމެއް ނޫން ކަމަށާއި އެ ތަނަކުން ދެމެހެއްޓެނެވި ގޮތެއްގައި ރައްޔިތުންނަށް ބޭނުމެއް ހިފެވުން ކަމަށް ވެސް ވިދާޅުވި އެވެ. އެކަމަށް ކުރުމަށްޓަކައި ވެސް މިނިސްޓްރީއިން ދިރާސާތައް ހެދުމުގެ މަސައްކަތް ފަށާފައިވާ ކަމަށް ވިދާޅުވި އެވެ.\nމިފަހުން މިނިސްޓަރު ވަނީ ކުޅުދުއްފުއްޓަށް ވަޑައިގެން އެ ކުޅީގެ މިހާރުގެ ހާލަތު ވެސް ބައްލަވާލައްވާފަ އެވެ. އެ ދަތުރުގައި ރަށުގެ ބައެއް ޒުވާނުން ވަނީ އެ ތަނުގައި ނޭޗާ ޕާކެއް އެޅުމަށް މިނިސްޓަރުގެ ކިބައިން އެދިފަ އެވެ.\nމެންގްރޫވް އެކްޝަން ޕްރޮޖެކްޓްގެ އެހީ ހޯދުމަށް މިނިސްޓްރީން ނިންމާފައިވަނީ ސޯޝަލް މީޑިއާގައި ކުޅުދުއްފުށީ ކުޅީގެ ބާކީ އޮތް ބައި ހިމާޔަތްކޮށް ދިނުމަށް އެދި ބޮޑު ކެމްޕެއިނެއް ފަށާފައިވަނިކޮށެވެ. މެންގްރޫވް އެކްޝަން ޕްރޮޖެކްޓުން ވެސް އެ މަސައްކަތަށް ޝައުގުވެރިވެފައި ތިބި ކަމަށް ބުނެފަ އެވެ. އަދި އަލުން ކުޅިއަށް ދިރުން ގެނައުމަކީ އުއްމީދު ކަމަށް ވެސް ބުނެފަ އެވެ.\nމި ސަރުކާރުން ވަނީ ތިމާވެއްޓަށް ހާއްސަ އިސްކަމެއް ދޭނެ ކަމަށް ބުނެފަ އެވެ. އޭގެ ދަށުން ހއ. ބާރަށު ކުޅި އާއި ހދ. ނޭކުރެންދޫ ކުޅި އާއި ހދ. ކޭލަކުނު ހިމާޔަތް ވެސް ކޮށްފައިވެ އެވެ.\nރައީސް އިބްރާހިމް މުހައްމަދު ސޯލިހު ތިމާވެށި ކުޅުދުއްފުށި + އީޕީއޭ


Flight thereygai viheumun emergency gai jassaifi | Mihaaru\nފްލައިޓްތެރޭގައި ވިހޭ މަންމަ އާއި ކުޑަ ދަރިފުޅު: ދެ މައިންގެ ހާލު ވެސް ރަނގަޅު\n17 އޯގަސްޓް 2016 - 16:23\nދުވަސް ފުރުމުގެ ދެމަސް ކުރިން އަންހެން މީހާ ވިހެއީ ދުބާއީ އިން މެނީލާ އަށް އާދިއްތަ ދުވަހުގެ ރޭ ދަތުރުކުރި ސީބޫ ޕެސިފިކް އެއާގެ ފްލައިޓުގަ އެވެ. އަންހެން މީހާ ބަނޑުގައި ރިހެން ފެށުމުން ފްލައިޓް އެޓެންޑެންޓުން ވަނީ ސިއްހީ އެހީތެރި ކަމަށް އެދި ގޮވައިފަ އެވެ. އެ ވަގުތު ޕަސިންޖަރުންގެ ގޮތުގައި އެ ފްލައިޓުގައި ތިބި ދެ ނަރުހަކު ވަނީ އަންހެން މީހާ ވިއްސުމުގައި އެހީތެރިވެދީފަ އެވެ. އޭނާ ވިއްސީ ކެބިންގެ ކުރިން ޖާގަ ހުސްކޮށްފަ އެވެ. ފްލައިޓް އެޓެންޑެންޓުންނާއި ނަރުހުން، ތުއްތު ކުއްޖާ ސާފު ކުރީ މިނެރަލް ވޯޓާ އިންނެވެ. އަދި ކުޑަ ކުދިންނާ އެކު ދަތުރުކުރި ޕަސިންޖަރުން ވަނީ އެ ކުއްޖާ އަށް ހެދުމާއި ރަޖާ ފަދަ ތަކެތި ހަދިޔާކޮށްފަ އެވެ.\nބޯޓުގެ ޕައިލެޓް ކުއްލި ހާލަތުގައި ހައިދަރުއާބާދަށް ބޯޓު ޖެއްސީ މަންމަ އާއި ކުޑަދަރިފުޅަށް އިތުރު ފަރުވާ ދިނުމަށެވެ. އެއާޕޯޓުގެ މެޑިކަލް ސްޓާފުން މަންމަ އާއި ކުޑަ ދަރިފުޅު ބެލުމަށް ފަހު ހައިދަރުއާބާދުގެ ހޮސްޕިޓަލަކަށް ވަނީ ފޮނުވައިފަ އެވެ. ކުއްޖާ އާއި މަންމަގެ ހާލު ރަނގަޅު ކަމަށްވެ އެވެ. އަންހެން މީހާއާ އެކު އޭނާގެ މަންމަ ވެސް ދަތުރުކުރި އެވެ. އެ އަންހެން މީހާގެ ގައުމެއް ހާމަކޮށްފައެއް ނުވެ އެވެ. އަންހެން މީހާއާ އެކު ދަތުރުކުރި ރަހުމަތްތެރި އަކު ވަނީ ކުޑަ ކުއްޖާ އާއި މަންމަގެ ފޮޓޯތައް ފޭސްބުކަށް ލައިފަ އެވެ.\nއިތުރު ލިޔުންތައް އިންޑިއާ ޔޫއޭއީ ފިލިޕީންސް އިންޓަނޭޝަނަލް ފްލައިޓްތައް


Copa America: Brazil aa Columbia Mubaaraiy Feshee Molhakun - Vaguthu\nކޮޕަ އެމެރިކާ: ބްރެޒިލް އާއި ކޮލަމްބިއާ މުބާރާތް ފެށީ މޮޅަކުން\nލަނޑު ޖެހުމަށްފަހު ބްރެޒިލް ކުޅުންތެރިން އުފާފާޅުކުރަނީ\nދެކުނު އެމެރިކާ ބައްރުގެ ގައުމުތަކުގެ މެދުގައި ބާއްވާ އެންމެ ޝަރަފްވެރި އެއް ފުޓުބޯޅަ މުބާރާތް ކަމަށްވާ "ކޮޕަ އެމެރިކާ" ގައި މުބާރާތް ބާއްވާ ބްރެޒިލް އާއި ކޮލަމްބިއާ ކުޅުނު ފުރަތަމަ މެޗުން މޮޅުވެއްޖެ އެވެ.\nއެންމެފަހުން ޗެމްޕިއަން ބްރެޒިލް ކުޅުނު މެޗުން މޮޅުވީ ވެނެޒުއޭލާ އާއި ވާދަކޮށް 3-0 ގެ ނަތީޖާއަކުންނެވެ. މި މެޗުގައި ބްރެޒިލްގެ ތަރި ނޭމާ އާއި ގެބްރިއަލް ޖީސަސްގެ ފަރާތުން ފެނުނު ކުޅުން ފާހަގަކޮށްލެވެއެވެ.\nއަނެއްކޮޅުން ވެނެޒުއޭލާގެ މުހިއްމު ގިނަ ކުޅުންތެރިންތަކަކަށް މި މެޗުގައި ނުކުޅެވެއެވެ. އެއީ މެޗުގެ ކުރިން ހެދި ކޮވިޑު ޕީސީއާރު ޓެސްޓުތަކުން އެ ޓީމުގެ އަށް ކުޅުންތެރިއަކަށް ކޮވިޑް ޖެހުމުންނެވެ. މީގެއިތުރުން ޓީމު އޮފިޝަލުންގެ ހަތަރު މީހަކަށްވެސް ކޮވިޑު ޖެހިފައިވެއެވެ.\nމި މެޗުގައި ބްރެޒިލްގެ ފުރަތަމަ ލަނޑު ފެނިގެންދިޔައީ މެޗުގެ 23 ވަނަ މިނެޓުގަައެވެ. އޭރިއާ ތެރެއިން ލިބުނު ބޯޅަ ވަރަށް ހަމަޖެހިލައިގެން ގޯލުގެ ތިރީ ކަނަށް މަޑުމަޑުން ފޮނުވާލައިގެން މި ލަނޑު ކާމިޔާބުކުރީ ޑިފެންޑަރ މާކީނިއޯސް އެވެ.\nލަނޑު ޖެހުމަށްފަހު މާކީނިއޯސް އުފާފާޅުކުރަނީ\nމި ލަނޑަށް ފަހު ލީޑު ފުޅާކޮށްލަން ބްރެޒިލްއަށް ރަނުގެ ފުރުސަތެއް ލިބިގެންދިޔަ އެވެ. ނަމަވެސް ރިޗާލިސަން ބޯޅަ ފޮނުވާލިއިރު ހުރީ އޮފްސައިޑު މަގާމެއްގައި ކަމަށް ވުމުން އެ ލަނޑު ރެފްރީ ބަލައެއްނުގަތެވެ. އޭގެފަހުން ނޭމާގެ ހުނަރުވެރިކަމުގެ ބޭނުން ހިފައި އިތުރަށް ވެނެޒުއޭލާ ޕްރެޝަރަށް ވައްޓާލަން މަސައްކަތްކުރި ތަން ފެނިގެންދިޔަ އެވެ. ނަމަވެސް ފުރަތަމަ ހާފު ނިމުނީ އެއް ގޯލުގެ ލީޑަކާއެކު އެވެ.\nދެވަނަ ހާފުގައި ބްރެޒިލްގެ ދެވަނަ ލަނޑަކީ ލިބުނު ޕެނަލްޓީއަކުން ކާމިޔާބުުކުރި ލަނޑެކެވެ. މިއީ މެޗުގެ 63 ވަނަ މިނެޓުގައި ވެނެޒުއޭލާގެ އޭރިއާ ތެރެއިން ބްރެޒިލްގެ ޑެނީލޯ އަށް ވެނެޒުއޭލާ ކުމާނޯ ކުރި ފައުލަކާއި ގުޅިގެން ރެފްރީ ދިން ޕެނަލްޓީއެކެވެ.\nމެޗުގެ ފުރިހަމަ ވަގުތު ހަމަވާން މިނެޓަކަށް ވެފައިވަނިކޮށް ބްރެޒިލްގެ ތިންވަނަ ލަނޑު ޖެހީ ގެބްރިއަލް ބާބޯސާ އެވެ. މި ލަނޑު ޖެހީ ނޭމާ ތަނަވަސްކޮށްދިން ހިތްގައިމު ފުރުސަތަކުންނެވެ.\nމި މުބާރާތުގައި ރޭ ފަތިހު 05:00 ގައި ކުޅުނު ދެވަނަ މެޗުގައި ބައްދަލުކުރީ ކޮލަމްބިއާ އާއި އެކުއެޑޯ އެވެ. މިއީ ވެސް ގްރޫޕް އޭގެ މެޗެކެވެ. މި މެޗު ކޮލަމްބިއާ ކާމިޔާބުކޮށްފައިވަނީ 1-0 ގެ ނަތީޖާއަކުންނެވެ.\nލަނޑު ޖެހުމަށްފަހު ކޮލަމްބިއާ ކުޅުންތެރިން އުފާފާޅުކުރަނީ-- ފޮޓޯ: ގެޓީ އިމޭޖަސް\nމި މެޗުގައި ކޮލަމްބިއާގެ ހަމައެކަނި ލަނޑު މެޗުގެ ފުރަތަމަ ހާފުގެ ފުރިހަމަ ވަގުތު ހަމަވާން ތިން މިނެޓަށްވެފައި ވަނިކޮށް ކާމިޔާބުކުރީ އެޑްވިން ކާޑޯނާ އެވެ. އޭނާ މި ލަނޑު ޖެހީ މިގުއެލް ބޯޖާ ތަނަވަސްކުރި ފުރުސަތަކުންނެވެ.


Gaumee team ah kulhun Matic huttalaifi | Jazeera\tގައުމީ ޓީމަށް ކުޅުން މަޓިޗް ހުއްޓާލައިފި - Jazeera\nގައުމީ ޓީމަށް ކުޅުން މަޓިޗް ހުއްޓާލައިފި\nސާއިފް ޝިޔާދު August 29, 2020 38 views0\nސާބިއާގެ ގައުމީ ޓީމަށް ކުޅުން މެންޗެސްޓާ ޔުނައިޓެޑްގެ މިޑްފީލްޑަރު ނެމެންޔާ މަޓިޗް ހުއްޓާލައިފިއެވެ.\nއުމުރުން 32 އަހަރުގައި ގައުމީ ޓީމަށް ކުޅުން އޭނާ ހުއްޓާލާފައިވާއިރު އޭނާ ވަނީ ސާބިއާއަށް 48 މެޗު ކުޅެދީފައެވެ.\nއޭނާ ގައުމީ ޓީމަށް ކުޅުން ހުއްޓާލާފައިވަނީ ޒުވާން ކުޅުންތެރިންނަށް ފުރުސަތު ދިނުމަށް ކަމަށް ރިޕޯޓްތައް ބުނެއެވެ.\nސާބިއާއިން އުއްމީދުކޮށްގެން ތިބީ އަންނަ އަހަރުގެ ޔޫރޯ ކޮލިފައިން ނިމެން ދެން އޭނާ ޓީމަށް ކުޅޭނެ ކަމަށެވެ. ކޮވިޑް 19 އާ ގުޅިގެން ޔޫރޯ ފަސްކުރެވުނުއިރު އަދިވެސް ޔޫރޯއަށް ކޮލިފައިވުމުގެ ފުރުސަތު ސާބިއާއަށް އެބައޮތެވެ. ދެ މެޗުން މޮޅުވެގެން ޔޫރޯއަށް ސާބިއާ ކޮލިފައިވާނެއެވެ.\nސާބިއާގެ ފުޓްބޯޅަ ފެޑެރޭޝަންގެ ޓެކްނިކަލް ޑިރެކްޓަރު ބުނީ މަޓިޗްގެ ނިންމުމަށް އިހްތިރާމް ކުރާ ކަމަށާއި ކުރިޔަށް އޭނާއަށް އޮތީ ވަރަށް ދިގު އަދި ބުރަ ފުޓްބޯޅަ ސީޒަނެއް ކަމަށެވެ. މިއީ ޒުވާން ކުޅުންތެރިން ޓީމަށް ނެގުމަށް ލިބިގެންދާ ފުރުސަތެއް ކަމަށް އޭނާ ވަނީ ބުނެފައެވެ.\nއޭނާ ސާބިއާގެ ގައުމީ ޓީމަށް އެންމެ ފުރަތަމަ ނަގާފައިވަނީ 2008 ވަނަ އަހަރުއެވެ. އޭނާ ވަނީ ގައުމީ ޓީމަށް ދެ ލަނޑު ޖަހައިދީފައެވެ. އޭނާ އެންމެ ފަހުން ސާބިއާ އަށް މެޗެއް ކުޅެދިނީ މިދިޔަ އަހަރުގެ ސެޕްޓެމްބަރު މަހު ލަގްޒަމްބަރގްއާ ދެކޮޅަށެވެ.


Covid-19: Saudi Gai India Ge 10 Meehaku Maruvehje - Vaguthu\nކޮވިޑް-19: ސައުދީގައި އިންޑިއާގެ ދިހަ މީހަކު މަރުވެއްޖެ\nނުރައްކާތެރި ކޮވިޑް-19 އަށް ފައްސިވެ ފަރުވާދެމުން ދަނިކޮށް، ސައުދީ އަރަބިއްޔާގައި އިންޑިއާގެ ދިހަ މީހަކު މަރުވެއްޖެ ކަމަށް އެޤައުމުގެ ނޫސްތަކުން ހާމަކޮށްފިއެވެ.\nމިހާތަނަށް ސައުދީގައި ކޮވިޑް-19 ޖެހިގެން މަރުވި 139 މީހުންގެ ތެރޭގައި އިންޑިއާއަށް ނިސްބަތްވާ ދިހަ މީހަކު ހިމެނޭކަން އިދާރާތަކުން ހާމަކޮށްފައި ވާއިރު، މި މީހުންނަކީ އެޤައުމުގައި ވަޒީފާއަދާކުރަމުންދިޔަ މީހުން ކަމަށް ނޫސްތައް ބުނެއެވެ.\nމި ދިހަ މީހުންގެ ތެރެއިން ހަތަރު މީހަކު މަރުވެފައިވަނީ މަދީނާގައި ކަމަށާއި، ތިން މީހަކު މައްކާގައި މަރުވިއިރު، ދެ މީހަކު ޖިއްދާ އަދި އެކަކު ރިޔާދުގައި މަރުވެފައިވާ ކަމަށް ސައުދީގެ ނޫސްތައް ބުނެއެވެ. ސައުދީގެ ނޫސްތަކުން މިހާރު ވަނީ މި މީހުންގެ ފޮޓޯ އާއި މަޢުލޫމާތު އާންމު ކޮށްފައެވެ.\nކޮވިޑް-19 ގެ ނުރައްކާ ބޮޑުވަމުން އަންނަ ސައުދީގައި ވެސް މި ވައިރަސް ޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުން ދާއިރު، މިދިޔަ 24 ގަޑިއިރު ތެރޭގައި އެކަނިވެސް އެޤައުމުން 1223 މީހަކަށް މި ބަލި ޖެހިފައި ވެއެވެ. އެއާއެކު މިހާރު އެޤައުމުން މި ބަލި ޖެހުނު މީހުންގެ ޖުމްލަ އަދަދު ވަނީ 17522 އަށް އަރާފައެވެ. މީގެ ތެރެއިން ތިން މީހަކު އިއްޔެ މަރުވެފައި ވެއެވެ.\nސައުދީގެ އިދާރާތަކުން ހާމަކޮށްފައިވާ ގޮތުގައި، މިހާތަނަށް އެޤައުމުން މި ބަލި ޖެހުނު މީހުންގެ ތެރެއިން ރަނގަޅުވެފައި ވަނީ 2357 މީހެކެވެ. މިއީ އެޤައުމުގައި ބަލި ޖެހުނު މީހުންގެ އަދަދަށް ބަލާއިރު ނިސްބަތުން މަދު އަދަދެއްކަމުން، އަދިވެސް މި ވައިރަސްގެ ނުރައްކާ އެޤައުމުގައި ބޮޑުވުމުގެ ފުރުސަތު އެބައޮތެވެ. މިހާތަނަށް އެޤައުމުން ބަލި ޖެހުނު މީހުންގެ ތެރެއިން 115 މީހަކަށް ފަރުވާދެމުން ދަނީ ސީރިއަސް ހާލުގައެވެ.


މައި ކަޕް 2015: ޔުނައިޓެޑް ޔޫތު އަދި މާރަންދޫ ޔޫތު ސޮސައިޓީ ފައިނަލަށް — Ihavandhoo.com\n25 ޑިސެމްބަރު 20150ޢަބުދުﷲ ޙަމީދު\nސެމީފައިނަލްގެ ފުރަތަމަ މެޗުގައި ޔުނައިޓެޑް ޔޫތު އަދި ހޭސް ބައްދަކުރި މެޗުގެ ތެރެއިން.\nމައި ކަޕް9ވަނަ ފުޓްބޯޅަ މުބާރާތުގެ ފައިނަލަށް ޔުނައިޓެޑް ޔޫތު އަދި މާރަންދޫ ޔޫތު ސޮސައިޓީ ދަތުރު ކޮށްފިއެވެ.\nޔުނައިޓެޑް ޔޫތު ފައިނަލުން ޖާގައެއް ކަށަވަރު ކުރީ ހޯރަފުށި އެޑްވާންސްމެންޓް ސޮސައިޓީ (ހޭސް)2-0ން ބަލިކުރުމަށްފަހުއެވެ. އިއްޔެ ހަވީރު ކުޅުނު މިމެޗުގައި ޔުނައިޓެޑް ޔޫތަށް2ގޯލުވެސް ޖަހާދީފައިވަނީ މެޗުގެ މޮޅުކުޅުންތެރިޔާގެ މަޤާމު ހޯދި ޔުނައިޓެޑް ޔޫތުގެ ހުސެއިން ރަޝިދު 2، އެވެ.\nމާރަންދޫ ޔޫތު ސޮސައިޓީ ފައިނަލުގެ ދެވަނަ ޖާގަ ކަށަވަރު ކުރީ ރޭ ކުޅުނު ސެމީފައިލަނުގެ2ވަނަ މެޗުގައި5–4ން މާރަންދޫ ޔޫތު ކޯޕަރޭޝަން ބަލިކުރުމަށްފަހު އެވެ. މިމެޗުގެ ނަތީޖާ ނެރެފައި ވަނީ ޕެނެލްޓީ ޖަހައިގެން ނެވެ. މިމެޗުގެ މޮޅުކުޅުންތެރިޔާގެ މަޤާމު ހޯދީ މާރަންދޫ ޔޫތު ކޯޕަރޭޝަންގެ ހަސަން 44 އެވެ.\n2014 ވަނަ އަހަރު ބޭއްވި މައިކަޕް 8 ވަނަ ފުޓުބޯޅަ މުބާރާތުގެ ޗެމްޕިއަންކަން ހޯދާފައި ވަނީ މާރަންދޫ ޒުވާނުންގެ ޖަމްޢިއްޔާ އެވެ.\nމި މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ މިމަހުގެ 26 ވަނަ ދުވަހުގެރޭ 8:15 ގައި މުބާރާތް ކުރިޔަށްދާ އިހަވަންދޫ ހުރަވީ ދަނޑުގައެވެ. މިމުބާރާތުގެ ޗެމްޕިއަން ޓީމަށް 50000 (ފަންސާސް ހާސް) ރުފިޔާ ދިނުމަށްވަނީ ހަމަޖެހިފައެވެ.\n25 ޑިސެމްބަރު 2015


SunOnline: NASA ge ulhandhu Mars ge bimah jassaifi\nރުގިއްޔާ މުހައްމަދު މޫސާ 19 Feb 2021, 12:36\nނާސާއިން ފޮނުވި އުޅަނދު މާސްގެ ބިމުގައި ޖެއްސުމަށް ފަހު ފޮނުވި ފޮޓޯ -- ފޮޓޯ: ނާސާ\nއެމެރިކާގެ ޖައްވީ އިދާރާ ނާސާއިން އިންސާނަކާ ނުލައި މާސްއަށް ފޮނުވި އުޅަނދު އިއްޔެ ބިމަށް ޖައްސައިފި އެވެ.\nނާސާއިން ޕާސަވިއަރެންސްގެ ނަން ދީފައިވާ ފުރޮޅުލީ އުޅަނދު ލޯންޗު ކުރީ މިދިޔަ އަހަރުގެ ޖުލައި މަހު އެވެ. އަދި އެ މިޝަންގެ އެންމެ ނާޒުކު ވަގުތުކޮޅު ކަމަށްވާ، މާސްގެ ޖައްވަށް އުޅަނދު ވަދެ، ކާމިޔާބު ކަމާ އެކު ބިމުގައި ޖައްސާ މަންޒަރު ނާސާގެ ވެބްސައިޓާއި ޔޫޓިއުބް ޗެނަލުން ވަނީ ލައިވްކޮށް ދައްކާފަ އެވެ.\nއެ އުޅަނދު މާސްގައި ޖެއްސުމާ އެކު ފޮޓޯތަކެއްވެސް ވަނީ ފޮނުވާފަ އެވެ.\nނާސާއިން ވަނީ އެ އުޅަނދު މާސްގައި ޖެއްސުމަކީ 10 އަހަރަށް ވުރެ ގިނަ ދުވަހުގެ މަސައްކަތް ކާމިޔާބުވުމުގެ ގޮތުގައި ސިފަކޮށްފަ އެވެ. އަދި އާންމުކޮށް އެފަދަ މިޝަންއަކަށް ދިމާވާ ގޮންޖެހުންތަކުގެ އިތުރަށް ބަލިމަޑުކަމާވެސް ކުރިމަތިލާން ޖެހިފައިވާ ދަނޑިވަޅެއްގައި އެ މަސައްކަތް ކާމިޔާބު ވުމުން އެކަން ފާހަގަކޮށްފަ އެވެ.\nނާސާއިން މާސްއަށް ފޮނުވި އުޅަނދު -- ފޮޓޯ: ނާސާ\n"މާސްގައި ރޯވާއެއް ޖެއްސުމުގެ އުނދަގޫތަކާއި ގޮންޖެހުންތަކުގެ އިތުރުން ކޮވިޑްގެ ގޮންޖެހުންތަކާ އެކު ވެސް މަސައްކަތް ކުރި ވަރަށް ފާހަގަކޮށްލެވޭ ޓީމެއް މީ،" ނާސާގެ އެކްޓިން އެޑްމިނިސްޓްރޭޓާ ސްޓީވް ޖުރްޒިކް ވިދާޅުވި އެވެ.\nޕާސަވިއަރެންސް ރޯވާ އަކީ މާސްގައި މީގެ ކުރިން އެއްވެސް ދިރުމެއް އުޅުނު ކަމުގެ ހެކި ހޯދަން މަސައްކަތް ކުރާ އުޅަނދެކެވެ. އެގޮތުން މާސްގައި މީގެ ތިން ބިލިއަން އަހަރު ކުރިން ފެންގަނޑެއް އޮތް ސަރަހައްދަކުން ސާމްޕަލްތައް ނަގާ، މުސްތަގުބަލުގައި ދުނިޔެއަށް ފޮނުވުމަށް ރައްކާ ކުރާނެ އެވެ. އަދި އެ އުޅަނދާއެކު މާސްގައި ފުރަތަމަ ފަހަރަށް އުދުހޭނެ ކުޑަ ހެލިކަޕްޓަރެއްވެސް ފޮނުވާފައިވެ އެވެ.\nމީގެ އިތުރުން މާސްގެ ޖައްވުން ކާބޮންޑައިއޮކްސައިޑް ނަގާ، އޮކްސިޖެންއަށް ބަދަލު ކުރެވޭނެތޯ ބަލާނެ ޑިވައިސްއެއްވެސް ރޯވާގައި ހިމަނާފައިވެ އެވެ. އެއީ މުސްތަގުބަލުގައި އިންސާނުން މާސްއަށް ފޮނުވާ އިރު އެފަދަ ޑިވައިސްއެއް ބޭނުން ކުރެވިދާނެތޯ ބެލުމަށް ކުރިއަށްގެންދާ ޓެސްޓެކެވެ.


Mahchangolhi Dhekunuge club thakuge tharahgee ah ehee vaanan\nމައްޗަންގޮޅީ ދެކުނުގެ ކުލަބްތަކުގެ ތަރައްގީއަށް އެހީވާނަން\nސިނާން ރޭ ވާހަކަފުޅު ދައްކަވަނީ: މައްޗަންގޮޅީ ދެކުނަށް ގިނަ ހިދުމަތްތަކެއް ކޮށް ދެއްވެވި -- ފޮޓޯ: އަވަސް\nމައްޗަންގޮޅި ދެކުނުގައި ފުޓްބޯޅައިގެ ހުނަރުހުރި ގިނަ ކުޅުންތެރިންތަކެއް އެބަތިބި ކަމަށާއި، އެ ކުޅުންތެރިންގެ ކުރިއެރުމަށް އެހީވެ އެ ދާއިރާއަށް ނިސްބަތްވާ ހުރިހާ ކުލަބެއް ތަރައްގީ ކުރަން އެއްބާރުލުން ދެއްވާނެ ކަމަށް، އެ ދާއިރާގެ މަޖިލިސް މެންބަރު އަބްދުﷲ ސިނާން ވިދާޅުވެއްޖެ އެވެ.\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވެސް މައްޗަންގޮޅި ދެކުނަށް ވާދަ ކުރައްވާ ސިނާންގެ ކެމްޕޭން ޓީމުން، އެ ދާއިރާގެ ޒުވާނުންނަށް ބޭއްވި ފުޓްސަލް މުބާރާތް، "ސިނާން ފައިވް ވާސަސް ފައިވް" މައްޗަންގޮޅި ދެކުނުގެ ދަ ގޯޅި ސްޕޯޓްސް ކުލަބުން ކާމިޔާބު ކުރުމުން އެކަން ފާހަގަ ކުރަން ރޭ ބޭއްވި ހަފުލާއެއްގައި ވާހަކަފުޅު ދައްކަވަމުން ސިނާން ވިދާޅުވީ، "ދަ ގޯޅި ސްޕޯޓްސް ކުލަބު" ން ޅަފަތުގައި ހޯދި ކާމިޔާބަކީ ވަރަށް ބޮޑު ކާމިޔާބެއް ކަމަށެވެ.\nދަ ގޯޅި ސްޕޯޓްސް ކުލަބް އުފެއްދިތާ އަދި އެއް އަހަރު ނުފުރެ އެވެ.\n"އެމެރިކާގެ ކުރީގެ ރައީސަކު ވިދާޅުވެފައި އޮވޭ ހިތްވަރު ހުރި އެކަކަށްވެސް އަގުލަބިއްޔަތެއް އަނބުރާލެވި ދާނެޔޭ،" މިސާލު ދައްކަވަމުން ސިނާން ވާހަކަ ކުރިއަށް ގެންދެވި އެވެ. "އެހެންވީމަ އަޅުގަނޑުމެންނަށް މި ފެނުނީ މައްޗަންގޮޅީގައި ވަރަށް ވަރުގަދަ ކުލަބުތަކެއް ތިއްބައި ދަ ގޯޅިން ކުލަބެއް، މާ މީހުންނަކަށް ނޭނގޭ އަދި މާގިނަ އަޑުތަކެއް ވެސް ނީވޭ، އެހެންނަމަވެސް އެ ހުރިހާ އެންމެންނަށް ގޮންޖަހައި މިކާމިޔާބީ ހާސިލު ކުރިތަން."\nފިނޭންސް މިނިސްޓްރީ ކުރިމަތީގައި އޮންނަ ގޯޅީގައި ބޭއްވި ހަފުލާގައި ވާހަކަފުޅު ދައްކަވަމުން ސިނާން ވިދާޅުވީ، މައްޗަންގޮޅީގައި އޮތް އެކަހަލަ ހަނި ގޯޅިތަކުން އުފެއްދުންތެރި ހުނަރުވެރި ގިނަ ކުޅުންތެރިންތަކެއް ފެނިފައިވާ ކަމަށެވެ.\n"މި ސަބަބުތައް ހުރުމާއެކު އަޅުގަނޑަށް ވިސްނުނީ އަޅުގަނޑުގެ ނަޒަރު މައްޗަންގޮޅި ދެކުނުގެ ހުރިހާ ގޯޅިތަކަކަށް ވެސް އަމާޒުވާން ޖެހޭކަން،" ސިނާން ވިދާޅުވި އެވެ. "އަޅުގަނޑު ޔަގީންކަން ދެން އަޅުގަނޑުގެ ފުރިހަމަ އެހީތެރިކަން ދަ ގޯޅި ސްޕޯޓްސް ކުލަބަށް ލިބިގެންދާނެ."\nއޭނާ ވިދާޅުވީ، ދެން ބާއްވާ މުބާރާތެއްގެ އިނާމުތައް އިތުރަށް ފުރިހަމަ ވެގެންދާނެ ކަމަށެވެ. އެ ދާއިރާއަށް އިންތިހާބު ވެއްޖެނަމަ މުބާރާތް ވަރުގަދަ ކޮށް ދާއިމީކޮށް ބާއްވާނެ ކަމުގެ ޔަގީންކަން ވެސް ސިނާން ދެއްވި އެވެ.\nހޮނިހިރު ދުވަހުގެ ރޭ ނިމިގެން ދިޔަ ސިނާން ފައިވް ވާސަސް ފައިވް މުބާރާތުގެ ޗެމްޕިއަންކަން ދަ ގޯޅި ކުލަބު ހޯދީ ފައިނަލުގައި ޕެނަލްޓީ ޖަހައިގެން ޓޭކާސް އެފްސީ ބަލި ކުރުމަށް ފަހު އެވެ. އެ ކުލަބުގެ މެންބަރުންނާއި ކުޅުންތެރިންގެ ކިބައިން ސިނާން އެދި ވަޑައިގެންނެވީ ދަނޑުމަތީގައި ދެއްކި އަހްލާގް ދަނޑުން ބޭރުގަޔާއި އާންމު ދިރިއުޅުމުގައި ވެސް ދައްކައި ދިނުމަށެވެ.


SunOnline: REPORT - Miyaru dhiri hurumun faidhaa maa bodu!\nމިޔަރު ދިރިހުރުމުން ފައިދާ މާ ބޮޑު!\nނަޖާހު މަސްއޫދު 29 Mar 2021, 10:19\n2000ގެ ކުރީކޮޅު: ރާއްޖޭގެ ރަށެއްގައި ބާނާފައި ހުރި މިޔަރުތަކެއްގެ އުރަހަ ކަނޑަނީ --\n"މަސްވެރިކަން ކުރަން މިހާރު ނުދެވޭ އެންމެ ދުވަހެއްވެސް މިޔަރަކާ ތަޅާ ނުފޮޅާ. ވަރަށް ގިނަ ފަހަރު ބާނާ މަސްތަކުގެ އެއްބުރި އަންނަ ވަރުން އެބަ އަންނަން ޖެހޭ ހުއްޓާލާފައި،" މި ފަހަކަށް އައިސް މިޔަރުގެ އުނދަގޫ ބޮޑުވެފައިވާ ވަރު، ޓޫރިސްޓުން ގޮވައިގެން ސްޕޯޓްސް ފިޝިންއަށް ދާ މުހައްމަދު ހުނެއިފު ކިޔައިދިނެވެ.\nމިއީ ހަމައެކަނި ސްޕޯޓްސް ފިޝިންގައި އުޅޭ މީހުންގެ ކަންބޮޑުވުމެއް ނޫނެވެ. މަސްވެރިންގެ ޖަމިއްޔާގެ ރައީސް އަހްމަދު ޝާފިއު ވިދާޅުވި ގޮތުގައި މިޔަރުގެ އުނދަގުލަކީ ވަރަށް ގިނަ މަސްވެރިންގެ ކަންބޮޑުވުމެކެވެ. ބޮޑު ކަންނެލި މަސްވެރިން ވެސް ބުނަނީ ހަތަރު މަސް ބޭނިއްޔާ ލިބެނީ ދެ މަހާއި ބުރިއެއް ކަމަށެވެ. އެއީ މިޔަރަށް "ޖިޒީ" ދައްކަން ޖެހޭތީ އެވެ. އެ މީހުން ގޮވާލަނީ މިޔަރުގެ އާބާދީ ދަށް ކުރަން އަލުން މިޔަރު މަސްވެރިކަމަށް ހުޅުވާލާށެވެ.\nމަސްވެރިންގެ ކަންބޮޑުވުންތަކާ ހެދި މި ފަހުން ބައެއް މަޖިލިސް މެމްބަރުން ގެންދިޔައީ ފިޝަރީޒް މިނިސްޓަރު ޒަހާ ވަހީދަށް ޕްރެޝަރު ކުރަމުންނެވެ. މިޔަރު މަސްވެރިކަމަށް ހުޅުވާނުލާނެ ކަމަށް ކުރިން ވިދާޅުވި ނަމަވެސް، އެންމެފަހުން މިނިސްޓަރުގެ ރާގު ވެސް ބަދަލުވެއްޖެ އެވެ. މާކަނޑުގައި މިޔަރު މަސްވެރިކަން ކުރަން ހުއްދަ ދިނުމުގެ ވިސްނުން މިނިސްޓްރީ އިން ގެންގުޅޭކަން އޭނާ ވަނީ މިދިޔަ ހަފްތާގައި ހާމަކުރައްވައިފަ އެވެ.\nރާއްޖޭގައި މިޔަރުގެ މަސްވެރިކަން މަނާ ކުރިތާ 11 އަހަރު ފަހުން އަނެއްކާ ވެސް އެކަން ކުރަން ހުއްދަ ދިނުމުގެ ވާހަކަ ދަނީ ދެކެވެމުން -- ފޮޓޯ/ މުހައްމަދު ސިނީން (ސިންދި)\nއެއާއެކު، ކެކި އަރައިގެން އައީ މީގެ 10 ވަރަަކަށް އަހަރު ކުރިން ނިމިފައި އޮތް ބަހުސެކެވެ. އެއީ މިޔަރު މަސްވެރިކަމުގެ ގެއްލުމާ ގުޅޭ ބަހުސެވެ. އެއްކޮޅުގައި މިޔަރުތައް ޓޫރިސްޓުންނަށް ދައްކައިގެން ޑޮލަރު ހޯދާ ޑައިވަރުންނެވެ. އަނެއް ކޮޅުގައި ރުޅިގަދަވެފައި ތިބި މަސްވެރިންނާއި މިޔަރު މަސްވެރިކަން ކުރާ ހިތުން ތިބި މީހުންނެވެ.\nދިރިހުއްޓާ މާ ފައިދާ ބޮޑު\nމިޔަރު މަސްވެރިކަމަކީ މީގެ އެތައް ސަތޭކަ އަހަރު ކުރިންވެސް ރާއްޖޭގައި ކުރި ކަމެކެވެ. ރާއްޖޭގައި ކުރި މިޔަރު މަސްވެރިކަމުގެ ތެރެއިން އެއް ވައްތަރަކީ ކަށިމިޔަރު މަސްވެރިކަމެވެ. އަތޮޅުގެ ބޭރުން ވަރަށް އަޑީގައި އުޅޭ އެ މިޔަރުގެ ތެލަކީ އޮޑިފަހަރު ބޭރުގައި ލުމަށާއި ބޭހެއްގެ ގޮތުގައި ބޭނުންކުރި އެއްޗެކެވެ. އަށްޑިހައިގެ ތެރޭގައި ރާއްޖެ އައި ޖަޕާނު ބަޔަކާ ހެދި އޭގެ ޑިމާންޑު ވަރަށް ބޮޑަށް އުފުލި، އޭގެ މަސްވެރިންކަން މާބޮޑަށް އިތުރުވި އެވެ. އެންމެ ފަހުން ކަށިމިޔަރުތައް މަދުވެ، އޭގެ މަސްވެރިކަން 90ގެ ކުރީކޮޅު ގާތްގަނޑަކަށް ހުއްޓިގެން ދިޔަ އެވެ.\nއޭގެ އިތުރުން، އެތެރެވަރީގައި ފަރުތަކުގައި އުޅޭ މިޔަރުތަކާއި އަތޮޅު ބޭރުން މާކަނޑުގައި އުޅޭ މިޔަރުތައް ނަނު ފައްތައިގެންނާއި ދާ އަޅައިގެން ބާނައި އުޅުނެވެ. އެއީ ފަހުގެ ތާރީހުގައި އެންމެ އާންމުވި ދެ ބާވަތެވެ. އެއީ މައިގަނޑު ގޮތެއްގައި މިޔަރުގެ މަހާއި އުރަހައަށް ޓަކައި ކުރި މަސްވެރިކަމެކެވެ.\nމިޔަރުތައް ބާނައި ހުސްކުރާތީ 90ގެ އަހަރުތަކުން ފެށިގެން ޓުރިޒަމް އިންޑަސްޓްރީއާއި މިޔަރު މަސްވެރިންނާ އޮތީ ކަނޑިއާ ކަނޑި ޖެހިފަ އެވެ. އެންމެ ފަހުން ގަދަވީ ޓޫރިޒަމް އިންޑަސްޓްރީ އެވެ. ސަރުކާރުން 2010ގައި މިޔަރު ބޭނުން މަނާކޮށް، ޖެހިގެން އައި އަހަރު އޭގެ ވިޔަފާރިވެސް މަނާ ކުރި އެންމެ ބޮޑު އެއް ސަބަބަކީ މިޔަރުތައް ދިރިހުއްޓާ ލިބޭ ފައިދާ މާ ބޮޑުވުމެވެ. އެ ފައިދާ ކުރަނީ ޓޫރިޒަމް އިންޑަސްޓްރީއަށެވެ. މިޔަރުތައް ބަލަން ޓޫރިސްޓުން ޑޮލަރުތައް ހިފައިގެން އަންނާތީ އެވެ. އެކަމަށް ބާރުދޭ ދިރާސާތަކާއި ހޯދުންތައް އޭރުވެސް މިހާރުވެސް ހުރީ "ފުނިޖެހިފަ" އެވެ.\nފިޝަރީޒް މިނިސްޓްރީއިން 2011 ވަނަ އަހަރު އިންޑިއަން އޯޝަން ޓޫނާ ކޮމިޝަން (އައިއޯޓީސީ)އަށް ހުށަހެޅި ރިޕޯޓެއްގައިވާ ހިސާބުތަކުން ދައްކާ ގޮތުން މިޔަރު މަސްވެރިކަމުގެ އެންމެ "ޗާލާކީ" ޒަމާނުގައިވެސް މިޔަރު އުރަހައާއި މަހުގެ އެކްސްޕޯޓަށް ވުރެ މިޔަރު ބަލަން ކުރި ޑައިވްތަކުން ލިބުނު އާންމުދަނި މާ ބޮޑެވެ. އެގޮތުން، 1992 ވަނަ އަހަރު މިޔަރު ބަލަން ޑައިވިންއަށް ރާއްޖެ އައި ޓޫރިސްޓުންގެ ފަރާތުން އިގުތިސާދަށް 2.3 މިލިއަން ޑޮލަރު ވަން އިރު ހަމަ އެ އަހަރު، މިޔަރު މަހާއި އުރަހަ ފަދަ އުފެއްދުންތައް އެކްސްޕޯޓުކޮށްގެން ރާއްޖެއަަަށް ވަނީ ގާތްގަނޑަކަށް 0.7 މިލިއަން ޑޮލަރެވެ. އެ އަހަރަކީ މިޔަރު އުރަހައާއި މަސް ރާއްޖެއިން އެންމެ ގިނައިން އެކްސްޕޯޓު ކުރި އެއް އަަހަރެވެ.\n2000ގެ ކުރީކޮޅު: ކަނޑާފައި ހުރި މިޔަރު އުރަހަތަކެއް --\nމެރިން ކޮންޒަވޭޝަނިސްޓް ޝަހާ ހާޝިމް ދެކޭ ގޮތުގައި، ދެން މިޔަރު މަސްވެރިކަމަށް ހުޅުވާލިއަސް، ބައިނަލްއަގުވާމީ ގޮތުން އަޅާފައި ހުރި ފިޔަވަޅުތަކާހެދި 90ގެ އަހަރުތަކުގައި މިޔަރުން ލިބުނު ވަރަށްވެސް މިހާރު އާންމުދަނީއެއް ނުލިބޭނެ އެވެ.\nރާއްޖޭގައި މިޔަރު މަސްވެރިކަން މަނާ ކުރުމުގެ ކުރިން އޮސްޓްރޭލިއާގެ ޖޭމްސް ކުކް ޔުނިވާސިޓީއިން ހެދި ދިރާސާއަކުން ދެއްކި ގޮތުގައި އެންމެ މިޔަރެއް މަރާނުލައި ބަހައްޓައިގެން އޭގެ އުމުރުގައި ރާއްޖޭގެ އިގްތިސާދަށް އަހަރަކު 3300 ޑޮލަރު ލިބިލިބި ހުންނާ އެވެ. ނަމަވެސް، ހިފާ ކޮންމެ މިޔަރަކަށް މަސްވެރިޔާއަށް ލިބޭނީ 32 ޑޮލަރުގެ ފައިދާ ކަމަށް އެ ދިރާސާއިން ދެއްކި އެވެ.\nޑައިވާސް އެސޯސިއޭޝަން އޮފް މޯލްޑިވްސްގެ ފައުންޑާ މެމްބަރެއް ކަމަށްވާ އަބްދުﷲ ހަސްރަތު (ހައްތު)އާއި ޑައިވަރު އަދި އަންޑަވޯޓާ ފޮޓޯގްރާފަރު މުހައްމަދު ސިނީން (ސިންދި) ތަޖުރިބާއާއެކު ދެއްކި ވާހަކަތަކުން އެނގެނީ މިހާރު އެންމެ މިޔަރަކުން އިގުތިސާދަށް ވަންނަ އާންމުދަނީ ކުރިއަށް ވުރެ އެތައް ގުނަ އިތުރުވެއްޖެ ކަމެވެ.\n"އެވަރެޖުކޮށް ތިލައެއްގައި އުޅޭ މިޔަރެއްގެ ބޮަލަކަށް، ފީނާ މީހުންގެ އަދަދަށް ބަލާއިރު އެބަ ޖެހޭ 10،000 ޑޮލަރު،" ހައްތު ބުންޏެވެ.\nމިޔަރު މަސްވެރިކަން މަނާ ކުރުމުގެ ކުރިންވެސް މިޔަރުގެ އާބާދީ ދަށްވެ، އޭގެ މަސްވެރިކަން ދިޔައީ ކޮންމެ އަހަރަކު ދަށަށެވެ. ފިޝަރީޒް މިނިސްޓްރީގެ ތަފާސްހިސާބުތަކުން ދައްކާ ގޮތުގައި 2003 ވަނަ އަހަރު މިޔަރު މަސްވެރިކަމަށް 132 އުޅަނދު ބޭނުންކުރިޔަސް 2007 ވަނަ އަހަރު އައި އިރު އެ އަދަދު ވަނީ 46އަށް ވެއްޓިފަ އެވެ. ދެހާސްތިން ވަނަ އަހަރު 400 މެޓްރިކް ޓަނުގެ މިޔަރު އުރަހައާއި މަސް އެކްސްޕޯޓު ކުރި ނަމަވެސް، 2007 ވަނަ އަހަރު އެކްސްޕޯޓު ކުރީ 233 މެޓްރިކް ޓަނެވެ. އެހެންކަމުން، މިޔަރު މަސްވެރިކަން ހުޅުވާލިޔަސް އެއީ މާކަ ގިނަ ދުވަހު ދެމެހެއްޓޭނެ އެއްޗެއް ނޫން ކަމަށް ބައެއް މާހިރުން ދެކެ އެވެ.\nއިންޑަސްޓްރީއަށް ލޮޅުން އަރައިފި ނަމަ ގެއްލުން ބޮޑު\nހައްތު އާއި ސިންދި ފާހަގަ ކުރި ކަމަކީ މިޔަރު މަސްވެރިކަން ކުރި އިރުވެސް އެކަމުން މަންފާ ވަމުން ދިޔައީ، އަދި މިހާރު މިޔަރުގެ ސަބަބުން ގެއްލުން ވަނީ މަދު ދިވެހި އާއިލާތަކަކަށް ކަމެވެ. އެއާ ހިލާފަށް ޓޫރިޒަމްއަކީ ރާއްޖޭގެ އާބާދީގެ ބޮޑު ބައެއްގެ އާންމުދަނީއާ ސީދާ ގުޅިފައިވާ ކަމެއްކަން އެ ދެެ މީހުން ފާހަގަ ކުރި އެވެ. އެހެންކަމުން، ގިނަ ބަޔަކަށް ގެއްލުންވާނެ ގޮތަކަށް ކަންތައް ކުރުމަކީ އެ މީހުން ގަބޫލު ކުރާ ގޮތުގައި ހަމަޖެހޭ އުސޫލެއް ނޫނެވެ.\n"މިއީ ހަމައެކަނި އެކެއްގެ، ދެ މީހެއްގެ، ފަސް މީހެއްގެ ނޫނީ 100 މީހެއްގެ މަސްލަހަތު ހިމެނޭ ކަމެއް ނޫން. މިއީ މުޅި ރާއްޖޭގެ އެންމެންގެ މަސްލަހަތު ހިމެނޭ ކަމެއް،" ހައްތު ބުންޏެވެ.\n"އަހަރެމެންނަށް ރަނގަޅަށް ކުރެވިފައި އޮތް ކަމެއް [މިޔަރު ހިމާޔަތް ކުރުމަކީ]، އެކަމުގެ ސަބަބުން އެތައް ފައިދާއެއް ވާ ކަމެއް. އެކަމުގެ ސަބަބުން ރާއްޖޭގެ ޑައިވް އިންޑަސްޓްރީއަށް އެހާ ރަނގަޅު ހައިޕެއް ލިބިފައިވާ ކަމެއް، ކީއްވެހޭ އަހަރެމެން އަނބުރާ އެއަށް [މިޔަރު މަސްވެރިކަމަށް] ދާންވީ،"\nމިޔަރު މަސްވެރިކަމަށް ހުޅުވާލަން ތާއީދު ކުރާ ހުނެއިފު ފާހަގަ ކުރީ، ސްޕޯޓްސް ފިޝިންއަކީވެސް ޓޫރިޒަމް އިންޑަސްޓްރީގައި ހިމެނޭ ކަމެއް ކަމެވެ. އަދި އެ މީހުންގެ ވިޔަރާރިއަށް މިޔަރުގެ ސަބަބުން ގެއްލުން ދައްކާ ކަމެވެ. ސްޕޯޓްސް ފިޝިންއަށް ރާއްޖެއަށް ގަވައިދުން އަންނަ ފަތުރުވެރިންވެސް ކުރީ އަހަރުތަކާ އަޅާބަލާއިރު މިހާރު މިޔަރުގެ އުނދަގޫ ބޮޑުކަން ފާހަގަ ކުރާ ކަމަށް އޭނާ ބުންޏެވެ. އޭނާ އެދެނީ، ޓޫރިޒަމް އިންޑަސްޓްރީގައި އުޅޭ އެންމެން ވާހަކަ ދައްކައިގެން މިޔަރުގެ މައްސަލައަށް ހައްލެއް ހޯދުމަށެވެ.\n"މީގައި އެންމެންނަށްވެސް އެއްބަސްވެވޭނެ. މި އުޅެނީ މިޔަރު މުޅިން ދުނިޔެއިން ނޫނީ މި ސަރަހައްދުން ނައްތާލާކަށް ނޫން. ކޮންޓްރޯލް ގޮތަކަށް މިކަން ކުރެެވެން އެބަ ޖެހޭ ނޫންހެއްޔޭ،" ހުނެއިފު ބުންޏެވެ.\nނަމަވެސް، މިޔަރު އަލުން ބާނަން ފަށައިފި ނަމަ ޑައިވިން އިންޑަސްޓްރީއަށް ގެއްލެން އޮތް އާންމުދަނީ ވަރަށް ބޮޑުކަން ދިރާސާތަކުން އެނގެ އެވެ.\nމެރިން ޕޮލިސީ ޖާނަލްގައި 2018 ވަނަ އަހަރު ޝާއިއު ކުރި ދިރާސާއަކުން ދައްކާ ގޮތުގައި، މިިޔަރު ބަލަން ޑައިވް ކުރި މީހުންގެ ފަރާތުން ރާއްޖޭގެ އިގްތިސާދަށް 14.4 މިލިއަން ޑޮލަރު ވަދެފައިވެ އެވެ. އަދި އެ މީހުން އެކަމަށް އައިސް އުޅުމުގެ ތެރޭގައި ކުރި އެހެނިހެން ހަރަދުތަކާއެކު ދިވެހި ވިޔަރާރިތަކަށް 51.4 މިލިއަން ޑޮލަރު ވަންނާނެ ކަމަށް އަންދާޒާކޮށްފައިވެ އެވެ. އޭގެ އިތުރުން، ސަރުކާރަށް ޓެކްސްގެ ގޮތުގައި 7.2 މިލިއަން ޑޮލަރާއި މުވައްޒަފުންނަށް މުސާރައިގެ ގޮތުގައި 4.1 މިލިއަން ޑޮލަރު ލިބޭ ކަމަށް އަންދާރާކޮށްފައިވެ އެވެ.\nމިޔަރު ހިމާޔަތް ކުރުމާއި ޑައިވިންއަށް އޮންނަ ޑިމާންޑާ ގުޅޭގޮތުން 2015 ވަނަ އަހަރު ހެދި ދިރާސާއެއްގައި އަންދާޒާ ކުރި އަދަދުތައް އަދި އެއަށްވުރެ މާ އިތުރެވެ. އެ ދިރާސާގައި އަންދާޒާ ކުރި ގޮތުގައި އޭރު ސީދާ ޑައިވިން އިންޑަސްޓްރީއިން އަހަރަކު 43 މިލިއަން ޑޮލަރު (664 މިލިއަން ރުފިޔާ) ރާއްޖޭގެ އިގްތިސާދަށް ވަދެ އެވެ. އަދި ޑައިވިންއަށް އަންނަ ފަތުރުވެރިން ކުރާ އެހެނިހެން ހަރަދުތަކާ ލައިގެން މުޅި ލޯކަލް ޓޫރިޒަމް އިންޑަސްޓްރީއަށް 154 މިލިއަން ޑޮލަރު (2.3 ބިލިއަން ރުފިޔާ) ވަންނަ ކަމަށް އަންދާރާކޮށްފައިވެ އެވެ.\nޑައިވިންއަށް ދާ ފަތުރުވެރިންގެ ސާވޭއެއް ހަދައިގެން ތައްޔާރު ކުރި އެ ދިރާސާއިން ދެއްކި ގޮތުގައި، މިޔަރުތައް ހިމާޔަތްކޮށްފައި ހުރުމުން ޑައިވްއަށް އޮންނަ ޑިމާންޑު 15 ޕަސެންޓު އިތުރުވެ، އިގުތިސާދަށް އިތުރު ހަ މިލިއަން ޑޮލަރު ވަންނާނެ އެވެ. ނަމަވެސް، މިޔަރު ބޭނުން ފަދަ ކަންތައްތައް ޓޫރިސްޓުންނަށް ފެންނަ ނަމަ ޑިމާންޑު 56 ޕަސެންޓު ވެއްޓި އިގުތިސާދައް ވަންނަން ހުރި 24 މިލިއަން ޑޮލަރު ގެއްލިގެން ހިނގައިދާނެ ކަމަށްވެ އެވެ.\nވޭލްޝާކް ނުވަތަ ފެހުރިހި: ފެހުރިހީގެ އުރަހައެއް ކަޅު ބާޒާރުގައި 20،000 ޑޮލަރަށް ވިކޭ -- ފޮޓޯ/ މުހައްމަދު ސިނީން (ސިންދި)\nމިޔަރު މަސްވެރިކަން އަލުން ހުޅުވާލަން ވިސްނާ ކަމަށް މިނިސްޓަރު ވިދާޅުވި ހަބަރު ބޭރުގެ ޑައިވް ސައިޓުތަކުގައި ޖެހުމާއެކު މިހާރުވެސް ރާއްޖޭގެ ޑައިވިން ދާއިރާއަށް ވަނީ އަސަރުކޮށްފަ އެވެ. ހައްތު ބުނި ގޮތުގައި ރާއްޖެ ޕްރޮމޯޓު ކުރަން އެ މީހުން ކުރި މަސައްކަތަށް ވަރަށް ބޮޑު ގެއްލުމެއް އެކަމުން ވެއްޖެ އެވެ.\n"އެ ހަބަރަކީ، ބަލާ ގާތްގަނޑަކަށް އަހަރެމެންގެ އެއް އަހަރު ދުވަސް ވަންދެން ކުރި މަސައްކަތް ފަހަތަށް ޖެހުން ކަމަށް. މި ހަބަރާ ހެދި މީހުންނަށް [ފަތުރުވެރިންނަށް] އެޝުއަރެންސް ދޭން އަހަރެމެން ކުރަން ޖެހޭ މަސައްކަތް ހީވެސް ނުކުރާހާ ބޮޑު،" ހައްތު ބުންޏެވެ.\nހުޅުވާލައިފިއްޔާ މޮނިޓާ ކުރެވޭނެތަ؟\nމިނިސްޓަރު ޒަހާ ވިދާޅުވެފައި ވަނީ މިޔަރު މަސްވެރިކަން ހުޅުވާލަން ވިސްނަނީ މާކަނޑުގައި "ކޮންޓްރޯލްޑް ފިޝަރީޒް"އެއްގެ ގޮތުގަ އެވެ. މާނައަކީ އެކަން ކުރާނީ ވަކި ދުވަސްވަރެއްގައި ވަކި ސަރަހަައްދެއްގައި ވަކި ބައެކެވެ. އަދި އޭނާ ވިދާޅުވި ގޮތުގައި އޭގެ އާބާދީއަށް ގެއްލުން ނުވާ ގޮތަކަށެވެ.\nއެގޮތަށް އެކަން ހުޅުވާލިޔަސް، މިޔަރުތައް ބާނަނީ ހަމަ ސީދާ އަތޮޅު ބޭރުންތޯ ނޫނީ އެތެރެވަރިންތޯ ޔަގީން ކުރާނެ ގޮތެއް އޮންނާނެ ކަމާމެދު ހައްތު އާއި ސިންދި ސުވާލު އުފައްދަ އެވެ. ރާއްޖެއަކީ ހަމަައެކަނި ގަވައިދު ހަދާލާފައި އެ ގަވައިދު ތަންފީޒު ކުރުމުގެ ކަންކަން ކަންފަސޭހަކޮށްލާފައި އޮންނަ ގައުމަކަށްވާތީ، ހަމަ އެތެރެވަރީގެ ފަރުތަކުން މިޔަރު ބާނާނެ މީހުންވެސް އުޅޭނެ ކަމަށް އެ މީހުން ގަބޫލު ކުރެ އެވެ.\n"ސުވާލަކީ ކާކަށް ހެއްޔޭ މޮނިޓާ ކުރެވޭނީ، އެ މިޔަރު ނަގަނީ ބޭރުންތޯ، އެ މިޔަރު ނަގަނީ ތިލައިންތޯ އެ މިޔަރު ނަގަނީ ފަޅުންތޯ. ރާއްޖޭގެ ކަންކަން އޮންނަ ގޮތުން އެއްވެސް ކަމެއް ތަންފީޒެއް ނުކުރެވޭނެ،" ސިންދި ބުންޏެވެ.\nޝަހާވެސް ބުނީ، އެއްވެސް ގައުމެއްގައި އަދި މިހާތަނަށް މިޔަރު މަސްވެރިކަން މެނޭޖް ކުރެވިފައި ނެތް ކަމަށެވެ. މެނޭޖުކޮށް ކުރަން އުޅޭ ތަންތަނުގައިވެސް އޭގެ ގަވައިދާ ހިލާފު މަސްވެރިކަމާއި ކަޅު ބާޒާރު މާ ބޮޑު ކަމަށް ބުންޏެވެ. ރާއްޖެ ކަހަލަ ގައުމެއްގައި އެގޮތަށް ބަލަން ވަރަށް އުނދަގޫވާނެ ކަމަށް ވެސް އޭނާ ފާހަގަ ކުރި އެވެ.\n"ރާއްޖެ ކަހަލަ ދުރުދުރުގައި ރަށްރަށް އޮންނަ ގައުމެއްގައި ކިހާ އުނދަގޫވާނެ އެކަހަލަ ކަމެއް އެންފޯސް ކުރަން ނޫނީ މޮނިޓާ ކުރަން،" ޝަހާ ބުންޏެވެ.\nސްޕޯޓްސް ފިޝިންއަށް ގޮސް އުޅޭ ޑައިވަރެއް ކަމަށްވާ ރ. އިނގުރައިދޫ، އަލީ މާހިރު ދެކޭ ގޮތުގައި ވަކި ދުވަސްވަރެއްގައި މިޔަރު މަސްވެރިކަމަށް ހުޅުވާލުމުގައި މައްސަލައެއް ނެތެވެ. އެހެންނަމަވެސް، އެ މަސްވެރިކަން ހުޅުވާލައިފި ނަމަ ރަނގަޅަށް މޮނިޓާ ކުރެވޭނެ ކަމަށް އޭނާވެސް ގަބޫލެއް ނުކުރެ އެވެ.\n"އެކަން ރެގިއުލޭޓު ކުރެވޭނެ ކަމަކަށް ގަބޫލެއް ނުކުރެވޭ،" މާހިރު ބުންޏެވެ.\nމިޔަރު މަސްވެރިކަމަށް ހުޅުވާލައިފި ނަމަ އެކަން ކުރަނީ ގަވައިދާ އެއްގޮތަށްތޯ ބަލާނެ ގޮތަކާ ބެހޭގޮތުން ފިޝަރީޒް މިނިސްޓްރީގެ ބަހެއް ނުލިބެ އެވެ.\nއދ. އަތޮޅުގައި މިޔަރު މަސްވެރިކަން ކުރަމުންދަނިކޮށް ފުލުހުން ހުއްޓުވި ދޯނީގައި ބާނާފައި ހުރި މިޔަރު --\nރާއްޖޭގައި މިޔަރު މަސްވެރިކަން މަނާކޮށްފައި އޮތަސް އަދިވެސް އެކަން ފުޅާކޮށް ކުރެ އެވެ. އެއީވެސް މަނާކޮށްފައި ރަނގަޅަށް މޮނީޓާ ނުކުރެވި އޮތް އެތައް ކަމެއްގެ ތެރެއިން އެއް ކަމެވެ.\nޖެނުއަރީ މަހު ވައިގެ މަގުން ރާއްޖޭއިން ވަގަށް ބޭރުކުރަން އުޅުނު 429 ކިލޯގެ މިޔަރު އުރަހަ އެއާޕޯޓުން ހިފަހައްޓާފައިވެ އެވެ. އަދި މި މަހުގެ ތެރޭގައި އދ. އަތޮޅުގައި މިޔަރު ބާނަން ނުކުމެ އުޅުނު ދޯންޏެއްވެސް ވަނީ ބާނާފައި ހުރި މިޔަރާއި ކަނޑާފައި ހުރި އުރަހަތަކާއެކު ހިފަހައްޓާފަ އެވެ. ހައްތު އާއި ސިންދި ބުނި ގޮތުގައި އެއީ ވަރަށް އަޑިއަށް މޫލާފައި އޮތް މައްސަލަގަނޑެއްގެ ކުޑަ މިންވަރެކެވެ. ފަޅާ އަރައިގެން ހުއްޓުވެނީ އެކަން ކުރާ މީހުންގެ ތެރެއިން މަދު ބައެއް ކަމަށް އެ މީހުން ބުންޏެވެ.\nމައްސަލައަކީ މިޔަރުތަކަށް ކާން އެޅުން\nބައެއް މަސްވެރިން ދެކޭ ގޮތުގައި މިޔަރުގެ އުނދަގޫ އެހާ ބޮޑީ މިޔަރު ހިމާޔަތް ކުރުމުން އޭގެ އާބާދީ އިތުރުވެފައިވުމުންނެވެ. ހުނެއިފަކީ އެހެން ދެކޭ އެކަކެވެ. މިޔަރުތައް ގިނަވެގެން މިޔަރުތައް މަރަން ގޮވާލާއިރު، ހަމަ ހަގީގަތުގައިވެސް މިޔަރު ގިނަތޯ ނޫނީ މިއީ މިޔަރުތަކުގެ އުޅުމަށް އައި ބަދަލެއްތޯ ބަލަން ޖެހެ އެވެ.\nދިރާސާތަކަށް ބަލާއިރު މިޔަރުތަކުގެ އާބާދީ އިތުރުވިކަމަށް މިހާތަނަށް ދައްކާފައި ނުވާ ކަމަށް ޝަހާ ބުންޏެވެ. އެގޮތުން، މިޔަރުތަކުގެ އާބާދީ ބަލަން ކުރިއަށްގެންދާ "ޝާކް ވޮޗް" ސާވޭތަކުން ދައްކާ ގޮތުގައި 2009 ވަނަ އަހަރުން ފެށިގެން 2013 ވަނަ އަހަރަށް މިޔަރު ފެނުނުލެއް ވަކި އިތުރުވެފައެއް ނުވެ.\nހައްތު އާއި ސިންދިގެ އިތުރުން ޑައިވިން އިންސްޓްރަކްޓަރު ޝާޒިޔާ ސައީދު (ސާޒު) ބުނާ ގޮތުން މިޔަރުތައް ވަކި ގިނަ ކަމެއް ފާހަގައެއް ނުކުރެ ވެ އެވެ. ޑައިވިންގެ ދާއިރާގެ ތަޖުރިބާކާރު ހުސެއިން ދީދީ (ސެންޑީ) ބުނީ އެންމެ ކުރިން މިޔަރުތައް ފެނުނު އިރާ ގާތްކުރާ ވަރަށްވެސް މިހާރު ނުފެންނަ ކަމަށެވެ.\n"އަހަރެން ޓުއަރިސްޓުން ގޮަވައިގެން ގޮސް މިޔަރު ދެއްކި އަދަދާ ގާތަށްވެސް މިހާރު އަދިއެއް ނުދެއްކޭ،" ސެންޑީ ބުންޏެވެ.\nޑައިވަރު އަލީ މާހިރު ބުނި ގޮތުގައި ކުރިއާ އަޅާބަލާއިރު ވ. އަތޮޅާ ހުވަދު އަތޮޅުގެ ބައެއް ކަނޑުއޮޅިތަކުން މިޔަރު ފެންނަލެއް މީގެ އަށް ވަރަކަށް އަހަރާ އަޅާ ބަލާއިރު ގިނަ އެވެ. އޭނާ ފަދަ، އެކަމުގައި ހިޔާލު ތަފާތު ބައެއް ޑައިވަރުން އުޅެ އެވެ.\nމިޔަރު އެއް ބުރި ކާލާފައި އޮތް މަހެއް: މިޔަރުގެ އުނދަގޫ ވަރަށް ބޮޑުވެފައިވާ ކަމަށް މަސްވެރިން ބުނޭ -- ފޮޓޯ/ ހޯނޑެއްދޫ މަސްވެރިން\nމިޔަރު ގިނަ ނުވާ ނަމަ މަސްވެރިންނަށް އޭގެ އުނދަގޫ އެހާ ބޮޑުވަނީ ކީއްވެ ހެއްޔެވެ؟ ފިޝަރީސް މިނިސްޓްރީއިން ބޭއްވި 2019 ވަނަ އަހަރުގެ މަސްވެރިންގެ ދުވަހުގެ ފޯރަމާ ގުޅޭ ރިޕޯޓުގައިވާ ގޮތުން މިޔަރުތަކުގެ އުޅުމަށް ބަދަލު އަންނަނީ އިންސާނުން ކުރާ ކަންކަމުގެ ސަބަބުންނެވެ. އެ ރިޕޯޓުގައިވާ ގޮތުން ރަށްރަށުންނާއި ރިޒޯޓުތަކުންނާއި މަސް ފެކްޓަރީތަކުން މޫދަށް ކުނި އަޅެމާއި އެ ނޫން ގޮތްގޮތަށް މިޔަރުތަކަށް ކާން ދިނުމުން، މިޔަރުތަކަށް ފަސޭހައިން ކާނާ ލިބި އެ ސޮރުމެން އެއަށް މާ ބޮޑަށް ބަރޯސާވެ އެެވެ.\nއޭގެ ސަބަބުން، ދޯންޏެއް އަަންނަ އަޑަށް މިޔަރުތަކަށް ކާނާ ލިބެން އުޅޭ ކަމުގެ ސިގުނަލަކަށްވެ، ދޯނިތަކާ ދިމާލަށް މިޔަރު އަންނަ ކަމަށް އެ ރިޕޯޓުގައި ވެ އެވެ. ސާޒުވެސް ކިޔައިދިން ގޮތުގައި މަސް ދޯނިތައް ކައިރިއަށް މިޔަރުތައް ގޮސް، މަސްވެރިންނަށް އޭގެ އުނދަގޫ ކުރިމަތިވަނީ އެހެންވެ އެވެ.\nސެންޑީ ބުނި ގޮތުގައި މިޔަރުތައް މަހާ ހެދި އޮޅުލުމަކީ އެއީ އާ ކަމެއް ނޫނެވެ. މީގެ އެތައް އަހަރެއް ކުރިން ސެންޑީމެން މަހަށް ގޮސް އުޅޭ އިރުވެސް މިޔަރުތަކުގެ އުނދަގޫ ކުރިމަތިވާ ކަމަށް އޭނާ ބުންޏެވެ. އެކަން އާ ވެގެން އުޅެނީ ފަހުގެ ކުދިންނަށެވެ.\n"އަހަރެމެންވެސް އެހެން އުޅުނީ މިޔަރާ ހެދި. އޭގައި އޮންނާނީ ފައިޓް ކުރުން ދޯ އެއާ. އޭނަގެ ސަރަހައްދުން އެއްޗެއް ހިފީމަ އޭނަ ކާން ބޭނުންވާނެ އޭތި،" ސެންޑީ ބުންޏެވެ.\nވެއްޓަށްވެސް މިޔަރުގެ މުހިންމުކަން ބޮޑު\nމިޔަރަކީ ބަނޑުގައި ދަރިމައިވެގެން ވިހާ އެއްޗެކެވެ. މިޔަރެއް ފުރިހަމައަށް ބޮޑުވާން 20 އަހަރު ނަގަ އެވެ. އެސޮރުމެން ދަރިމައިވެވޭ އުމުރަށްވެސް އަރަނީ ލަހުންކަމުން، ދަރިން ލިބި ވިހަންވެސް ގިނަ ދުވަސް ނަގަ އެވެ. މިޔަރުގެ އާބާދީ މައްޗަށް ދާން ގިނަ އަހަރުތަކެއް ހޭދަވަނީ އެހެންވެ އެވެ.\n"މިޔަރަކީ ކަނޑުގެ ދިރުމުގެ ނިޒާމުގެ އެންމެ މަތީ ފަންތީގެ ޝިކާރަވެރިއެއް. އެހެންވީމަ، ފަރުތަކުގެ މެރިން ހެބިޓެޓް ދުޅަހެޔޮކޮށް ދެމެހެއްޓުމަށް ވަރަށް މުހިންމު އެއްޗެއް އެއީ،" ޝަހާ ކިޔައިދިނެވެ.\nޝަހާ ކިޔައިދިން ގޮތުގައި މިޔަރަކީ ދަށު ފަންތީގެ މަސްތައް ޝިކާރަކޮށްގެން ހުރިހާ މަސްތަކުގެ އާބާދީ ވަކި ވަރެއްގައި ދަމަހައްޓާ އެއްޗެކެވެ. އެހެންވެ މިޔަރުގެ އާބާދީއަށް ލޮޅުމެއް އައިސްފި ނަމަ ދެން އުޅޭ ދިރުންތަކަށްވެސް އަސަރުކޮށް، މުޅި ނިޒާމަށް ގެއްލުންވާނެ އެވެ.\nވާލު މެރުމުން ރުކުމަޑި ގިނަވާ ގޮތަށް މިޔަރުގެ އާބާދީ މަދުވުމުން މިޔަރަށް ވުރެ ނިކަމެތި ކޮންމެވެސް މަހެއްގެ އާބާދީ މައްޗަށްދާނެ އެވެ. އެގޮތަށް އާބާދީ މައްޗަށްދާ މަސްތައް ގިނަވެ، އެ މަސްތައް އެއަށްވުރެ ކުދި މަސްތައް ކައި ހުސްކޮށްލާނެ އެވެ. އެއާއެކު، ގިނަވި މަސްތަކަށް ކާނާ ނުލިބި ފަހުން އެ މަސްތައްވެސް މަރުވާނެ އެވެ. އެކަން ތަކުރާރުވެ، މުޅި ފަރު އެއްކޮށް މަރުވެގެންދާނެ އެވެ.\nފަރު މަރުވުމަކީ ދިވެހ ި ތިމާވެއްޓަށް ގެއްލުންވެ އެއާ ވިދިގެން އިގްތިސާދަށްވެސް ގެއްލުންވާނެ ކަމެކެވެ. އަދި ކްލައިމެޓް ޗޭންޖް ނުވަތަ މޫސުމަށް އަންނަ ބަދަލުގެ ސަބަބުން ކުރާ އަސަރުވެސް ބޮޑުވާނެ އެވެ.\nއަރި އަތޮޅު "ފިޝް ހެޑް" ސްޕޮޓުގައި މަރާލާފައި އޮއްވާ ފެނުނު މިޔަރުތަކެއް -- މުހައްމަދު ސިނީން (ސިންދި)\n"ރީފް އެއްކޮށް ހަލާކުވީމަ ރަށް ގިރާ ދެން އެއްކަލަ ދުނިޔޭގެ ކްލައިމެޓް ކްރައިސިސްގައި ދިމާވާ އެންމެ ބޮޑެތި ގޮންޖެހުންތަކާ އެއްޗެހި ކުރިމަތިވަނީ. އެހެންވީމަ މާ ރަނގަޅުދޯ މިޔަރު ސަލާމަތް ކުރިއްޔާ،" ސާޒު ބުންޏެވެ.\nމިޔަރުގެ ސަބަބުން މަސްވެރިކަމަށްވެސް ފައިދާ ކުރެ އެވެ. ދެހާސްދިހަ ވަނަ އަހަރު މިޔަރު ހިމާޔަތް ކުރި އިރު ބައެއް މަސްވެރިން އެކަމަށް ތާއީދުވެސް ކުރި އެވެ. އެއީ މިޔަރަކީ ކޯމަސްހެން މާ ކަނޑުގައި މަސް އައިނުތައް ތިލަ ކުރާ އެއްޗަކަށް ވެފައި ދޮށީގެ މަސްވެރިކަމަށް މިޔަރުގެ މުހިންމުކަން އެ މީހުންނަށް އެނގޭތީ އެވެ.\nމިޔަރު މަހާރި އުރަހައާއި ތެލުގެ ވިޔަފާރިއަކީ ދުނިޔޭގައި ބިލިއަން ޑޮލަރުގެ އިންޑަސްޓްރީ އެކެވެ. އެ އިންޑަސްޓްރީގެ ސަބަބުން އަހަރެއްގެ މައްޗަށް ގާތްގަނޑަކަށް 100 މިލިއަން މިޔަރު ބާނާ ކަމަށް ދިރާސާތަކުން ދައްކަ އެވެ.\nޑައިވިން ލެޖެންޑު ސެންޑީ ބުނީ، ރާއްޖެއިން މިހާރު ޔޫރަޕު ފަދަ ތަންތަނުގައިވެސް މިޔަރު މަސްވެރިކަން ހުއްޓުވަން ވަކާލާތު ކުރަން ޖެހޭ ކަމަށެވެ. އެގޮތުން ސްޕެއިން ފަދަ ގައުމުތަކުން މިޔަރު އެކްސްޕޯޓު ކުރާ ވަރަށް ބަލާއިރު، އެކަން ނުހުއްޓުވިއްޖެ ނަމަ ދުނިޔެއިންވެސް މިޔަރު ހުސްވެ، ކާފަ ދަރިންނަށް ދައްކާނެ މިޔަރެއް ކަނޑުތަކުގައި ނޫޅޭ ހިސާބަށް ގޮސްދާނެ ކަމަށް އޭނާ ބުންޏެވެ. އަދި ރާއްޖޭގައިވެސް މިޔަރު މަސްވެރިކަން ކުރަން ހުޅުވާލައިފި ނަމަ މިޔަރުތައް ބާނައި ހުސްކޮށްލާނެ ކަމަށް ބުނެ އޭނާ ކަންބޮޑުވުން ފާޅު ކުރި އެވެ.\n"[ރާއްޖޭގައި] ހަމަ ނޮޅާލާނެ ފަސް އަހަރު ތެރޭ. ހަގީގަތުގައިވެސް ނޮޅާލާނެ. ހަމަ ހަގީގަތުގައިވެސް މަގޭ ކާފަ ދަރިފުޅަށް ނުދެއްކިދާނެ މިޔަރެއް. އެއީ މަށަށް މައްސަލައެއް. އެއީ އައިޑެންޓިޓީ ގެއްލުން ކަހަލަ ކަމެއް،" ސެންޑީ ބުންޏެވެ.


Council Inthihaab Laskuran Adhi Mashvaraa Kohfaeh Nuvey: MDP - Vaguthu\nކައުންސިލް އިންތިޚާބު ލަސްކުރުމަށް މިހާތަނަށް އައިއިރު، އެއްވެސް ފަރާތަކުން މަޝްވަރާކޮށްފައި ނުވާ ކަމަށް އެމްޑީޕީގެ ތަރުޖަމާނު އަދި އެ ޕާޓީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް މިއަދު ވިދާޅުވެއްޖެއެެވެ.\nކުރިއަށް އޮތް ކައުންސިލް އިންތިޚާބުގެ މައި ކެމްޕެއިން އޮފީހުގައި ބޭއްވި ނޫސްވެރިންގެ ބައްދަލުވުމުގައި އަފްޝަން ވިދާޅުވީ މިހާތަނަށް އިލެކްޝަންސް ކޮމިޝަނުން ވެސް އަދި އެހެން ފަރާތަކުން ވެސް އިންތިޚާބު ލަސްވެދާނެ ކަމުގެ އިޝާރާތެއް ނުކުރައްވާ ކަމަށެވެ.\nނަމަވެސް އިންތިޚާބު ލަސްކުރަން ޖެހޭ ފަދަ ހާލަތަކަށް ކަންކަން ގޮސްފި ނަމަ އެކަމާމެދު އެމްޑީޕީން ގޮތެއް ނިންމާނީ އެމްޑީޕީގެ އެތެރޭގައި މަޝްވަރާކޮށްގެން ކަމަށް އަފްޝަން ވިދާޅުވިއެވެ.\n"އިންތިޚާބު ކުރިއަށް އޮންނަ ކަމަށް މައުލޫމާތު ލިބިފައިވޭ. އެކަމަށް ބަދަލެއް ނާދޭ." އަފްޝަން ވިދާޅުވިއެވެ.\nކުރިއަށް އޮތް ކައުންސިލް އިންތިޚާބަށް ކެމްޕެއިން ކުރުން އެމްޑީޕީން ހުއްޓާ ނުލި ނަމަވެސް، އާންމުން އެއްކޮށްގެން ހިންގާ ހަރަކާތްތަކާއި އާންމުންނާއި ބައްދަލުކޮށްގެން ހިންގާ ހަރަކާތްތައް ހުއްޓާލައި މީސްމީޑިއާ މެދުވެރިކޮށް ކެމްޕެއިން ހަރަކާތްތައް ކުރިއަށް ގެންދަން އެމްޑީޕީން ވަނީ ނިންމައިފައެވެ.\nއެގޮތުން ޕޯސްޓަރު ހަރުކުރުމާއި ދޮރުން ދޮރަށް ހިނގުމުގެ ހަރަކާތްތައް މަޑު ޖައްސާލައި ފޯނުން ގުޅައިގެންނާއި ސްކައިޕް ކޯލް މެދުވެރިކޮށް ކެންޑިޑޭޓުންގެ ކެމްޕެއިން ހަރަކާތްތައް ހިންގަމުންދާ ކަމަށް އޭނާ ވިދާޅުވިއެވެ.\nއަފްޝަން ވިދާޅުވީ އެމްޑީޕީގެ ކެމްޕެއިން ހަރަކާތްތައް ކުރިއަށް ގެންދާ އިރު، އެމްޑީޕީގެ ފަރާތުން ކޮވިޑް-19 އާ ގުޅިގެން ދެވެން އޮތް އެހީތެރިކަމެއް ފޯރުކޮށްދެމުންދާނެ ކަމަށެވެ.\nމީގެ އިތުރުން މީސްމީޑިއާގެ އެކި ވަސީލަތްތައް ބޭނުން ކުރާ ފަރާތްތަކުގެ ތެރޭގައި އެމްޑީޕީން ކެމްޕެއިން އަމާޒު ކުރާ އެކި އުމުރު ފުރާތަކުގެ މީހުން ތިބުމާއެކު، މީސްމީޑިއާ މެދުވެރިކޮށް ކެމްޕެއިން ކުރި ކަމުގައިވީ ނަމަވެސް އެމްޑީޕީގެ ކެމްޕެއިންގެ މަގްސަދު ފުރިހަމަ ވާނެ ކަމަށް އޭނާ ވިދާޅުވިއެވެ.\nއަންނަ މަހުގެ ހަތަރު ވަނަ ދުވަހު ކައުންސިލް އިންތިޚާބު ބާއްވަން ތައްޔާރުވެފައި ވަނިކޮށް ރާއްޖެއިން ކޮވިޑް-19 ފެނުމާ ގުޅިގެން އިންތިޚާބު ލަސްކުރުމަށް ބައެއް އާއްމުން ދަނީ ގޮވާލަމުންނެވެ.\nއަދި އާންމުން އެއްވާ ހަރަކާތްތައް ނުބާއްވަން އެޗްޕީއޭއިން އިލްތިމާސްކުރާ އިރު، އިންތިޚާބު ބޭއްވުމަކީ ގަބޫލުކުރެވޭ ކަމެއް ނޫން ކަމަށް އާންމުން ބުނަމުން ދިޔަ ނަމަވެސް، އިންތިޚާބު ލަސްކުރަން ޖެހޭ ހާލަތެއް އަދި ނެތް ކަމަށާއި އެފަދަ ހާލަތެއް އައިސްފިނަމަ އިންތިޚާބު ފަސްކުރާނެ ކަމަށް ކަމާއި ބެހޭ ފަރާތްތަކުން ބުނެއެވެ.\nކައުންސިލް އިންތިޚާބު ލަސްކޮށްފި ނަމަ، މިހާރު ތިބި ކައުންސިލަރުންގެ ދައުރު ހަމަވުމުން ގާނޫނީ ހުސްކަމަކަށް ދާނެތީ އިންތިޚާބު ގާނޫނުގައި ބުނާ މުއްދަތަށް ވުރެ ލަސް ކުރެވޭނީ ކޯޓު އަމުރެއްގެ ދަށުން ކަމަށް ބައެއް ގާނޫނީ ވަކީލުން ވިދާޅުވެއެވެ.\nމާޗް 11, 2020 13:21\n7000 ފްލެޓް ލިސްޓާއެކު ނެރުނު 2500 ފްލެޓަކީ މިއީދޯ. އެލިސްޓުގައި ހިމެނޭ ރައްޔިތުން އިހްތިޖާޖު ކުރަންފަށަންވީ. ހާދަހާ މަކަރަކާ އޮޅުވާލުމެއް އޮޅުވާލާ ނުލަފާ މައްކާރު ސަރުކާރެކޭދޯ މިއީ.\nމާޗް 11, 2020 14:25\nކޯޓައް މައްސަލަ ލާން ވީ އެވެ.\nމާޗް 11, 2020 19:06\nއަހަރެން މީގެކުރިން އަޑުއަހަނީ އީސީ އަކީ މިނިވަން މުއައްސަސާ އެކޭ ބުނާއަޑު. މިއަދު މިއެނގުނީ މިތަންތަނަކީ އެއިރެއްގެ ވެރިކަން ކުޜާ ބައެއް ބޭނުންގޮތަކަށް ނަޒާހަތްތެރި ކަމާއެކު މޮޑޭ މުއައްސަސާތަކެއް ކަން.


ފެވިފާ ތިނަން ވެޔޭ މިހިތުގާ 10 | Esfiya - Dhivehi Vaahaka Site\nހިތާމަ ލޯބި July 19, 2020\nފެވިފާ ތިނަން ވެޔޭ މިހިތުގާ 10\nއަމިއްލަ ނަފްސު ހަމައަކަށް އަޅުވާލުމަށްޓަކާއި ފުންކޮށް ދެތިން ފަހަރު ނޭވާލުމަށް ފަހު ރުއިމުގެ ސަބަބުން ހަޑިވެފައިވާ މޭކަޕް ރީތި ކޮށްލުމަށްޓަކައި އެގޭގެ ގެސްޓްރޫމަށް އެލީނާ ވަނެވެ. އެލީނާ ރީތިވެ ނިމިގެން އެންމެ ފަހު ފަހަރަށް ލޯގަނޑުން އަމިއްލަ ސޫރައަށް ނަޒަރެއް ދިނެވެ. ކޮށްފައިވާ ލުއިމޭކަޕްގެ ސަބަބުން ލޮލުގައިވި މަޑު ރަތްކަން ފިޔަވައި ރޮއިފައި ހުރި ކަމުގެ މާ ބޮޑު ނިޝާނެއް އެ މޫނު މައްޗަކުން ނުފެނެއެވެ.\nއަދިވެސް އެއްފަހަރު ފުން ނޭވާއެއް ދޫކޮށްލަމުން އެލީނާ އޭނާ ގެންގުޅުނު ރީތިވާ ސާމާނުތަށް އޭނާ ގެންގުޅޭ މޭކަޕްބޮކްސް ތެރެއަށް އަޅާލުމަށް ފަހު އީޝަލްގެ ގާތަށް ދިއުމަށް މިސްރާބުޖެހިއެވެ. އީޝަލްއަށް އޭނާ ރޮއިފައި ހުރިކަން ނޭގުމަށް ހިތާހިތުން ދުއާ ކުރާ ހާލުއެވެ. އެއް ގަޑިއިރު ފަހުން ހަފްލާ އޮންތަނަށް ދާންވެސް ޖެހޭނެއެވެ. ކައިވެނީގެ ކުރިން ދެ އެކުވެރިންނަށް ހަމަޖެހިލާއިގެން ވާހަކަ ދެއްކޭނެ ވަގުތަކީ ހަމައެކަނި މިވަގުތު ކޮޅު ކަމަށް ވުމާއެކު ވެސްމެއެވެ. އަނެއްކޮޅުން ތިން ދުވަސް ފަހުން އަލުން އޭނާ ހޮސްޕިޓަލް އަށް ގުޅެން ނިންމާފަިވާތީ އީޝަލްއާއި ހަމަޖެހިލާއިގެން ވާހަކަ ދައްކާލަން ދެން ލިބޭނެ ޒަމާނެއް ވެސް ނޭނގެއެވެ. އެހެން ކަމުން އެލީނާ ބޭނުން ވީ މި ވަގުތު ކޮޅު ހަމައެކަނި ބޭކާރު ކަންކަމާ ވިސްނުމުގެ ބަދަލުގައި އެކުވެރިޔާއާއެކީ ހޭދަ ކޮށްލުމަށެވެ.\nއެލީނާ އެކޮޓަރިއާއި ހަމަ ވި ވަގުތަކީ އެ ކޮޓަރީގެ ދޮރު ހުޅުވުނުވަގުތެވެ. ކޮޓަރިންްްް ބޭރަށް ނިކުތީ އީޝަލްް ގެ މަންމައާއި ބައްްޕައެވެ. އެލީނާ ކޮޓަރިއަށް ވަންނަމުން އެމީހުންނަށް ލުއި ހިނިތުންވުމެއް ދިނެވެ. ބަދަލުގައި. އެމީހުން ވެސް ރައްދުގައި ހަމަ އެފަދައިން ހިނިތުންވެލިއެވެ. އީޝަލްގެ މަންމަ އޭނާގެ ކޮނޑުގައި މަޔަކު ދަރިއެއް ގާއިގަ ފިރުމާނެހާ ލޯބިން ފިރުމާލަމުން ހާލު ކިހިނެތްތޯ އަހައިލިއެވެ. އަދި މި ވެތުވެ ދިޔަ ދުވަސްތަކުގައި އެގެއަށް ނާންނާތި ޝަކުވާ ކޮށްލަމުން އެ ގެއަށް ގިނަގިނައިން އައުމަށް ބުނެލިއެވެ. ޖަވާބުގައި ބޯޖަހާލާފައި އެލީނާ އެތެރެއަށް ވަނެވެ.\nއެލީނާ އެތެރެއަށް ވަން އިރު ފެނުނީ އެނދާއި ޑްރެސިން ޓޭބަލް ދެމެދު އިން ހުސް ޖާގައިގަ ދެމެދު ހިނގާ މަންޒަރެވެ. ޢަދި އެހެން ހުރެލާފައި ނިޔަފަތި ހަފައިގަނެއެވެ. ނުވަތަ ދެއަތް މޮޑެން ފަށައެވެ. އެ މޫނު މަތިން ފެންނަނީ ކަމަކާއި ހާސްވެފައި ވާ ކަމުގެ ކުލަވަރެވެ.\nއީޝަލް އުޅޭގޮތުން އެލީނާގެ ގާތަށް ހިނިއައި ނަމަވެސް މި ގަޑީގަ ހޭން ފަށައިފިއްޔާ އީޝަލް ހިތްހަމަ ނުޖެހި ދާނެތީ ގަދަ ކަމުން ހިނިގަނޑު އޮއްބާލިއެވެ. އަދި އީޝަލް ގެ ގާތަށްޖެހި އެ އަތުގައި ހިފާލަމުން ވާހަކަ ދައްކަންފެށިއެވެ.\n” ކުއްޖާގނޑާ ތި ނިޔަފަތިތައް ނުކައިބަލަ …. ރެން ހިތަށްއަރާފާނެ މިއީ މިނިކާކުއްޖެކޭ. އޭނަވެސް ބިރުން ހަލާކުވާނެއްނު. ޝެލް އަޅެ ހާދަ ލޯތްބޭ. މީހެއްގެ އެސްފީނާ ނުޖެހުނިއްޔާ ރަނގަޅު ! އީޝަލްގެ މޫނު ލޯގަނޑާއި ދިމާލަށް އަނބުރާލަމުން އެލީނާ އޭނާއާއި ދިމާކޮށްލިއެވެ އަދި ހަމަ އެހަމެ އަވަހަށް އީޝަލްއަށް ތައުރިފުވެސް ކޮށްލިއެވެ.\nއީޝަލްއަށް އެނާގެ ގެ މޫނު ފެނުމުން އަމިއްލައަށްވެސް ލަދުގަނެއްޖެއެވެ. އެބުނާހެން މިއަދު ވަކިން ބޮޑަށް އޭނާ ރިތިކަމަށް ދައްކަާއެވެ އުފަވެރި ކަމާއެކު ލަދުވެތިކަމުގެ ރަތްކުލަ މޫނުން ފާއްދާލާފައިވާތީކަން ނޭގެއެވެ. ވަގުތު ކައިރިވަމުންދާ ވަރަކަށް ހިތްއަވަސްވަމުން އެބަދެއެވެ. މިއީ ކާވެނީގެ ރޭ ހުރިހާ އަންހެންކުދިން ގެ ހާލުހެއްޔެވެ؟ ނޫނީ ހަމައެކަނީ އެނާހެއްޔެވެ؟\nޢީޝަލްގެ ހާސްކަން ފިލުވައި ދިނުމުގެ ގޮތުން އެލީނާ އެކި ވާހަކަތަށް ދައްކަން ފެށިއެވެ. އެއާއެކު އީޝަލްގެ މޫނު މަތިން ނުތަނަވަސް ކަން ދާްދި އަވަހަށް ފިލާ ހިނިތުން ވުމުގެ އަސަރު އެ މޫނު މަތިން ފެންނަން ފެށިއެވެ. އެލިނާއާއެކީ އުޅެ މީހަކަށް ނުތަނަސްވެފައި އިނުމަކީ މުސްތަހިއްލު ކަމެކޭ އީޝަލްގެ ހިތަށް އެރިއެވެ. އެއަ އެކީ އެނަވެސް ގަޔަވެގެން އެކުވެރިޔާއި ބައިވެރިވެ އެކި ވާހަކަ ދައްކަން ފެށިއެވެ ކައިވެނި ކުރާ ހޯލަށް ދިއުމަށް ގެއިން ނިކުންނަން ދާ ގަޑި ޖެހުނުއިރުވެސް ދެ އަންހެން ކުދިން ގެ ވާހަކައަކައް ނިމުމެއް ނާދެއެވެ.\n“ދަރިފުޅުމެން ދެން ތި ދައްކާ ވާހަކަތައް ފަހުން ދައްކަން ބާއްވާފައި އާދޭ ދެން ދާން….. މިހާރު ގަޑި ޖެހެން މާ ގިނަ ވަގުތެއް ވެސް ނެތް…. އަވަސް ކޮށްލާފައި އާދޭ އަވަހަށް ” ދޮރުހުޅުވާލާފައި އެތެރެއަށް ވަން އީޝަލްގެ މަންމަ މިޝްކާ ދާން ވި ގަޑި ޖެހިއްޖެ ކަން އަންގާލުމުގެ ގޮތުން ބުނެލިއެވެ. އެއާއެކު އެލީނާ އީޝަލްގެ ބުރުގާއާއި އެއްޗެހި ހުރީ ރަނގަޅަށް ތޯ ހުރީ ބަލާލަން އަވަސް ނަޒަރެއް ދިނެވެ. ހުރިހާކަމެއް ވެސް ހުރީ ރަނގަޅަށް ކަމުން ހިތްހަމަޖެހުމުގެ ހިނިތުންވުމެއް ތުންފަތްށް ވެރި ކުރަމުން އެންމެ ފަހު ކަމަކަށް އެލީނާ އެނާ ގެނައި ރާލފް ލޯރެން ގެ ރޮމެންސް ސެންޓްފުޅިން އީޝަލް ގަޔަށް ސެންޓް ޖަހާލަދިނެވެ. އެއާއެކު މުޅި މާހައުލުގައި ދުވަން ފެށީ އީޝަލް ގަޔަވާ ފަދަ ލުއި މިރު ވަހެކެވެ.\n” އަޅޭ ޔޫ ލުކް ސޯ…… ޕްރިޓީ ޔާގީން މިރޭ ޕާޓީއަށް ދާ ހުރިހާ ބޯއިޒް ޝެލް ގެ ރީތި ކަމުގެ ޖާދުގަ ޖެހޭނެކަން….. ޝެލްސް ހަމަ ހީވަނީ އެންޖެލް އެއްހެން… ރެން ގެ އެންޖެލް…… . މިރޭ ރެން ފަކީރު ޝެލް ފެނިގެން ފެއިންޓް ނުވިއްޔާ ރަނގަޅު ދޯ އާންޓީ” ގަތުގައި ހުރި މިޝްކާއަށް ދޯއެއް ދެމުން އެލީނާ އަނގަ މަޑުން ލައިގެން ނީނދެވިގެން އީޝަލް ގެ ކޯތާފަތުގައި ހިފާލަމުން އަނެއްކާވެސް އޭނާ އީޝަލްއަށް ތައުރީފްއެއް ކޮށްލިއެވެ. އެލީނަގެ އެ ތައުރީފުން އީޝަލް ގެ މޫނު ލަދުން ޖަންބެއް ހެން ރަތް ވެގެން ދިޔައެވެ، އީޝަލް އަށް ވީ ގޮތް ފެނި އެލީނާގެ ހިނި ގަނޑު ފަޅާއިގެން ދިޔައެވެ. އެލީނާ ހޭން ފެށުމުން ލަދުގަންފައި ހުރި ކަން ފޮރުވުމުގެ ގޮތުން އީޝަލް އެލީނާއާއި ދިމަލަށް ދެ ލޯ ހަނި ކޮށްލަމުން އައި ހޭޓް ޔޫ އޭ ބުނެލިއެވެ. އެއާއެކު އެލީނާ އައި ލަވް ޔޫ ޓޫ އޭ ބުނެ އީޝަލްގެ ގައިގަ ބައްދާލިއެވެ. އެލީނާގެ އެއަމަލުން ކިތަންމެ ނުހޭން ހުއްޓަސް އީޝަލް އަށް ހެވުނެވެ. އަދި އެނާވެސް އެލިނާ ގެ ގައިގަ ބައްދާލިއެވެ.\nދެ އަންހެން ކުދިންގެ ސަކަރާތް ބަލަން އިން މިޝްކާގެ ތުންފަތް މަތީގައި ވެސް ވީ ހިނިތުން ވުމެކެވެ. އެލިނާ އަކި އަޖާއިބެއް ފަދަ ކުއްޖެކެވެ. އަމިއްލަށް އަށް އެހާ ހިތާމާގައި އުޅޭ އިރުވެސް އެހެރީ އެންމެންނަށް އެ ހިތާމަތަށް ފަރުދާކޮށް އެކުވެރިޔާއަށްޓަކާއި ހިނިތުންވެލާއިގެންނެވެ. ފެންނަ ކޮންމެ މީހަކަށް ހީވާނި އެއީ ދުނިޔޭގައި ހުރި އެންމެ އުފަވެރި ކުއްޖާެ ހެނެވެ. ފެންނަ ކޮންމެ މީހެއްގެމޫނު މައްޗަށް ހިނިތުންވުމެއް ގެނުވުމަކީ އެ އަންހެން ކުއްޖާއަށް ލިބިފައިވާ ހުނަރެއް ފަދައެވެ. ކިތަންމެ ނުހޭން ހުއްޓަސް އެލީނާ ކޮށްލާ ލާނެތް އަމަލުތަކާއި ދައްކާ ވާހަކަ ތަކުން މީހަކަށް ނުހީއެއް ނީނދެވޭނެއެވެ. އެލީނާފަދަ ހިތްހެޔޮ އެންމެންނާ ގުޅޭ އަހްލާގު ރަނގަޅު ކުއްޖެއް ގެ ހަޔާތުގެ ބައިވެރިޔާއަކަސް ވާނެ ކުއްޖަކީ ނަސީބު ގަދަ ކުއްޖަކަށް ވާނެއޭ މިޝްކާގެ ހިތަށް އެރިއެވެ. ކޮންމެ މައެއް ވެސް ބޭނުން ވާނީ އެކަހަލަ އަހްލަގު ރަނގަޅު ހިތްހެޔޮ ކުއްޖެއް އެމީހުން ގެ ފިރިހެން ދަރިންނާ ގުޅެންކަން އެއީ ޝައްކެއް ވެސް ނެތް ކަމެވެ. ހަަމަ ގާއިމުވެސް އޭނާގެ ފިރިހެން ދަރިއެއް ހުރި ނަމަ ކޮންެމެ ގޮތައެއް ހަދާ ފައިވެސް އެލީނާ އާއި ގުޅުވުމީސްއެވެ. ކިޔާންގެ މޮޔަ ކަމުން ރަންގަނޑެއް ލިބުމުން ވެސް އެ ރަންގަނޑެއް ފަދަ ކުއްޖާ ދޫކޮށްލީއެވެ. ބަހައްޓާށެވެ. ފަހުން ހަމަ ހިތާމަ ކުރަން ޖެހޭނީވެސް ހަމަ ކިޔާންއެވެ، ފަހުން ކިޔާން އެލީނަ ހޯދާން ކިތަންމެ ބޭނުން ވިޔަަސް އޭރުން އޮންނާނީ ވަގުތު ފާއިތުވެފައިއެވެ. ދެން އޮންނަން ޖެހޭނީ އެލީނާ ކިޔާންގެ އަތުން ބީވެ ދިޔުމުގެ ހިތާމަ ތާއަބަދު ކުރާށެވެ.\nއޭރު އީޝަލްމެން ހޯދަން ދިޔަ މިޝްކާގެ ހަބަރެއް ނުވެގެން އީޝަލްގެ ބައްޕަ ޔާސިރު އެމީހުން ހޯދަމުން އެކޮޓަރި އާ ހަމަވަނީއެވެ. އޭނަގެ ލޮލުގައި އަޅާއިގަތީ އީޝަލް މެން ދޮރުކުރިމަތީ އެ ކޮޓަރިތެރެއަށް ހިނިތުން ވެލާއިގެން ހުރި މިޝްކާ އަށެވެ. އޭނާ ގޮސް މިޝްކާގެފަހަތުގައި ހުއްޓުނެވެ. އެއާއެކު ކޮޓަރި އޭނާގެ ތުންފަތަށް ވެސް ހިނިތުން ވުމެއް ވެރިވީ ލޯބިވާ ދަރިފުޅު އަދި އެލީނާގެ ހަރަކާތްތަކުންނެވެ.އެ ދެއެކުވެރިންގެ އެކުވެރިކަމުގެ ގުޅުމަށް އެއްވެސް މީހެއްގެ އެސްފީނާ ނުޖުހުމަށް އެދި ޔާސީރު ހިތާހިތުން ދުއާ ކޮށްލިއެވެ. އަދީ ލޯބިވާ ދަރިފުޅުގެ ހަޔާތް ބާއްޖަވެރިވުމަށް އެދި ދުއާ ކޮށްލިއެވެ. އަދި ހަމަ އެފަދައިން އެލީނާއަށް ޓަކައި ވެސް ދުއާ ކޮށްދިނެވެ. އެލީނާ ކުރިން އެގެއަށް އައިސް އުޅެނީ ހަމަ އެކަނި އީޝަލް ގެ ރަހުމަތްތެރިއެއްގެ ގޮތުން ނަމަވެސް މިހާރު އެދެމެފިރިންނާއި ވެސް ގާތް ކަން އުފެދި އެ މީހުން ދެކެނީ އެއީ އީޝަލް ފަދައިން އެމީހުން ގެ ދަރިއެއް ކަމުގައިއެވެ. ހަމަ އެހެންމެ އެލީނާވެސް އެދެމެފިރިންނާއި މެދު ދެކެނި އެފަދަ ގާތް ގޮތަކަށެވެ.\nމީހެއްގެ ގެ ހިލަންވީހެން ހީވެގެން ފަހަތް ބަލާލި މިޝްކާއަށް އޭނަގެ ފަހަތުގައި ހުއްޓިލައިގެން ހުރި ލޯބިވާ ފިރިމީހާ ފެނިލުމުން ހިނިތުންވެލިއެވެ. ” ދަރިފުޅާ ޝެލް، އެލިނާ ، ހިނގާ ދާން މިހާރު އެ އޮތް ގަޑި ޖެހެނީ އަވަސްކުރޭ…” ޔާސިރު އެހެން ބުނެލުމާއެކު ދެ އަންހެން ކުދިން އަވަސް ވެގަތީ ޔާސިރު ބުނިފަދައިން ކަންތަޢް ކުރާށެވެ. ޔާސިރު އަދި މިޝްކަ ކާރު ގެ ކުރިއަށް އެރިއިރު ފަހަތަށް އީޝަލްގެ އިތުރުން އެރީ އެލީނާއެވެ. ހުރިހާ އެންމެން އިށީނދެ ހަމަޖެހިލުމާއެކު ޔާސިރު އެމީހުންގެ މަންޒިލަށް ދިއުމަށްޓަކާއި ކާރު ދުއްވާލިއެވެ.\nSalaam readers! Heres the 10th episode of the story Fevifaa Thinan Veyey Mihithugaa.\nPlease feel free to express your opinion on this episode. If you notice any mistake or anything else please do let me know\nMi part vv rythi ekm myge 1st part in feshigen kobayo vaanuvaa eh neygey ehnve\nހިތާމަ ކުރުވާހަކަ އުފެއްދުންތެރި ލިޔުން މަޖާ December 31, 2020\nބީރަށްޓެހި ލޯބި 2\nލޯބި March 8, 2019\nވިންދޭ ލޯބި ތީ އެދޭ 9\nހިތާމަ އެހެނިހެން ލޯބި December 19, 2018\nލޯބި ވީމޭ ސިއްރު ސިއްރުން (3)\nލޯބި May 18, 2018\nލޯބި August 11, 2016


Shahrukh Khan Ge Sababun School In Ranveer Suspend Kurikan Engey Tha? - Vaguthu\nޝާހުރުކް ޚާންގެ ސަބަބުން ސުކޫލުން ރަންވީރު ސަސްޕެންޑް ކުރިކަން އެނގޭތަ؟\n4 މަސް ކުރިން ( މާޗް 16, 2021 )\nފިލުމު ''ބޭންޑް ބާޖާ ބާރާތު'' ގެ އެކްޓަރ ރަންވީރު ސިންގަކީ އޭނާގެ ހަލަބޮލި މިޒާޖާއި މަޖާ އުޅުމުން ފާހަގަ ކޮށްލެވޭ ފަންނާނެކެވެ. މީގެއިތުރުން ރަންވީރަކީ ވަރަށް ފިލްމީ އަދި ފިލްމީ ދުނިޔެއެއްގައި ދިރިއުޅޭ ފަންނާނެކެވެ.\nފިލްމުތަކަށް ރަންވީރުގެ ހިތުގައި އޮތް ލޯތްބާއި ޝައުގުވެރިކަމުގެ ސަބަބުން އޭނާ ސްކޫލުގައި އުޅުނު ދުވަސްވަރު ސްކޫލުން ސަސްޕެންޑް ވެސް ކުރަން ޖެހުނެވެ.\nކްލާހުގައި އިނދެގެން ޝާހުރުކް ޚާނާއި މަލައިކާ އަރޯރާގެ ނެށުމުގެ ފުރިހަމަ ހަރަކާތްތައް ދައްކުވައިދީފައިވާ ފޯރިގަދަ ލަވައެއް ކަމުގައިވާ ''ޗައްޔާ ޗާއްޔާ'' ލަވަ އަޑުއެހުމުން އެއް ދުވަހަށް ރަންވީރު ސިންގް ސްކޫލުން ސަސްޕެންޑް ކުރިއެވެ.\nމިކަމާއި ގުޅިގެން ވާހަކަދެއްކި ބައެއް ފަރާތްތަކުން ބުނެފައިވަނީ އެއީ ރަންވީރުގެ މައްސަލައެއް ނޫން ކަމަށާއި އެ ލަވައަކީ އަޑުނާހާ ދޫކޮށްލެވޭ ވަރުގެ ލަވައެއް ނޫން ކަމަށެވެ.\n90 ގެ އަހަރުތަކުގައި ބޮޑުވަމުން އައި ރަންވީރު ސިންގް ދާދި ފަހުން ދިން އިންޓަވިއުއެއްގައި ބުނެފައިވަނީ 90ގެ ފިލްމުތަކާއި ލަވަތަކަކީ އޭނާ އެންމެ ކަމުދާ ފިލުމުތަކާއި ލަވަތައް ކަމަށެވެ.\n''އަހަރެން އުފަންވީ 90ގެ އަހަރެއްގަ. 1985 ވަނަ އަހަރު. އެ ދުވަސްވަރަކީ އަހަރެންގެ ވެސް ދުވަސްވަރު. އެ ދުވަސްވަރުގެ ފިލުމާއި ލަވައާއި ޕޮޕް މިޔުޒިކާއި ފެޝަނަކީ އަހަރެންނަށް އެންމެ ކަމުދާ އެއްޗެހި. އެންމެ ފުރަތަމަ ހިތުގައި އޮންނަ އެއްޗެއް އަބަދުވެސް އޮންނާނެ. ކުޑައިރު އަހަރެންނަކީ ޓީވީއަށް ވަރަށް ފޯރި ހުންނަ ކުއްޖެއް'' ރަންވީރު ބުނެފައިވެއެވެ.\nޝާހުރުކް ޚާނަށް ސަޕޯޓް ކުރާ ރަންވީރު ބުނެފައިވަނީ އޭނާއާއި ޝާހުއާއި އެއްފަދަ ކުރެވޭނެ އެއްވެސް ގޮތެއް ނޯންނާނެ ކަމަށެވެ.\nމާޗް 17, 2021 06:19\nޝާ ހްގެ ސަބަބެއް ތީގަ ނެތެއްނު ލަވައާ މިޔުޒިކް އުފެއްދި މީ ހާއެއްނު ސަބަބަކަށް ވާންވީ


SAG: Pakistan vakivumun Raajjeyge anhen volley team semi ah | Mihaaru\nޕާކިސްތާން ވަކިވުމުން ރާއްޖޭގެ އަންހެން ޓީމު ސެމީ އަށް\n28 ނޮވެމްބަރ 2019 - 09:30\nއިއްޔެ ފެށި ސައުތު އޭޝިއަން ގޭމްސްގެ އިންޑޯ ވޮލީބޯޅަ އިވެންޓުން ޕާކިސްތާން އަންހެން ޓީމު ނަން ނެގުމުން ރާއްޖެ އަށް މުބާރާތުގެ ސެމީ ފައިނަލުގެ ޖާގަ ކަށަވަރުވެއްޖެ އެވެ.\nރަސްމީކޮށް އަންނަ އާދިއްތަ ދުވަހު ސައުތު އޭޝިއަން ގޭމްސް ފެށި ނަމަވެސް އިއްޔެ ވަނީ ވޮލީބޯޅަ އިވެންޓް ފަށައިފަ އެވެ. ރާއްޖޭގެ އަންހެން ވޮލީބޯޅަ ޓީމު ހިމެނެނީ ޕާކިސްތާނާ ސްރީ ލަންކާއާ އެކު ގްރޫޕް ބީގަ އެވެ. އިއްޔެ މި ގްރޫޕްގެ ފުރަތަމަ މެޗުގައި ރާއްޖެ އާއި ޕާކިސްތާން ކުޅެން އޮތް ނަމަވެސް އެ މެޗަށް ޕާކިސްތާން ޓީމުން ހާޒިރުނުވާނެކަން އޮތީ ކުރިން ޔަގީންވެފަ އެވެ. އެއީ މުބާރާތުގެ ކުރިން އޮތް މީޓިން އަށް ވެސް ޕާކިސްތާން ޓީމު ހާޒިރުނުވާތީ އެވެ.\nރާއްޖޭން 2016 ވަނަ އަހަރު އިންޑިއާގެ ގުވަހާޓީގައި އޮތް ގޭމްސްގައި ވަނީ ޕާކިސްތާން ބަލިކުރުމަށް ފަހު މުބާރާތުގެ ސެމީ ފައިނަލުން ފުރުސަތު ހޯދައިފަ އެވެ. ޖެހިޖެހިގެން ދެ ގޭމްސްގެ ސެމީ ފައިނަލުން އަންހެން ވޮލީ ޓީމަށް ފުރުސަތު ލިބުނުއިރު، މިހާރު ޓީމުގެ އަމާޒަކީ މާދަމާ ލަންކާއާ ދެކޮޅަށް ކުޅޭ މެޗުގައި ގްރޫޕްގެ އެއް ވަނަ އަށް ވާދަކުރުމަށެވެ. ރާއްޖޭގެ އަންހެން ޓީމު ވަނީ މި ފަހަރުގެ ގޭމްސްގެ ކުރިން ލަންކާގައި ކޭމްޕް ކޮށްފަ އެވެ.\n"ފުރަތަމަ ކަނޑައެޅި ޓާގެޓަށް އެޗީވްވީ މި. ދެން ބޭނުމީ ގްރޫޕްގެ އެއް ވަނަ ޓީމުގެ ގޮތުގައި ސެމީ އަށް ދެވޭތޯ މަސައްކަތްކުރުން،" ގައުމީ އަންހެން ވޮލީ ޓީމުގެ ކޯޗު އަހުމަދު އަދީލް (ބޭބެ) ބުންޏެވެ.\nސެމީގައި ރާއްޖެ ކުޅެން ޖެހޭނީ އިންޑިއާ ނޫނީ ނޭޕާލްއާ އެވެ. ދާދި ފަހުން ބަންގްލަދޭޝްގައި އޮތް އޭވީސީ ސީނިއާ ވިމެންސް ސެންޓްރަލް ޒޯން މުބާރާތުގެ ފައިނަލުން ރާއްޖެ ވަނީ ނޭޕާލް އަތުން ބަލިވެފަ އެވެ. އެކަމަކު އެ މުބާރާތުން ލިބުނު ރިހި މެޑަލަކީ މިހާތަނަށް އަންހެން ވޮލީގައި ރާއްޖެ އަށް ލިބިގެންދިޔަ އެންމެ ބޮޑު ކާމިޔާބީ އެވެ.\nސައުތު އޭޝިއަން ގޭމްސްގައި ވާދަކުރާ ރާއްޖޭގެ ފިރިހެން ވޮލީ ޓީމު ކުޅޭ ފުރަތަމަ މެޗުގައި މިއަދު ނުކުންނާނީ ޕާކިސްތާނާ ދެކޮޅަށެވެ. މި ގްރޫޕްގައި ދެން އޮތީ ލަންކާ އެވެ. ރާއްޖޭން ވަނީ މި އަހަރު ސެޕްޓެމްބަރު މަހު ނޭޕާލުގައި އޮތް ސެންޓްރަލް ޒޯން ވޮލީ މުބާރާތުގެ ކުރިން މާލޭގައި ލަންކާއާ އެކު އެކުވެރިކަމުގެ ތިން މެޗެއް ކުޅެފަ އެވެ.\nފުޓުބޯޅައިން އިންޑިއާ ވަކިވި ގޮތަށް ބާކީ އަނެއް ފަސް ޓީމް ވެސް ވަކިވާނެ ނަމައޭ ހިތަށްއަރާ. އޭރުން ކޯޗު ބުނިގޮތަށް ތާރީޚީ ކާމިޔާބީ އަކަށްވެސްވެ ރަން މެޑަލްވެސް ކަށަވަރުވީ! ވޮލީ ޓީމް އަށް ވެސް އެދެނީ އެގޮތް.\nތިވެސް ގޮތެއް ދެން..\nދެން މަހުލޫފު ޓީވީ ތަކަށް އަރާ ފޮނި ކަނޑާނެ. ތީ އަސްލު ފެންވަރު\nދެން އޮއިތް ޓީމްވެސް ވަކިވެގެން ރާއްޖެއައް ޗެމްޕިއަންކަން ދީބަލަ\nތިނޫން ގޮތަކަށް މެޗަކުން މޮޅު ނުވާނެ. ސެމީގަ އިންޑިޔާ ނޫނީ ނޭޕާލް އަތުން ސެޓެއް އަންހެން ޓީމު ހޯދިޔަސް މަމެން ނުކާނަން ލޮނުއަޅައިގެން ކާއެއްޗެއް\nމުބާރާތައް ދާން މާލެއިން ފުރާ އިރު ވެސް ތިބެނީ ޓީމެއް ބައިވެރި ނުވޭތޯ ދުޢާ ކޮށްލަ ކޮށްލާ ދޯ....ތި ބުނީތާ ފުރަތަމަ ޓާގެޓް ހާސިލް ވީޔޭ...


Footboalha mubaaraiythah bavvaairu samaaluvey: FIFA | Mihaaru\nޖަރުމަނު ލީގުގައި ބަޔާން މިއުނިކްގެ މެޗެއް ބަލަން އެ ޓީމުގެ ސްޕޯޓިން ޑިރެކްޓަރު ސަލިހަމްދިވިޗް މާސް އަޅައިގެން.-- ފޮޓޯ: އޭއެފްޕީ\nފުޓްބޯޅަ މުބާރާތްތައް ބާއްވާއިރު ސަމާލުވޭ: ފީފާ\n30 މެއި 2020 - 13:49\nޒިއުރިކް (މެއި 30) - ކޮވިޑް-19 ދުނިޔޭގެ ގިނަ ގައުމަކަށް ފެތުރިފައިވާ މި ދަނޑިވަޅުގައި އެ ބަލި ކޮންޓްރޯލްކުރެވޭ މިންވަރުތަކަށް ބަލައި އަލުން ފުޓްބޯޅަ މުބާރާތްތައް ފަށަމުން އަންނައިރު، ސަލާމަތީ ހުރިހާ ކަމަކަށް ހުރިހާ ގައުމަކުން ވެސް ސަމާލުވާން ދުނިޔޭގެ މައި ފުޓްބޯޅަ އިދާރާ ފީފާ އިން ގޮވާލައިފި އެވެ.\nފީފާގެ ވޯކިން ގްރޫޕަކުން އަންނަނީ ގައުމުތަކުން ފުޓްބޯޅަ މުބާރާތްތައް ފަށާއިރު ފުރިހަމަވާން ޖެހޭ ކަންތައްތައް އަންގަމުންނެވެ. ގަވާއިދުން ޓެސްޓްކުރުމާއި ފިޒިކަލް ޑިސްޓެންސިންގެ ކަންތައްތަކަށް ވަރަށް ބޮޑަށް ސަމާލުކަންދޭން އަންގާފައިވެ އެވެ. އަދި ދުވަހުން ދުވަހަށް ކުޅުންތެރިންގެ މެދުގައި ވައިރަހުގެ އަސަރު އޮތް މިންވަރު ބަލަން ވެސް ވަނީ އަންގައިފަ އެވެ.\nގައުމުތަކުން އަލުން ފުޓްބޯޅަ މުބާރާތައް ފަށަނީ އެ ގައުމެއްގެ ސިއްހީ ކަންތައްތަކާ ބެހޭ މާހިރުން ވެސް ދޭ ލަފާގެ މަތިންނެވެ. އެ ގޮތުން ކޮންމެ ގައުމެއްގެ ސަރުކާރުން ވެސް ވަނީ ކުޅިވަރާ ބެހޭ މިނިސްޓްރީތައް މެދުވެރިކޮށް ވަކި ގައިޑްލައިންތަކެއް ހަދައިފަ އެވެ.\n"ފުޓްބޯޅަ މުބާރާތް ބާއްވާ ކޮންމެ ބައެއްގެ ވެސް ޒިންމާއެއް މި ވަގުތު އެބައޮތް. މި ޒިންމާ ވަރަށް ބޮޑު މިއީ މުޅި ފުޓްބޯޅަ އަށް ވެސް އޮތް ޒިންމާ އެއް. އަހަރެމެން އެދޭ ގޮތަށް ކަންތައްތައް ވާން އޮތީ މި ވައިރަހަށް ވެކްސިނެއް ލިބިގެން. އޭގެ ކުރިން ވަރަށް ބޮޑަށް ސަމާލުވާންޖެހޭ،" ފީފާގެ އޮފިޝަލެއް ބުނެފައިވެ އެވެ.\nޔޫރަޕްގެ ވަރުގަދަ ލީގުތަކުގެ ކުޅުން ކުރިއަށް އޮތް ވިހި ވަރަކަށް ދުވަހުގެ ތެރޭގައި ފަށާނެ އެވެ. މި ވަގުތު ފަށާފައިވާ ޖަރުމަނު ލީގުގެ ކަންތައްތައް ކުރާގޮތް ފީފާ އިން އަންނަނީ ގާތުން ބަލަމުންނެވެ. ޔޫރަޕްގެ މައި ފުޓްބޯޅަ އިދާރާ ޔުއެފާގެ މުބާރާތްތައް އަލުން ފަށަން ބަލަނީ އަންނަ އޮގަސްޓް މަހުގަ އެވެ. އަލުން ފަށާއިރު މުބާރާތުގެ ފޯމެޓަށް ބަދަލު ގެނައުމުގެ ގިނަ ވިސްނުންތަކެއް ޔުއެފާ އިން ގެންގުޅެ އެވެ. އެކަމާ ބެހޭގޮތުން ވަކި ގޮތެއް ނިންމާނީ އަންނަ މަހުގެ ތެރޭގަ އެވެ.\n"މީގައި އެއް ގައުމުން އަމަލުކުރާގޮތް އަނެއް ގައުމުން ކޮންމެހެން ކުރުމެއް ނޫން ބޭނުމީ. މީގައި މުހިއްމީ އެ ގައުމެއްގައި ވައިރަހުން ސަލާމަތްވެ ތިބެވޭނެ ގޮތަކަށް ކަންތައްތައް ހަމަޖައްސާފައި ހުރުން،" އޮފިޝަލް ބުންޏެވެ.\nއެއްވެސް ގައުމެއްގެ ސިއްހީ މާހިރުން ދޭ ލަފައަކާ ހިލާފަށް މެމްބަރު އެސޯސިއޭޝަނަކުން އަމަލުނުކުރަން ފީފާ އިން ވަނީ އެދިފަ އެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އާ އެކު ފީފާ އިން ވެސް އަންނަނީ ގިނަ ކަންތައްތަކާ ބެހޭގޮތުން މަޝްވަރާކުރަމުންނެވެ. އެ ގޮތުން ކޮވިޑް-19އާ ގުޅިގެން އަމަލުކުރަން ޖެހިފައިވާ ނިއު ނޯމަލްގެ ތެރޭގައި ފުޓްބޯޅައިގައި ގެންނަން ޖެހޭ ބަދަލުތަކާ ބެހޭގޮތުން ވެސް ފީފާ އިން ލަފާ ހޯދަނީ ޑަބްލިއުއެޗްއޯގެ ފަރާތުންނެވެ.